Hodu kothalhun kanduge dhirunthah koshi aranee! | Mihaaru\nދަތުރުވެރިން ހޮޑުލާން ބޭނުންކުރަަން ދޯންޏެއްގައި ބަހައްޓާފައި ހުރި ޕްލާސްޓިކް ކޮތަޅުތަކެއް -- ފޮޓޯ: ނިޝާން އަލީ/މިހާރު\n27 އޯގަސްޓް 2019 - 09:48 15 comments\nމާލެ އިން ރ. އަތޮޅަށް އެ ލޯންޗް ނައްޓާލިއިރު ވެސް އޭގައި ތިބި އެތައް ބަޔަކު ދިޔައީ ހޮޑުލަމުންނެވެ. އާދައިގެ ވަރަކަށް ކަނޑު ގަދަ ދުވަހެކެވެ. ލޯންޗްގައި ދަތުރުކުރާ މީހުން ހޮޑުލުމަށް ހާއްސަކޮށްގެން ޕްލާސްޓިކް ކޮތަޅު ބޮނޑިއެއް ޗެންޗޭނުގައި އެލުވާފައި ހުއްޓެވެ. ތިން ގަޑިއިރުގެ އެ ދަތުރުގެ ތެރޭގައި 50 އެއްހާ ޕްލާސްޓިކް ކޮތަޅު މޫދަށް އެއްލައިލި އެވެ. އެއީ މުޅިން ވެސް ހޮޑު ކޮތަޅުތަކެވެ.\nއެކަމަކު އެ ކޮތަޅުތަކުގެ ސަބަބުން ރާއްޖޭގެ ގުދުރަތީ ރީތިކަމާއި ހިމާޔަތަށް ލިބެމުން ދަނީ ވަރަށް ބޮޑެތި ގެއްލުންތަކެވެ. މައްސަލައަކީ އެގޮތަށް ކޮތަޅު އުކުން ހުއްޓުމަކަށް ނައުމެވެ. އާންމުން ވެސް އެކަމާ މެދު ކަންބޮޑުނުވުމެވެ.\nޕްލާސްޓިކުން މޫދު ފުރިފައި: އާންމުންގެ ހޭލުންތެރިކަން ބޮޑުކުރަން ޖެހޭ---\nމާލެ ދަތުރުކުރާ ދޯނިފަހަރާއި ލޯންޗްތަކުގައި ދަތުރުކުރާ މީހުން ހޮޑުލުމަށް މުޅިންހެން ބޭނުން ކުރަނީ ތިމާވެއްޓަށް ނުރައްކާތެރި ޕްލާސްޓިކް ކޮތަޅެވެ. ދޯނި ފަހަރުގައި މީހުން ތިބުމަށް ހާއްސަކޮށްފައިވާ ހިސާބުގައި ކޮތަޅު ބޮނޑިތައް އެލުވާފައި ހުރެ އެވެ. ކޮންމެ ދަތުރެއްގެ ތެރޭގައި އެތައް ކޮތަޅެއް މޫދަށް އެއްލައިލަ އެވެ.\n"ކުރިން ބާލިދީ ހުންނަނީ. އެކަމަކު މިގޮތް [ޕްލާސްޓިކް ކޮތަޅު] ފަސޭހަވީމަ މީތި މި ބޭނުން ކުރަނީ. މިހާރު ފަސޭހައިން އެއްލައިލެވޭނެއެއްނު،" މާލެ އާއި ށ. އަތޮޅާ ދެމެދު ދަތުރު ކުރާ ދޯންޏެއްގެ ފަޅުވެރިއަކު ބުންޏެވެ.\nއެ ވިސްނުމުގައި ދޯނިތަކުގެ ވެރިން އެކަން ކުރާއިރު އެއީ ތިމާވެއްޓަށް ކިހާ ނުރައްކާތެރި އަދި ކިހާ ބޮޑު ގެއްލުމެއް ދޭ އެއްޗެއްކަން އެމީހުންގެ ވިސްނުމަކަށް ނާދެ އެވެ.\nތިމާވެއްޓަށް އެތައް ގެއްލުމެއް!\nގުދުރަތީ ރީތިކަން ވިއްކައިގެން ނަފާ ހޯދާ މި ރާއްޖެއަށް ވެސް ޕްލާސްޓިކަކީ ހަތުރެކެވެ. ކަނޑުގެ މުއްސަދިކަމުގެ ވާހަކަ ދައްކަން ބަލާއިރު ޕްލާސްޓިކްގެ ސަބަބުން ފަރުތަކަށް އެތައް ގެއްލުމެއް ދަނީ ލިބެމުންނެވެ. މަސްމެހާމެއްސާއި މުރަކަތަކުގައި ޕްލާސްޓިކް އޮޅި މަރުވަނީ އެވެ. މިއީ މުޅި ދުނިޔެއަށް ވެސް ކުރިމަތިވެފައިވާ ބޮޑު މައްސަލައެކެވެ.\nވެލައަކަށް އޮޅިގެން ޕްލާސްޓިކް ކޮތަޅެއް ކެވެނީ: ޕްލާސްޓިކަކީ ކަނޑުގެ ދިރުންތަކަށް ބޮޑު ގެއްލުމެއް\nއުތުރު ޕެސިފިކް ކަނޑުގައި އުޅޭ މަސްމަހާމެހި ގާތްގަނޑަކަށް 12،000 އާއި 24،000 ޓަނުގެ ޕްލާސްޓިކް ކޮންމެ އަހަރަކު ކާ ކަމަށް ބެލެވެ އެވެ. މަހުގެ އިތުރުން ކަނޑުގެ އެތައް ދިރުމަކަށް ޕްލާސްޓިކްގެ ސަބަބުން ބޮޑެތި ގެއްލުންތަކެއްވެ އެވެ. ޕްލާސްޓިކް ކެވުމުން އެތަކެތީގެ ގޮހޮރަށް ގެއްލުންވެ، މަރުވެ އެވެ.\nޕްލާސްޓިކް ކޮތަޅާއި ޖެލީފިޝް ވަކިކުރަން ނޭނގުމުން، ވެލާ ފަދަ ތަކެއްޗަށް ވަރަށް ގިނައިން ޕްލާސްޓިކް ކެވެ އެވެ. އެ ކެއުމުން އެތެރެ ހައްޓަށް ގެއްލުންވެ، އެތަކެތި މަރުވެ އެވެ. އަދި ޕްލާސްޓިކް ގިނަކަމުން ގިނަ ދިރޭތަކެތީގެ ދަރިމައިވުމަށް ވެސް ނޭދެވޭ އަސަރުކުރެ އެވެ.\nދިރާސާތަކުން ދައްކާ ގޮތުގައި 60 ޕަސެންޓަށް ވުރެ ގިނަ ކަނޑުމަތީ ދޫނި، ޕްލާސްޓިކް ކަ އެވެ. އަދި 2050 ވާ އިރު އެ ނިސްބަތް 99 ޕަސެންޓަށް އަރާނެ ކަމަށް ބެލެވެ އެވެ.\nހައްލަކަށް ކަރުދާސް ކޮޅަތު!\nރާއްޖޭގެ އެއާލައިންތަކުން ހޮޑުލުމަށް ހާއްސަކޮށް ބަހައްޓާފައި ހުންނަނީ ކަރުދާސްކޮތަޅެވެ. އެއީ ފާހާނާއަށް ލައި ފްލެޝްކޮށްލުމުން ފަސޭހައިން ނެތިގެންދާ ކޮތަޅެކެވެ. މޫދަށް އެއްލައިލިޔަސް އެފަދަ ކޮތަޅު ފަސޭހައިން ނެތެ އެވެ. އަދި އެއީ އަގުހެޔޮކޮށް ލިބޭ އެއްޗަކަށް ވާއިރު، ކަނޑު ދަތުރުފަތުރަށް ވެސް ރަނގަޅު ހައްލަކީ ކަރުދާސް ކޮތަޅެވެ.\nއަވަހަށް ހަލާކު ނުވާ ޒާތުގެ ކުނި ކަނޑަށް އެޅުމަކީ ތިމާވެއްޓާ ބެހޭ ގާނޫނުން މަނާކޮށްފައިވާ ކަމެކެވެ. ކަނޑު ދަތުރުކުރާ އުޅަނދުފަހަރުގައި ޖެހޭނީ ޑަސްބިންތައް ބަހައްޓާށެވެ. ޕްލާސްޓިކާއި ދަޅު ފަދަ ކުނި ނައްތާލަން ޖެހޭނީ ކުނިގޮނޑަކަށް ގެންގޮސްގެންނެވެ. އެއާ ހިލާފަށް އަމަލު ކުރާ ނަމަ ފިޔަވަޅު އަޅައި ޖޫރިމަނާ ކުރެވޭނެ ކަމަށް ގާނޫނު ބުނެ އެވެ.\nމަތިންދާބޯޓެއްގައި ކަރުދާސް ކޮތަޅަކަށް މީހަކު ހޮޑުލަނީ: ކަނޑު ދަތުރުފަތުރުގައި ވެސް މި ގޮތް ބޭނުންކުރަން ޖެހޭ\nއެންވަޔަރަމެންޓް ޕްރޮޓެކްޝަން އޭޖެންސީ (އީޕީއޭ) ގެ ޑެޕިއުޓީ ޑިރެކްޓަ ޖެނެރަލް ޑރ. އިބްރާހިމް މުހައްމަދު ވިދާޅުވި ގޮތުގައި އެފަދަ މައްސަލަތައް ފާހަގަކުރެވިގެން ފެރީ އާއި އުޅަނދުފަހަރު ދުއްވާ ފަރާތްތަކާ ވަނީ އެކި ފަހަރުމަތިން ވާހަކަ ދައްކައިފަ އެވެ. އެއީ ކަނޑުމަތީ ހިނގާ ކަމަކަށް ވުމުން ރެގިއުލޭޓް ކުރެވޭނެ ގޮތެއް އަދި ނެތް ކަމަށް އޭނާ ވިދާޅުވި އެވެ.\n"މިކަންވާނީ ފަރުދީ ޒިންމާ ނަގައިގެން. ކޮތަޅާ، ފުޅި ކަހަލަ އެއްޗެހި މޫދަށް އުކައިގެން ނުވާނެކަން އާންމުން ގަބޫލުކޮށްގެން. މޮނީޓާކުރަން ވަރަށް އުނދަގޫ،" ޑރ. އިބްރާހިމް ވިދާޅުވި އެވެ.\nޕްލާސްޓިކަކީ ރާއްޖޭގެ ގުދުރަތީ ރީތިކަމަށް އޮތް ބޮޑު ހުރަހެކެވެ. ބޮޑު ހަތުރެކެވެ. އެކަން ހައްލު ކުރެވެން އޮތީ ޕާލާސްޓިކަށް ނޫނެކޭ ބުނެގެންނެވެ. ނޫނެކޭ ބުނުމުގެ އެއްގޮތަކީ ހޮނޑުލާން ވެސް ޕްލާސްޓިކް ކޮތަޅު ބޭނުންނުކުރުމެވެ.\nއިތުރު ލިޔުންތައް ތިމާވެށި ޕްލާސްޓިކް ކޮތަޅު ކަނޑުދަތުރުފަތުރު


ޙައްޖުވެރިން އަރަފާތު ބިމަށް ޖަމާވާން ފަށައިފި\nހަޔާ ޔޫސުފް 30 ޖުލައި 2020 11:26\nއަރަފާތު ބިމުގައި ހައްޖުވެރިން ޖަމާވާން ފަށާފައި\nބުރާސްފަތި ދުވަހުގެ ފަތިސްނަމާދަށްފަހު ހައްޖުވެރިން ޢަރަފާތު ފަރުބަދައަށް އަރައި އެބިމުގައި ޖަމާވުމަށް މިނާއިން ދަތުރުކުރަން ފަށައިފިއެވެ. އަރަފާތުގައި ތިބުމަކީ ޙައްޖުގެ އެންމެ މަތިވެރި ރުކުނެވެ.\nމެންދުރު ނަމާދު ވަގުތު ޖެހުމުން ނަމްރާ މިސްކިތުން ހައްޖުވެރިންނަށް ޙައްޖުގެ ޚުޠުބާ އިވިގެން ދާނެއެވެ. އެއަށްފަހު މެންދުރު ނަމާދާއި ޢަޞްރު ނަމާދު ޖަމްޢުކޮށް ޤަޞްރުކޮށް ކުރާނެއެވެ. ނަމާދުން އަވަދިވުމަށްފަހު ހައްޖުވެރިން ހުސްވާނީ ޒިކުރުކުރުމާއި ދުޢާކުރުމަށެވެ. މަޣުރިބު ނަމާދާ ހަމައަށް އެގޮތަށް އަރަފާތު ބިމުގައި ތިބުމަށްފަހު ހައްޖުވެރިން އެބިމުން މުޒްދަލިފާއަށް ދަތުރުފަށާނެއެވެ. އެއަށްފަހު އެމީހުން މަޣުރިބާއި އިޝާ ޖަމްޢުކޮށް ކުރާނީ މުޒްދަލިފާގައެވެ. އަދި އެމީހުން ރޭކުރާނީވެސް މުޒްދަލިފާގެ ބިމުގައެވެ.\nޙައްޖުގެ މަނާސިކުތައް އަދާކުރަން ފަށާފައިވަނީ އިއްޔެއެވެ. ފަތިސް ނަމާދަށްފަހު ޙައްޖުވެރިންވަނީ މައްކާއިން މިނާއަށް ދަތުރުކޮށްފައެވެ. އަދި އެމީހުން ރޭގަނޑު ހޭދަކުރީ އެތަނުގައެވެ. އާންމުކޮށް ހައްޖުގައި އަޅާފައިވާ ރައްކާތެރިކަމުގެ ފިޔަވަޅުތަކަށްވުރެ ގިނަ ފިޔަވަޅުތައް މިއަހަރުގެ ހައްޖު މޫސުމުގައި ކޮރޯނާވައިރަސްއިން ސަލާމަތްވުމުގެ ގޮތުން އަޅާފައިވެއެވެ.\nސައޫދީ އަރަބިއްޔާގެ އިދާރާތަކުން އިޚުތިޔާރުކުރި ހައްޖާޖީންގެ އަދަދަކީ 10،000 ހައްޖުވެރިންނެވެ. ފާއިތުވި އަހަރުގައި ހައްޖުގެ އަޅުކަމުގައި ސަޢޫދީއަށް ދުނިޔޭގެ އެކި ކަންކޮޅުތަކުން 2.5 މިލިއަން މުސްލިމުން ޖަމާވިއެވެ.\nޙައްޖުގައި ބައިވެރިވާ ކޮންމެ ހައްޖުވެރިއަކަށް މުހިއްމު ތަކެތި ފޯރުކޮށްދީފައިވެއެވެ. އެގޮތުން ފޭސް މާސްކާއި، އިހުރާމާއި، މުސައްލައިގެ އިތުރަށް ކުނޑަވެސް ފޯރުކޮށްދީފައިވެއެވެ.\nމިއަހަރު ހައްޖުވާ ހައްޖުވެރިންގެ ތެރޭގައި ހިމެނޭ ސައޫދީގައި ދިރިއުޅޭ ބޭރު އެހެން ޤައުމުތަކުގެ މީހުންގެ ނިސްބަތަކީ ޙައްޖުވެރިންގެ ތެރެއިން 70% އެވެ. އަދި ސައޫދީ މީހުންގެ ގޮތުގައި ހައްޖުގައި ބައިވެރިވަނީ 30% މީހުންނެވެ.\nމައްކާއަށް ވާސިލުވުމުގެ ކުރިން ހައްޖުވެރިންވަނީ ކޮރޯނާ ވައިރަސް ހުރިތޯ ބެލުމަށް ޓެސްޓުކޮށްފައެވެ. ހައްޖު ނިމުމުން ހައްޖުވެރިން ކަރަންޓީނު ފުރިހަމަކުރަންޖެހޭނެއެވެ.\nޙައްޖު ސަޢޫދީ ޢަރަބިއްޔާ ހައްޖުގެ އަޅުކަން\nJune 25, 2020 19:17:42


Jazubaathu valhunulaa ha'yaathah hakatha huskuraasheyve | Safuhaa\nޖަޒްބާތު ވަޅުނުލާ ޚަޔާތައް ހަކަތަ ހުސްކުރާށެވެ.\nޔުނިވަރސިޓީގައި މޫލައި ބާރުގަދަވެފައިވާ އެއް ގުރޫޕަކީ ކުނަމެހި ބައިގަނޑުގަނޑަށް މަގުމަތީ އެނބުރެމުންދާ، އުނަގަނޑުގައި އެބައިމީހުންލައި އުޅޭ މަގޫދަނޑި ފަދަ ފަޓުލޫނުތައް ހަރުނުލާ، ހިނގާއިރު ކާލިއަޅާ ގުރޫޕް ތަކާ ވަރަށް ތަފާތު ގުރޫޕެކެވެ. ރެއަކާއި ދުވާލު ފަސްފަހަރު ނުވަތަ އެއަށްވުރެވެސް ގިނައިން ވުޟޫކުރަންޖެހުމުގެ ސަބަބުން އެމީހުންގެ މޫނުތަކުންވަނީ ތެޔޮކަން ފިލާފައެވެ. އެމީހުންގެ މޫނުމަތީގައި ބޯކޮށްފަޅާފައިވާ އިސްތަށިތައް އެކަނިވެސް އެބައިމީހުންގެ ޝަޙްސިއްޔަތައް ފުރިހަމަކަން ގެނެސްދެއެވެ.\nމިގުރޫޕްގެ އެންމެއިސް މީހާގެ ގޮތުގައިބެލެވޭ ސަމަރުއަކީ ނީލާގެ މުޅިއާއިލާގެ އިތުބާރު ލިބިފައިވާ ނީލާގެ ރަށްކަމަށްވާ ނ.މިލަދޫގެ ހަރުދަނާ ޒުވާނެކެވެ. ސަމަރުގެ އަންހެންކޮށްކޮގެ ޙަޔާތުގެ ބައިވެރިއަކަށް އިތުބާރުހިފޭ ފިރިޔަކު ހޯދައި ދިނުމަށް އެހީތެރިވެދިނީ ސަމަރުގެ އެކުވެރި އަމަންއެވެ. އަމަންއަކީ ސަމަރުމެންގެ ގުރޫޕްގައިވާ މަތީ ތަޢުލީމް ހާސިލްކުރަމުންދާ ށ.ބިލެއްފައްސަށް އުފަން ޒުވާނެކެވެ. އަމަންގެ މި ހެޔޮކަމުގެ ބަދަލެއްގެ ގޮތުން އަމަން އެދިފައިވާގޮތައް އިތްފަތްތެރިކަމާއި ދީންވެރިކަމުގައި ނަމޫނާ އަންހެންކުއްޖަކު ސަމަރު އަމަންއަށް ދެއްކިއެވެ. ސަމަރު ދީފައިވާ ނަންބަރަށް އަމަން ގުޅުމުގެ ކުރިން ސަމަރުވަނީ ނީލާ އަށާއި އެއާއިލާއަށް އަމަންއާއި ބެހޭގޮތުން ކޮންމެވެސް ވަރަކަށް ސުރުޚީ އަޅާފައެވެ. އެހެންކަމުން އަމަންގެ ފުރަތަމަ ފޯނުކޯލުންވެސް ނީލާއަށް މާބޮޑު ޙައިރާން ކަމެއް ނުލިބުނެވެ. އަމަންވެސް މާދުރުން ފައްޓަން ގަސްތުކޮށްފައިނުވާތީ ކުރުތަޢާރަފަކަށްފަހު ހާމަކުރީ އޭނާގެ ހަޤީޤީ މަޤްޞަދެވެ. ކުރިމަތި ކުރީ ސީދާ ސުވާލެވެ. އަމަންގެ ކައިވެނީގެ މިހުށައެޅުން ނީލާރައްދުކުރީ އޭނާގެ ބައްޕައަށެވެ. ބައްޕަގެ ކޮންމެ ނިންމުމަކަށް އުފަލާއެކު މަރުޚަބާކިޔޭވަރަށް ބައްޕައަށް ނީލާ އިޙްތިރާމްކޮށް ލޯބިވެއެވެ. ހުށައެޅުމަކީ ސަމަރު މެދުވެރިކޮށް އައި ހުށައެޅުމަކަށްވީތީ އިތުރަށް ކުރާނެ ދިރާސާއެއް ބައްޕަގެ ނެތެވެ. ލޯމަރާލާފައި އަމަންއަށް އިތުބާރު ކުރިއެވެ.\nދީންވެރިވުމުގެ އިތުރުން ބުނާ ބަހުގެ ޙަރުދަނާކަން އެކަނިވެސް ނީލާއަށް ޙަޔާތުގެ ބައިވެރިއެއްގެ ގޮތުގައި އަމަން ބަލައިގަތުމަށް މިން ހެޔޮވަރެވެ. އޭގެ އިތުރުން ތަޢުލީމީ ގޮތުން އަމަން ހާޞިލް ކުރަމުންދާ މަޤާމް އޭނާގެ ފުރިހަމަކަމަށް އިތުރަށް ދަލީލުކުރެއެވެ. އަމަންގެ ހުށައެޅުން ނީލާގެ ހިތުގެ އަޑިން ޤަބޫލުކުރީ އަދި އޭނާގެ ތަނަވަސް މޭމައްޗާއި އަސަރުގަދަ ދެލޯފެނިފައި ނެތިއެވެ.\nސިއްރު ބައްދަލުވުންތަކާއި ލޯބީގެ ހަދިޔާ ބަދަލުކުރުމެއް އެ ގުޅުމުގައި ނުވެއެވެ. ތަފާތު ރީތި ހުވަފެންތައް ދެކެމުން ދެކުދިންގެ ޙަޔާތުގެ ޗާޓް ކުރަހަމުން ދިޔައީ ފޯނުއެއީ މެދުވެރިޔާ ކަމުގައި ބަލައިގެންނެވެ. އަމަންގެ ނަސޭހަތްތަކުން ނީލާގެ އަޤީދާވެސް ދިޔައީ އިތުރަށް ތަރައްޤީވަމުންނެވެ. ނަތީޖާއެއްގެ ގޮތުން ނީލާ އަޅަމުންއައި ކުލަކުލައިގެ ބުރުގާތައްވެސް ގާތްކުދިންނަށް ބަހާލީ ތިންމުށުގެ ކަޅުބުރުގާތަކަށް އަލަމާރިން ޖާގަހުސްކުރަންޖެހިގެންނެވެ. ވަނާތަކުން މިންނަގާ ދެއަރިންފެޅި ހެދުންތައް ބަދިގޭގެ އަތްދޯކަށް ހެދީ އިސްކޮޅާއެއްވަރު ގަޔަށްދޫ ހެދުންތައް ނީލާއަށް ހަމަ ކަމުގޮސްގެންނެވެ.\nރެއަކީ ނީލާއާއި އަމަންގެ އަލަތުކައިވެނީގެ އުފާވެރި މުނާސަބަތު ރެއެވެ. ނ. މިލަދޫ ގުލްޝަނީގެއަށް ވެރިވެފައިވަނީ އާދަޔާ ހިލާފް އުފާވެރި ހަލިއަވަސް ޙަރަކާތްތަކެކެވެ. އިސްރާފު ކުޑަ ދެއްކުންތެރިކަމެއްނެތް ކައިވެނީގެ ވަލީމާއަށް ގޭތެރެ ތައްޔާރުވެފައިވާއިރު އަމަންއާއެކު އައިސްފައިވާ އޭނާގެ އާއިލާގެ މެންބަރުންގެ ސަބަބުން ފަރިތަ އަޑުތަކާއި ނުފަރިތަ އަޑުތައް މަސްހުނިވެފައި ވެއެވެ. މިއުފާވެރި ކަމުގެ ތެރޭގައި ޖަހާލެވުނު ޒަވާޖުގެ ބާރުގަދަ ގޮށާއެކު ނީލާއާއި އަމަންގެ ދިރިއުޅުން ބަދަލުކުރެވުނީ ހުޅުމާލެއަށެވެ. އަމަން އަދިވެސް އިތުރަށް ކިޔަވަން ބޭނުންވާތީއާއި ނީލާއަށް ޓީޗިންގެ ދާއިރާއިން ކޯސްހަދައި ދިނުމަށެވެ.\nކައިވެންޏަށް ދެމަސްވުމާއި ގާތްވެފައި ވަނިކޮށް ނީލާއަށް މުޅިންތަފާތު އިހްސާސްތަކެއް ކުރެވެން ފެށުނެވެ. ބޯއެނބުރުމާއި ބައެއްތަކެތިން އެހެންޏާ ނުދުވާ ނުބައިވަސް ދުވައި ހޮޑުލަވަންފެށިއެވެ. މިކަންކަން ނީލާގެ ހިތުގައި ހަލަބޮލިކަން އުފައްދަމުން ދިޔައެވެ. ޤަބޫލުކުރަން ދަތިވިއަސް ނީލާއަށް ކުރިމަތިވަމުންދަނީ މާބަނޑުވުމުގެ ސިއްޙީ ޢަލާމާތާއިކަން ނީލާގެ ހަވަނަ ހިއްސު އޭނާއަށް ވިސްނައިދޭން މަސައްކަތްކުރަމުންދެއެވެ. ކައިވެނީގެ މިހާ ކުރީކޮޅު ކުއްޖަކު ހޯދުމަކީ ދެމީހުން އެއްބަސްވެ އެކުލަވާލެވުނު މަގުޗާޓުގައި ހިމެނިފައިވާ ކަމެއްނޫނެވެ. ކޯސްހަދަން ވަރަށް އަވަހަށް ނީލާ ކޮލެޖަށް ދާންފަށަން ޖެހޭނެއެވެ.\nނީލާ އޮތީ އަމަންގެ އިންތިޒާރުގައެވެ. ވާންވީ ދެރަކަމެއް ނުވަތަ އުފާކަމެއް ކަނޑައަޅަން ދަތިވެފައެވެ. ކޯހުގައި ކިޔަވަމުން ޕާޓްޓައިމް ވަޒީފާ އަދާކުރަމުން ދިއުމާއި ގުޅިގެން އަމަންއަށް ނީލާއާއި އެކު ހޭދަކުރެވެނީ މަދު ވަގުތު ކޮޅަކުއެވެ. ނީލާގެ ޝަކުވާއެއްނެތެވެ. އިންތިހާއަށް ދިރިއުޅުމުގެ އަގުބޮޑުވެފައިވާ މާލޭގައި އަނގަޔާއި އަތާ ދިމާވާނީ ހިންދަމާނުލާ ގިތްކިޔާފައި މަސައްކަތްކޮށްގެންކަން ޚުދު އޭނާ ދަނެއެވެ. ނިދިޖެހިފައި އޮތް ނީލާއަށް ކުއްލިއަކަށް ހޭލެވުނީ ދޮރުލައްޕާލި އަޑަށެވެ. އަމަން ކާމޭޒް ކައިރީ އިށީނުމާއެކު ނީލާ ވާހަކަފެއްޓިއެވެ." މަށަށް ހީވަނީ މަ ބަނޑު ބޮޑީހެން" އަމަންގެ ފުށުން އާދަޔާ ޚިލާފްކަމެއް ފާހަގައެއް ނުކުރެވުނެވެ. އޭނާ ހުއްޓުމެއްނެތި ކަމުންގެންދިޔައެވެ. ނީލާ އަމަންގެ މޫނަށް ބަލަހައްޓައިގެން އިނީ އެމޫނުގައި ލިޔެފައިވާ އެއްޗެއް ދެނެގަންނަން އުދަގޫވެގެން އުޅޭކަހަލަ ގޮތަކަށެވެ. މިބެލުމުން ކޮންމެވެސް ޖަވާބެއް ދޭންޖެހިއްޖެކަން އަމަންއަށް އިހްސާސްވިއެވެ. "ދެންކޮބާ މައްސަލައަކީ" ފަރުވާކުޑަ ރާގަކަށް އަމަން ވާހަކަދެއްކީ ނީލާއަށް ބަލައިލުމެއްވެސް ނެތިއެވެ. ލިބުނު ޙައިރާންކަމުން ޖެހިލުންވެހުރެ ނީލާ އަހާލިއެވެ. " ދެންކިހިނެތް ކޯސް ހަދާނީ" އަމަން ކުއްލިއަކަށް ކޮޅަށްތެދުވިގޮތުން ނީލާ ހިތް އަވަސްވިއެވެ. "ކޮންމެހެން ކޯސްހަދަންޖެހޭތަ؟ ކޮންތާކަށް ވަޒީފާއަށްދާންތަ ކޯސް ހަދަން ތިއުޅެނީ. މަގޭ އަންބަކަށް ދަރިން އުކާލާފަ ވަޒީފާއަކަށް ނުދެވޭނެ. އެހެން ނޫނަސް ނީލާގެ ވާޖިބެއްނޫން ލާރިހޯދައިގެން މައިންބަޕައިންނަށް ހަދިޔާކުރުމަކީ. މީހަކާ އިނުމަށްފަހު މައިންބަފައިންގެ ހުވަފެންތައް ކުލަކޮށްދޭކަށްނޫނެއްނު ޚުތުބާގައޮތީކީ" އަމަންގެ ވަރުގަދަ ބަހުގެ އެތިފަހަރުތަކަށް ރައްދުދިނުމަކާ ނުލާ ނީލާ ކެއްތެރިވިއެވެ.\nބަނޑަށް ހަތަރުމަސް ވީއިރުވެސް ނީލާގެ ސިއްހަތު އާންމު ހާލަތަކަށް ނޭޅެއެވެ. އެއާއެކު އަމަން ބޭނުންވާވަރަށް ކަންކަން ފުއްދައިނުދެވޭކަމުގެ ޝަކުވާތައްވެސް ދުވަހެއްދުވަހަކަށް އިތުރުވަމުންދެއެވެ. ބަނޑުބޮޑުވުމަކީ އަމަންއަށް ކޮށްދޭންޖެހޭ ކަންކަމުން ބަރީއަވާން އޮތް އުޒުރެއްނޫންކަން އަމަން ދިޔައީ ތަފާތު ގޮތްގޮތަށް ނީލާއަށް ހަނދާންކޮށްދެމުންނެވެ. އަނެއްކޮޅުން އެހާލުގައިވެސް ނީލާ އޭނާގެ ގޭތެރޭގެ ޒިންމާތަކަށް ފަރުވާކުޑައެއްނުކުރެއެވެ. މިފަދަ ހާލެއްގައި ކޮންމެ އަންހެންކުއްޖަކުވެސް އެންމެ ހަނދާންވާނީ މައިންބަފައިންނާއި އާއިލާގެ މަތިންނެވެ. ރަށުގައި އުޅުންއިރު ނީލާގެ ދައްތަ ބަލިވެއިނުމުން މުޅިއާއިލާ އެކަމާ ކުރިމަތިލި އޯގާތެރި ޙާއްސަގޮތްތައް އިޚްތިޔާރަކާނުލާ އޭނާގެ ކުރިމައްޗަށް ހުޅުވާލެވުނެވެ. މަންމަ ވަލުހިނގައިގެން ބިލެތްކައްޓަލައާއި ކުއްޅަވައް ގެނެސްދެއެވެ. ކޮންމެ ދުވަހަކު ބޯނެ ކުރުބަލަކާ ވައްތަރު ވައްތަރުގެ ފަރުމަސް ހޯދުމަކީ ބައްޕަގެ ވާޖިބެއްކަމުގައި ދެކުނެވެ. މިއެންމެންނަށްވުރެންވެސް ދައްތަގެ ފިރިމީހާ ދައްތަގެ އުފަލާމެދު ފަރުވާތެރިވެ ސިއްޙަތައް ރައްކާތެރިވަމުންދިޔައެވެ. ތަފާތުވައްތަރުގެ މޭވާއާއި ތަރުކާރީ، ބަދަނާއި ރޯކިރު، ދައްތައަށްޓަކައި ހުސްނުކޮށް މަރުޚަބާ ކިޔަމުންދެއެވެ. މިގޮތުން ނީލާގެ ހިތްވެސް ވަކިވައްތަރެއްގެ ކާތަކެއްޗަށް ވަރަށްބޮޑަށް އެދެވެމުން ދެއެވެ. ނަމަވެސް އެފަދަ އެދުމެއް އޭނާ އަމަންއަށް ކުރިމައްޗެއް ނުކުރާނެއެވެ. އެހެނީ އެއަށްވުރެ މާ ޟަރޫރީ ބޭނުންތަކަށްވެސް އަމަން ވަނީ ލޯމަރާލާފައެވެ. ހިތްވަރުކޮށްފައި ރަށަށްގޮސްލަން ބޭނުންވާހަކަ ނީލާ އަމަންއަށް ހުށައެޅިއެވެ. ނަމަވެސް ނީލާވެސް ހީކުރިގޮތައް އަމަން އެކަމަށް ނުރުހުންތެރިކަމާއެކު އިންކާރުކުރިއެވެ.\nއަމަން ނީލާ ހޮސްޕިޓަލަށް ގެންދިޔައީ އާދައިގެމަތިން މާބަނޑު މީހުން ގަވާއިދުން ޑޮކްޓަރަށް ދައްކާފަދައިން ދައްކާކަށްނޫނެވެ. ނީލާގެ ބަނޑުގައި މާބޮޑަށް ރިއްސަނީއެވެ. ކަނާއަތު ފައި ހިއްލާނުލެވޭވަރަށް އެފައި ބަރުވެ ރިއްސަމުންދެއެވެ. މިއީ ނީލާއަށް އާކަމެއްނޫނެވެ. ބަނޑުގައިރިހުމަކީ ދިރިއުޅުމުގެ އެއްބައޭވެސް ބައެއްފަހަރަށް އޭނާއަށް ހީކުރެވިފައިވެއެވެ. އެހެނީ ދޭތެރެދޭތެރެއިން އޭނާއަށް އެ އުނދަގުލާ ކުރިމަތިލާން ޖެހެއެވެ. ކައިވެނީގެ ކުރިން ނީލާގެ ބައްޕަ އިބްރާހީމްފުޅުވެސް ވަނީ އެސަބަބު ނޭގޭ ބަނޑުގައި ރިހުން އަމަންގެ ސަމާލުކަމަށް ގެނެސްފައެވެ. ނީލާގެ އެހާ ޅައުމުރުގައި އެކައިވެންޏަށް އިބްރާހީމްފުޅު އެއްބަސްވި ސަބަބުތަކުގެ ތެރޭގައިވެސް މީހަކާއި އިނުމުން އެބަނޑުގައި ރިހުން ރަނގަޅުވާނެކަމަށް ޑޮކްޓަރަކު ބުނެފައިވާ ވާހަކަ ބާރުދިނެވެ. މިއަދު ބަނޑުގައި ރިހުން ނީލާއަށް އިތުރަށް ހާސްކަން ގެނެސްދިނީ އޭނާއިން ހާލަތުގެ ގޮތުންނެވެ.\nދަރިފުޅުގެ ހާލު ރަނގަޅުކަމަށާއި ބަނޑުގައި ރިހެނީ އެޕެންޑިސް ދުޅަވުމުގެ ސަބަބުންކަމަށް ޑޮކްޓަރުން ހާމަކުރެއްވިއެވެ. އަދި އެކަމަށް އޮތް ޙައްލަކީ އޮޕަރޭޝަނެއްކޮށްގެން އެޕެންޑިސް ނެގުން ކަމަށްޑޮކްޓަރު ބުނުއްވިއެވެ. ނަމަވެސް ޑޮކްޓަރުގެ މިވާހަކަ އަމަން ކަމަކަށް ނުހެދީ ނީލާއަށްވެސް އެކަން ސިއްރުކުރަމުންނެވެ.\nދަރިފުޅު ދުށުމުގެ އުންމީދުގައި އިންތިޒާރުކޮށްކޮށް ވަރުބަލިވެފައިވާ ނީލާ ދުވަސްފުރި ބަނޑުގައި ރިހެންފެށިއެވެ. އަންހެންކުއްޖެއްގެ ހަޔާތުގައި ކުރިމަތިވާނެ އެންމެ ނާޒުކު ވަގުތުގައި ނީލާގެ އާއިލާއަށް އަމަން ޚަބަރު ނުކުރީ ކީއްވެކަމެއް ނޭނގެއެވެ. މާތްﷲގެ ދީލަތި ރަޙްމަތްފުޅުން ނީލާ ސިއްހަތު ރަނގަޅު ފިރިހެންކުއްޖަކު ވިހައިފިއެވެ. އެކަނިމާއެކަނި އެހީތެރިއަކު ނެތި ހޮސްޕިޓަލުގައި އޮންނާންޖެހުމަކީ ނީލާއަށް ޙަޔާތުގައިވެސް ކުރިމަތިވި އެންމެ ނުތަނަވަސް ވަގުތުތަކެވެ.\nދަރިފުޅާއެކު ނީލާ ހޭދަކުރަމުން ދިޔަ ހަޔާތުގެ ޞަފްހާތައް ގަނޑަކަށްފަހު ގަނޑެއް އުކެމުން ދިޔައިރު އެތައް ދަތި އުނދަގޫ ނޭކަށޭނަ ޙާލަތްތަކާވެސް ނީލާ ދިޔައީ ކުރިމަތި ލަމުންނެވެ. ހަޤީގަތުގައި އަމަންގެ ރީތި ސިފައަކީ ހަރުފައެއްގެ ރިތިކަންފަދަ އެއްޗެކެވެ. އޭނާގެ ކިބައިގައި ކިތަންމެ ޢިލްމެއްހުއްޓަސް، އޭނާގެ ހަޔާތުގައި ކިތަންމެ މަޤާމެއް ހާޞިލްކުރިއަސް، ފެންނަފެނުމަށް އޭނާ ކިތަންމެ ދީންވެރިއަސް އޭނާގެ އަނބިދަރިންނަށް ޚަރަދު ކުރުމުގައި މުއްބާރުވެފައި ދަހިވެތިކަން ބޮޑެވެ. ނީލާއާއި އޮންނަގުޅުމުގައި ތަކުރާރުކޮށް އަމުރުވެރިވުމާއި ރުޅިވެރިކަމާއި އަތްއިސްކުރުމުގެ ސިފަ ގެންގުޅެމުން ދެއެވެ. ނީލާގެ އާއިލާއާއި މެދު ގުޅުން ބޭއްވުމަށް ސާފުބަހުން އިންކާރު ކުރަމުންދެއެވެ. ޙާއްޞަކޮށް އޭނާގެ ޖިންސީ ޖަޒްބާތުތައް އޭގެ އިންތަކާއި މިންތައް ފަހަނައަޅާ އިސްލާމް ދީނުގައި ކަނޑައެޅިފައިވާ ހުދޫދުން ބޭރުވަމުންދެއެވެ. މިކަމަށް ނީލާ ނުހަނު ނުރުހުންތެރިކަމާއެކު ދެކޮޅު ހަދާ އިންކާރުކުރިއެވެ. އެފަދަ މާތް ސިފައެއްގައިވާ މީހަކު އިސްލާމްދީނުގައި ކަނޑައެޅިގެން ޙަރާމްކުރައްވާފައިވާ ކަމަކަށް އަރައިގަތުމަކީ އޭނާވަކިކަމެއް ރަމްޒުކޮށްދިނުމަށް ބަހައްޓާފައިވާ ދިގު ބުނބުޅިއަށްވެސް ހުތުރުވާފަދަ ދަށުދަރަޖައިގެ ކަމެއްކަމުގައި ނީލާ ބުނަމުންދިޔައެވެ. ނަމަވެސް ފިރިމީހާގެ ކޮންމެ އަމުރަކަށް ކިޔަމަންވުމަކީ އަނބިންގެ މައްޗަށް ވާ ވާޖިބެއްކަމުގައި އަމަން ހަނދާންކޮށްދެމުންދެއެވެ.\nދިރިއުޅުމުގެ ދަތުރުގައި މިހާހިސާބަށް އާދެވުނު އިރު ނީލާއަށް ޔަޤީންވާ އެއްކަމެއް އެބައޮތެވެ. ނީލާގެ ހިތުގައި ވާ ފުރާފައިވާ އަމަންގެ ލޯބި ވިއްސިވިހާލިވެއްޖެކަމެވެ. ނަމަވެސް އެހިތި ތަޖްރިބާތަކާއި އިދިކީލި ޖަޒްބާތުތައް ނީލާ ތަހައްމަލްކުރަމުން ދިޔައީ ހަމައެކަނި ދަރިފުޅަށް ޓަކައެވެ. ދަރިފުޅަށް މަންމައާއި ބައްޕަގެ ލޯބިން އަލިހަވާސް ކުރިމަގެއް ހޯދައިދިނުމުގެ ނިޔަތުގައެވެ.\nހެނދުނު ހޭލީންސުރެން ނީލާގެ ރިއްސަމުންއައި ބަޑުގައި ރިހުން ހިދެއް ހިނދަކަށް ގަދަވަމުން ދެއެވެ. އެތައްވަރަކަށް ބުރޫފަންއާއި ޕެނަޑޯލް އެނާ ބޭނުންކޮށްފިއެވެ. އަމަން ފޯނަށް ޖަވާބު ނުދޭތީ މެސެޖްވެސް ނީލާ ކުރިއެވެ. އަދި އަމަން އަންނާނެކަމުގެ އިންތިޒާރުގައި ކުރިން ޑޮކްޓަރަށް ދައްކާފައިވާ ލިޔުންތައް ހޯދިއެވެ. ނިއުޅާލެވިފައިވާ ކަރުދާސްތަކުން ނީލާގެ އެޕެންޑިސް މައްސަލަ ހުރިކަމާއި އަވަހަށް އޮޕަރޭޝަން ކުރަން އަންގާފައިވާކަން ހާމަޔަށް ފެންނަން އޮތެވެ. ކުށެއްނެތް އޯގާތެރި ކިޔަމަންތެރި އަންބެއްގެ ފުރާނައާއިމެދު އިހުމާލުވާނީ ހަޤީގަތުގައިވެސް ރަހްމުގެ ކަންފުޅެއްވެސް ނެތްހިތެއްގެ ވެރިއެކެވެ.\nއާއެކެވެ. ޖަޒްބާތަކީ އާމުހާލަތުގައި މީހުންގެ ހިތްތަކުގައި ވަންހަނާވެފައިވާ އެއްޗެކެވެ. ނީލާގެ ކޮންމެ ދުވަހެއްގެ ޖަވާޒީ ހަޔާތުގެ ބުރަ މައްސޫލިއްޔަތު އޭނާގެ ޝުއޫރުތައް ހިލިގަތުމުގައި ހުރަހަކަށް ވެދެއެވެ. ނަމަވެސް މިއަދު އޮޅުންފިލައިގެން އެދިޔަ ސިއްރުކުރެވިފައިވާ ހަޤީޤަތަކުން ނީލާގެ ހުޅުފަޅައިގެން ދާގޮތް މެދުވެރިވީއެވެ. އަމަން ގެއަށް އައިސް ވަނުމާއެކު ނީލާ އޭނާގެ ފުރިބާރުވެފައިވާ ޝަކުވާގެ ގޯނި ތުންމޮހެލާ އަމަންގެ ކުރިމައްޗަށް އޮއްސާލިއެވެ. މައިންބަފައިންގެ ގާތަށް ރަށަށް ފޮނުވުމަށް އެދި އާދޭސްކުރިއެވެ. ލޯބި ނުވަންޏާ ދޫކޮށްލުމަށް އެދިރުޔެވެ. ނަމަވެސް އަމަން ހަމަހިމޭންކަން އިހްތިޔާރުކުރީ އެއީ މައްސަލައިގެ ހައްލުކަމުގައި އޭނާ ގަބޫލުކުރާތީއެވެ.\nދިރިއުޅުމާމެދު ފޫހިވެފައިވާ ނީލާ، އާ މަގުތަކެއް ހޯދުމުގައި އޭނާގެ ވިސްނުން ސަމާލު ކުރުވިއެވެ. އެއްވެސް އުފަލެއްނެތް ހަޔާތުގެ މަރުހަލާއެއްގެ ތެރެއިން މަޤްސަދެއް އެކުލެވިފައިވާ ދިރިއުޅުމަކަށް ނިކުންނަން ނީލާ ނުހަނު ބޭނުންވެއެވެ. އެތައް ދުވަހަކަށްފަހު މިއަދު ނީލާ އޭނާގެ ބައްޕައަށް އެގުޅީ ޚަޔާތުގައިވެސް އެބައްޕަގެ ކިބައިން އެދޭނެ އެންމެ ބޮޑު އެދުމައިގެންނެވެ. ނީލާ ކެތްމަދުވެފައިވާ ވަރާއި އޭނާގެ އަޑުގެ ހާސްކަމުން އިބްރާހިމްފުޅަށް ލިބުނީ ނުބައި ސިގްނަލެއް ކަހަލައެވެ. އިބްރާހީމްފުޅު ދަތުރުކުރަމުންދިޔައީ ހުޅުމާލޭގެ ތަނަވަސްމަގުތަކުގައި ނުހަނު ބާރަށެވެ. ކަޅުހެދުމެއްގައި ކުޑަކުއްޖަކު އުރައިގެން ޕޭމަންޓްމަތިން ދުވެފައި އެއަންނަނީ އޭނާގެ ދެލޮލުގެ ކޮއިފަދަ ނީލާކަން އިބްރާހީމްފުޅަށް ދެނެގަންނާކަށް ގިނަވަގުތެއް ނުނެގިއެވެ. ކާރުގޮސް ނީލާއާއި އަރާހަމަވާއިރަށް އިބްރާހީމްފުޅު ދޮރުހުޅުވާލުމަށްފަހު ނިކުތެވެ. ހަމައެއާއެކު ނީލާ އޭނާގެ ބައްޕަގެ ގައިގައި ރޮއެގެންފައި އޮޅުލައިގަތެވެ. ތިޔަ މުލައްދަނޑީގެ ބާރުން މިދަރިފުޅަށް ހިމާޔަތް ދޭށޭބުނާފަދައަކުންނެވެ. ބަޔަކު ފަހާ އަވަދިކޮށްފައިވާ ކުކުޅެއް ދަތި ތާކަށްވަދެ ބޮނދާ ފަދައިންނެވެ. އިބްރާހީމްފުޅު އެއްވެސް ސުވާލެއްނުކުރީ އެނާގެ ހިތައް ކޮށްފައިވާ ފުން އަސަރަކުންކަމެއް ނުވަތަ ހުރިހާ ސުވާލެއްގެ ޖަވާބު ނީލާގެ މޫނުމަތިން ފެންނަން ހުރުމުންކަމެއް ނޭނގެއެވެ. ކާރު ދުއްވާލިފަހުންވެސް ނީލާ ގެންދިޔައީ ރޮމުން ވާހަކަ ދައްކަމުންނެވެ. ނީލާ ބުއްދިގޯސްވެފައިވާ މީހެއްފަދައިން ގޮވަމުންދިޔައެވެ. "އެ އަންނަނީ. އޭނާ މަގޭ ދަރިފުޅު ގެންދާނެ. އޭނާ މަގޭ މަރާލާވެސް ލާފާނެ. ބައްޕާ މަގޭ ރަށަށް ގެންދޭ." ނީލާގެ ތަނަވަސް ގަބުރުސްތާނެއްފަދަ ހިތުތެރޭގައި މިއޮއްހުރިހާ ދުވަހު ވަޅުލައިގެން ގެންގުޅުނު އިހްސާސްތައް އުތުރި އަރައިގަތެވެ.\nނީލާގެ މި ކުއްލި ހަރަކާތައް އަމަންހުރީ ތައްޔާރަކަށްނޫނެވެ. އޭނާއަށް ލިބުނީކުއްލި ސިހުމެކެވެ. އެއްޗެއްގެ އަގު އިހްސާސްކުރެވޭނީ އެއެއްޗެއް ބީވެދިއުމުންކަން އޭނާއަށް ވިސްނެންފެށީކަންނޭގެއެވެ. ނީލާ ގެއިން ނިކުތީންސުރެ އޭނާގެ ފޯނު ރިންގުވުން ނުހުއްޓެޔޭވެސް ބުނެވިދާނެއެވެ. ވައްތަރުވައްތަރުގެ މެސެޖްތަކުން ނީލާގެ ފޯނުގެ އިންބޮކްސްއަށް ވަނީ ބާރު ބޮޑުވެފައެވެ. ނަމަވެސް އެ އެއްވެސްކަމަކާ ނީލާގެ ފަރުވާލެއް ނެތެވެ.\nތަޤްދީރުގައި އަދި ނީލާއަށް ހަމަޖެހެވެންނެތީ ކަހަލައެވެ. އަނެއްކާވެސް އޭނާގެ ބަނޑުގައި ރިއްސަންފެށިއެވެ. އައި.ޖީ.އެމް.އެޗްގެ އިމަޖެންސީ ބައިވަނީ ހާސްވެފައިވާ މޫނުތަކުން ފުރި ބާރުވެފައެވެ. އިބްރާހީމްފުޅާއި އޭނާގެ އާއިލާވެސް މި ހާސްކަމުގެ ތެރޭގައި ވެއެވެ. ނީލާގެ އެޕެންޑިސް ފަޅައިގެން ގޮސްފައިވުމުން ޑޮކްޓަރުން އަވަސްވެގަތީ އޮޕަރޭޝަން ކުރާށެވެ. ކާމިޔާބު އޮޕަރޭޝަނަކަށްފަހު ނީލާގެ ހާލު ރަނގަޅުވަމުން އާދެއެވެ.\nހަފްތާއެއްހާ ދުވަސް ފަހެވެ. ނީލާމެން ތިބި ގެސްޓްހައުސް އަމަން ދެނެގަތީ ކިހިނެތްކަމެއް ނޭގެއެވެ. އަމަން އެތަނަށް ދިޔައީ ދަރިފުޅާއި ބައްދަލުކޮށްލުމުގެ ބަހަނާގައެވެ. ދަރިފުޅު ނުދައްކައިފިނަމަ ޕޮލިހުންގެންނާނެ ކަމަށާއި ދަރިފުޅު ނުފެންނަހާ ހިނދަކު އޭނާއާއި އޭނާގެ ގުރޫޕް އެސަރަހައްދުން ނުދާނެކަމުގެ އިންޒާރު ދެމުން ދިޔައެވެ. އޭނާގެ މަޤްސަދު ރަނގަޅުނުވާނެކަން ނީލާއަށާއި އެއާއިލާއަށް ކަށަވަރުވިއަސް އެދަރިފުޅު އަމަން އުރާލަން ދިނީ މަޖްބޫރުވެގެންނެވެ.\nކަންތައް ވެގެންދިޔައީ އެކަމަކާއިމެދު ނީލާ އެންމެ ބިރުގަންނަ ގޮތަށެވެ. އަމަން އޭނާގެ ތިން އަހަރުނުވާ ދަރިފުޅު ގޮވައިގެން ފިލީއެވެ. އަމަންގެ މިއަމަލަކީ ނީލާއަށް ތަހަންމަލްކުރަން ކުޅަދާނަ ކަމަކަށްނުވިއެވެ. ނީލާ ރޮއި ހޭރުމަށްފަހު ހިމޭންވީ ޚަބަރު ހުސްވެގެންނެވެ. ހާސްވެ ގޮތްހުސްވެ ކަންބޮޑުވެފައިވާ ނީލާގެ އާއިލާއިން ނީލާއަށް ފަރުވާދެމުންދިޔައީ ދަރިފުޅުހޯދުމަށްޓަކައި ޓަކިދޭންޖެހޭ ކޮންމެ ދޮރެއްގައި ޓަކިދެމުންނެވެ. ޕޮލިހާއި ޖެންޑާ މިނިސްޓްރީ އަދި ފެމިލީ ކޯޓުގައި ފުރަންޖެހޭ ކޮންމެކަރުދާހެއްފުރަމުން، ދޭންޖެހޭ ކޮންމެ ބަޔާނެއް ދެމުންނެވެ. އިރުއިރުކޮޅުން ޚަބަރު ހުސްވަމުންދާ ނީލާއަށް ބޭހުންނާއި ކައުންސިލިންގެ ފަރުވާވެސް ދެމުންނެވެ.\nމިއަދު ފެމިލީ ކޯޓުގެ ތެރޭގައި ނީލާ އާއި އޭނާގެ އާއިލާ ކެއްމަދުވެފައި އެތިބީ ނީލާގެ ފަރާތުން ހުށައަޅާފައިވާ ދަރިފުޅު ހޯދުމުގެ ވަގުތީއަމުރަށް ހުކުމް އިއްވަން ބޭއްވިފައިވާ ޝަރީއަތުގެ މަޖިލީސްގައެވެ. ފެމިލީ ކޯޓްގެ ގަޒިއްޔާއިން ނީލާގެ3އަހަރުނުވާ ދަރިފުޅު ގެންގުޅުމަށް އެންމެ ހައްޤުކަންބޮޑު ފަރާތަކީ އެދަރިފުޅުގެ މަންމަ ކަމުގައި ކަނޑައަޅައި އެ ދަރިފުޅު އޭނާގެ ބައްޕައަތުން ގެނެސް ނީލާ އާއި ހަވާލްކުރުމަށް ފުލުހުންގެ މައްޗަށް އަމުރުނެރުނެވެ.\nހަތަރު އަނގޮޅިއެއްގައި ހުއްޓިހުރެ، މިސްރާބުއޮޅި، ހައިރާންކަމުގައި ދެއަތަށް ހޭރިޔާކުރުމުގެ ބަދަލުގައި ނީލާގެ ހިތުގައި ކުރެހިފައިވާ މަގުޗާޓާއި އެއްގޮތައް ހަޔާތުގެ ބަގީޗާއަށް ދަތުރުކުރުން މިއަދު އޭނާއަށް މާމުހިންމެވެ. އޭނާ އުންމީދުކުރަނީ އާއިލާއާއި ބެހޭޤަވާއިދުގެ 24ވަނަ މާއްދާގެ (ހ)ގައި ބަޔާންކުރާފަދައިން އަމަންގާތުން އޭނާއަށް ވަރިވެވި ބޭނުމެއްނެތް ދިރިއުޅުމެއްގެ ތެރޭގައި ހަފުސްނުވެ ސަލާމަތްވާށެވެ. އިއްޔެގެ ހިތި ތަޖްރިބާ ތަކާއި މާދަމާއާއި މެދު ހިތުގައިވާ ޝައްކުތައް ނީލާ ހަނދާން ނައްތާލިއެވެ. ނީލާ އެހުރީ މިއަދުގައެވެ. އެހެންކަމުން ނީލާއަށް މިއަދު ކުރިމަތިވެފައިވާ ކަންތައް އާދެ! އެނާގެ ލޯބިވާ ދަރިފުޅު ފަރުވާތެރިކަމާ، ވިސްނުންތެރިކަމާއެކު ރަނގަޅުގޮތުގައި ތަރުބިއްޔަތުކުރުމަށް އޭނާގެ ހުރިހާ ހަކަތައެއް ހުސްކުރާނެއެވެ.


އިމްތިޙާން (20ވަނަ ބައި) – Esfiya – Dhivehi Vaahaka Site\n- by Faathii - 46- December 6, 2018\nމާހިލް އޮފީސް ނިންމާފައި ގެއަށް އައިސް ވަތް އިރު ރިޔާޒް އިނީ އޭނާގެ އިންތިޒާރުގައި ޓީވީ ދޮށުގައެވެ. މާހިލް ފެނުމުން ކުޑަ ވާހަކައެއް ދައްކާލަން އެބައޮތް ކަމަށްބުނެ ރިޔާޒް ކައިރީ އިން ސޯފާގައި އިށީންނަން އިޝާރާތް ކޮށްލިއެވެ. މާހިލްގެ މޫނުމަތިން ފެންނަނީ ކަމަކާއި ދެރަވެ މާޔޫސްވެފައިވާ މަންޒަރެވެ. އޭގެ ފަހަތުގައިވާ ސަބަބު ރިޔާޒައްވެސް ރަނގަޅައް އެނގެއެވެ. ނާސިރުގެ ޖަވާބުގެ ވާހަކަ މާހިލް އެދުވަހު އައިސް ރިޔާޒް ކައިރީ ބުންޏެވެ. ރިޔާޒް މާހިލްގެ ނިންމުމަށް ތާއީދުކޮށް ތަޢުރީފު ކޮށްލިއެވެ. އަދި މާހިލް އެހާވަރަށް ދީނަށް ލޯބިކުރާކަން އިހްސާސްވުމުން އެހިތައް އުފާވެރިކަން އިހްސާސް ވިއެވެ.\n“ހިބާ އާއި ދަރިފުޅާއި ކައިވެނި ނުވި ނަމަވެސް ބައްޕަ ބޭނުން ވީހާވެސް އަވަހަކަށް ދަރިފުޅު ރަނގަޅު ކުއްޖަކާއި ކައިވެނިކޮށް ބާއްޖަވެރި ދިރިއުޅުމެއް އުޅޭތަން ދެކެން. ބައްޕައަށް ވަރަށް ކަމުދާ ކުއްޖަކުވެސް ފެނިއްޖެ. ދީންވެރި އަޙްލާޤް ރަނގަޅު ކުއްޖެއް ހަމަ.” ނާސިރުގެ ހިތުގެ އެދުން ހާމަކޮށްލުމަށްފަހު އިންތިޒާރުކުރީ މާހިލްގެ ބަހަކަށެވެ. “ލައްބަ. ބައްޕަ އަށް ފެންނަ ރަނގަޅު ކުއްޖެއް އަޅުގަނޑައް ކަމުދާނެ. އިންޝާ ﷲ.” މާހިލް އެހެންބުނެ އަނބުރާ ކޮޓަރިއަށް ދާންއުޅުނު ވަގުތު ރިޔާޒް އަނެއްކާވެސް ވާހަކަ ދެއްކިއެވެ.\n“އެހެން ވީއިރު އިތުރަށް މަޑުކުރަންވީ ސަބަބެއް ނެތްތާ… އަވަހައް ފޯމު ފުރާ ލާންއުޅެމާ ދޯ… ކޮންބައެއް ދަރިފުޅުގެ ފަރާތުން ރަންކިޔަން ފޮނުވާނީ؟؟ ކިހިނެއް ދަރިފުޅު ބޭނުންވަނީ ކައިވެނި ހަފްލާ ބާއްވަން؟ ބޮޑުކޮށްތަ ނުވަތަ ކުޑަކޮށްތަ؟” ވީ އުފަލަކުން ރިޔާޒް އެއްފަހަރާ އެތައް ސުވާލެއް ކޮށްލިއެވެ. ރިޔާޒްގެ ޖޯޝާ ފޯރި ފެނުމުން މާހިލް ގާތައް ކުޑަ ކޮށް ހިނިވެސް އައެވެ. އަދި ހުރިހާ ކަމެއް ބައްޕަމެން ބޭނުންވާގޮތައް ނިންމާށޭ ބުނެ ހުރިހާ ޒިންމާއެއް ހަވާލުކުރީ ރިޔާޒު އަށެވެ.\nމާހިލް އެކަމާއި ބެހޭގޮތުން މާ ފޯރިއެއް ނެތްކަން އިހްސާސްވުމުން ރިޔާޒްގެ ޖޯޝާފޯރި ގެއްލި ދިޔައެވެ. ނަމަވެސް އިތުރު އެއްޗެކޭ ނުބުނެ އެންމެ ރަނގަޅޭބުނެ ފޯމު ފުރަން ބޭނުންވާނެ ތަކެތި މާހިލްގެ އަތުން ހޯދިއެވެ.\nހުމާ އޭނާގެ ފޯނުން ރައްޓެހިންނާއި ވައިބް ކުރަމުން ދިޔައީ އެކަކު އަނެކަކަށް ބަންދުތެރޭ ކުރާނެ ކަމަކާއި ބެހޭގޮތުންނެވެ. ކުލާސް ކުދިންތެރެއިން އެންމެ ގާތްކޮށް އުޅޭ ފަސް މީހުން ގްރޫޕު ހަދައިން އެމީހުންގެ ޕްލޭންތައް ކިޔައިދެމުން ދިޔައެވެ. އެއްބަޔަކު ރާއްޖެއިން ބޭރަށް ދިޔުމަށް ނިންމާފާ ވާއިރު އަނެއް ބަޔަކު ރާއްޖެތެރޭގެ އެކި ހިސާބުތަކަށް ދަތުރުކުރާ ވާހަކަ ދެއްކިއެވެ. ނަމަވެސް ހުމާގެ އެއްވެސް ދަތުރެއް ނެތްކަން އެނގުމުން ހުމާ ފޫހިވިއެވެ. އޮތީ ދޮންތަގެ ކައިވެންޏެވެ. އެކަމު އެވީ ގޮތުން އެކައިވެންޏައްވެސް ހުމާގެ އެއްވެސް ރައްޓެއްސަކަށް އާދެވޭގޮތެއް ނުވާނެއެވެ. ދެން ހުމާ ޖެހޭނީ ދެ އާއިލާގެ ހުރިހާ ބޮޑެތި މީހުންތެރޭގައި ތާށިވެފައި ހުންނަން ކަމަށް އޭނާގެ ރައްޓެހިން ކައިރީ ބުނީ ފޫހިވެ ކަންބޮޑުވެފައިވާ ރާޤަކަށެވެ. އެޔާއެކު ނުޒުހާ މަޖަލަކަށް ހަދާފައި އަވަހައް ބިޓެއް ހޯދަން އުޅެށޭ ބުނީ އޭރުން ފޫހިފިލާނެކަމަށް ބުނެއެވެ. އެ މައުޟޫއަށް ދިޔުމުން ހުމާ އިތުރަށް ވާހަކަ ދައްކާ ހިތް ކެނޑުނެވެ. ނަމަވެސް އެކަން ހާމަ ނުކުރުމަށްޓަކައި ނުޒުހާއަށް ޖަވާބަކަށް ރަނގަޅު ޚިޔާލެއްކަމަށްބުނާ ސްޓިކަރ އެއް ފޮނުވާލުމަށްފަހު އޭނާ ދާންޖެހިއްޖެކަމަށްބުނެ ވަގުތުން އެމީހުންނާއި ވަކިވެލިއެވެ.\nއެ މައުޟޫއަކީ މިހާރު ހުމާ ވާހަކަ ދައްކާ ހިއްވާ މައުޟޫއެއް ނޫނެވެ. ހުމާދެން އިތުރު މީހަކާއި އެގޮތައް ގުޅޭހިތެއް ނުވެއެވެ. އިތުރު މީހަކަށް އެގޮތައް އިތުބާރު ކުރާކަށް ބޭނުމެއް ނުވެއެވެ. އިތުރު މީހަކާއި އެހާ ގާތްގުޅުމެއް ބާއްވާކަށް އެ ހިތެއް ނޭދެއެވެ. ހިބާ އެކަމާއި ބެހޭގޮތުން ދެއްކި ވާހަކަ ތަކުގައި ހަޤީޤަތެއް ވާކަން އޭނާއަސް އިހްސާސް ކުރެވެން ފަށައިފިއެވެ. އެހެން ނަމަވެސް މީހަކާއި ރައްޓެހިނުވެ ކައިވެންޏާއި ހަމައަށް ދާ ދިޔުން އޭނާއަށް އަދިވެސް ފެންނަނީ އެގޮތައް އުފާވެރި ދިރިއުޅުމެއް ނޫޅެވޭނޭ ކަހަލަ ކަމެއްގެ ގޮތުގައެވެ. އެކަހަލަ ދިރިއުޅުންތައް ކައިރިން ފެނިފައި ނެތީމާ ކަމަށް ވެދާނެއެވެ.\nހުމާ އަނެއްކާވެސް އެކަހަލަ ބޭވަފާތެރި ތަޖުރިބާއެއް ކުރާކަށް ބޭނުމެއް ނުވެއެވެ. އަދި އޭނާގެ ދޮންތަ ބުނި ހެން އޭނާއަށްވެސް އެއީ ޙަރާމް ކަމެއްކަން އިހްސާސް ވެއެވެ. އެކުރެވެނީ ނުބައި ކަމެއްކަން އަބަދުވެސް ހިތުގައި އޮންނަ ކަހަލައެވެ. އަދި ނަމާދު ނުކޮށް ބުރުގާ ނާޅާ އުޅުންވެސް އެއީ ރަނގަޅު ނޫން ކަންކަން ކަން އިހްސާސް ވެއެވެ. އެކަމަކުވެސް އެކަންކަން ރަނގަޅުކުރަން ޖެހިލުންވަނީ ކީއްވެގެން ހެއްޔެވެ؟ ނަމާދައް އަރާނެހާ ހިތްވަރެއް އޭނާއަށް ނުލިބެނީ ކީއްވެގެން ކަމެއް އޭނާއަކަށް ނޭނގެއެވެ. ނަމާދު ކުރަން ހިތައް އެރުމުންވެސް މާދަމާ އޭ ނުވަތަ ފަހުންނޭ ހިތާފައި ނުކުރެވެއެވެ. ބުނެދޭން ނޭނގޭ ކަހަލަ ފޫއްސެއްވަނީ ކީއްވެގެން ކަމެއް އޭނާއަކަށް ނޭނގެއެވެ.\nދީންވެރިވުމަކީ އޭނާއަށް ނުކުރެވޭނޭ ކަމެކޭ ހީވާ ކަހަލައެވެ. ނަމާދުކޮށް އުޅުން އިސްލާހު ކުރުމަކީ އޭނާއަށް ނުވާނޭ ކަމެކޭ ހިތައް އަރާ އެކަން ކުރާ ހިތްނުވަނީއެވެ. އެގޮތައް އުޅެވޭނީ ދޮންތަމެން ކަހަލަ ދީންވެރި މީހުންނަށް އެކަންޏޭ އޭނާ ހިތައް އަރައެވެ. ދޮންތަ ކައިރީ ހުންނަ އިރުވެސް އޭނާއަށް އެހާ ކޮންފޮޓެބަލް ނޫނީ އެހެން ވެގެން ކަންނޭނގެއެވެ. ދޮންތަ އެހާ ދީންވެރިވީމާ އޭނާޔާ އެކު އުޅޭ އިރު ހުމާއަށްވެސް އަބަދުވެސް ދީނީ ކަންކަން މަތިން ހަނދާން ވެއެވެ. ނަމަވެސް އެ ކަންކަން ކުރާނެހާ ހިތްވަރު ނުހުންނާތީ ނުވަތަ އެކަންކަން ނުކުރެވޭތީ ދޮންތަ އާއި އޭނާގެ ތަފާތު މާބޮޑައް އިހްސާސް ވުމުން އަންކޮންފޮޓަބަލް ވަނީއެވެ.\nއޭނާ އޭނާގެ ދޮންތަޔާއިއެކު އުޅުނު ނަމަވެސް ގިނަ ވާހަކަ ދައްކާނީ ދޮންތައެވެ. އޭނާ ހުންނާނީ ދައްކާނެ ވާހަކައެއް ނޭނގިފައެވެ. ނުވަތަ އޭނާގެ ވާހަކަތައް ދޮންތަމެން ކަހަލަ ދީންވެރި ކުދިންނަށް ކަމުނުދާނެކަން އިހްސާސްވާތީ އެއްވެސް ވާހަކައެއް ދައްކާ ހިތްނުވަނީއެވެ.\nހުމާ އެކި ޚިޔާލު ތަކުގައި އިނދެފައި އިންސްޓާގްރާމް ހުޅުވާލީ ކޮންމެވެސް މަޖާ ނުވަތަ ކަމުދާ ކަހަލަ ވީޑިޔޯއެއް ނުވަތަ ފޮޓޮއެއް ފެނޭތޯއެވެ. ފޯނު ސްކްރޯލް ކުރަމުން ދަނިކޮށް އަޅައިގަތީ އޭނާގެ ރައްޓެއްސަކު ޝެއާ ކޮށްފައި އިން ވީޑިޔޯއެކެވެ. ސްކްރޯލް ކުރަމުން ދަނިކޮށް އޭގައި ވާހަކަ ދައްކަން އިން މީހާގެ ކުޑަ ވާހަކަ ކޮޅެއް އަޑުއިވުމުން އެކިޔަނީ ކީކޭތޯ ބަލާލަން އެ ވީޑިޔޯ އަށް ލިޔެވެ.\n” ހަމައެކަނި އެމީހުންނީ، ދީންވެރި ޞޯލިހުންގެ ގޮތުގައި ނުދެކޭށޭ.. ތިމަންނާ އެމީހުންގެ ތެރެޔަކު ދުވަހަކުވެސް ނުހިމެނޭނެޔޭ ހިތައް ނާރުވާށޭ.. އެއީ ވަކިބަޔަކަށް މިންވަރު ކުރައްވާފައިވާ ކަމެކޭ ނުވިސްނާށޭ.. ޔަޤީނުންވެސް އެގޮތައް ތިބާއަށް ވިސްނައިދެނީ ޝައިޠާނާ ކަން ޔަޤީން.. އެމީހުންނަށްވެސް އެހިސާބައް ދެވުނީ ހަމަ ތިބާ ފަދައިން އީމާން ކަމެއް ނެތި، ﷲ ގެ ޙުކުމްފުޅުތަކައް ބިރުވެތި ނުވުމުގައި އެތައް ދުވަހެއް ވޭތުކުރުމަށް ފަހުގަ. ދީނުގައި ރަނގަޅައް ސާބިތު ނުވެވޭނަމަ އަޅުކަންތައް ކުރުމުގެ ބޭނުމެއްނެތޭ، ނަމާދުކުރުމުގެ ބޭނުމެއްނެތޭ، ޙިޖާބުވުމުގެ ބޭނުމެއްނެތޭ… މީ މުޅިންވެސް ޝައިޠާނާ ތިބާގެ ހިތުގައި އުފައްދާ ވަސްވާސް. އެއްވެސް ކަމެއް ނުކުރުމަށްވުރެ ކޮންމެވެސް ކަމެއް ކުރުން އަބަދުވެސް ރަނގަޅު ވާނެ. ނަމާދުގައި ޤާއިމް ވެވޭނީ އެންމެ ކުޑަމިނުން އެންމެ ނަމާދެއްވެސް ކުރަން މަސައްކަތް ކުރުމުން. ޙިޖާބު ވެވޭނީވެސް އޭގެ ޙުކުމްތަކާއި ފައިދާތަކާއި، އެކަން ނުކުރުމުން ލިބޭނެ އަޒާބު އެނގި އިހްސާސް ވެގެން. އެންމެ ކުޑަ މިނުން ޤުރުޢާނުގެ އެންމެ އާޔަތެއްވެސް ކިޔެވޭތޯ ބަލަން ވާނެ. އެންމެ ފަހަރަކު ނަމަވެސް ސުބުޙާނަﷲ ނުވަތަ އަލްޙަމްދުލިﷲ ކިޔެތޯ ބަލަންވާނެ. އެކަންކަމަށް އާދަވެ ދީނައް ލޯބި ޖެހޭނީ ކުޑަކުޑަ އެންމެ ކަމަކުންވެސް ފަށައިގެން. ދުވާލަކު އެންމެ ފިޔަވަޅެއް ނަމަވެސް ދީނާ ގާތައް އެޅުން ވަރަށް މުހިންމު. ﷲ ހުރިހާ ކަމެއް މޮޅައް ދެނެވޮޑިގެންވޭ.. ތިބާގެ އުނދަގޫތަކާއި ތިބާ ކުރާ މަސައްކަތް. އަދި ތިބާގެ ހިތުގައިވާ ހުރިހާ އެއްޗެއްވެސް. ތިބާ ކުރާ އެ ކުޑަކުޑަ ކަންތައްވެސް އެކަލާނގެ ބޭކާރުކަމެއްކަމުގައި ނުލައްވަވާނެ. އިސްލާމްދީނަކީ ހެޔޮކަމެއް ކުރަން ހިތައް އެރުވުމުންވެސް އެކަމަކަށް ހެޔޮ ސަވާބު ލިބޭ ދީނެއް. ވީމާ އަދި އެކަން ކުރީމާ ތިބާ އަށް ލިބޭނެ ސަވާބު ވިސްނާލަބަލަ. ޝައިޠާނާގެ މަޅީގައި ނުޖެހި ކުޑަކުޑަ އެންމެ ކަމަކުންވެސް ފައްޓަވާ… އެކުޑަކުޑަ އެއްކަންތައް ތިބާއަށް އެ ދީނުގައި ސާބިތުވެ ހުރުމަށް ބާރުއަޅާނެ.”\nއަންހެނަކު އިނގިރޭސިބަހުން ވާހަކަ ދައްކަމުން ދިޔައީ އެތައް އަންހެނުންތަކަކަށް ނަސޭހަތް ދިނުމުގެ ގޮތުންނެވެ. ހީވަނީ ބޮޑު ދަރުސެއްގެ ތެރެއިން ނަގާފައި އިން އެއް މިނެޓްގެ ތަންކޮޅެއް ހެންނެވެ. އެ ވާހަކަތައް އަޑުއިވިފާ ހުމާއަށް އެޔާއިމެދު ވިސްނެމުންދިޔައެވެ. ކުޑަ ހިނދުކޮޅަކަށްވެސް އެއީ ސީދާ އޭނާ ދާދި ދެންމެ އަކު ވިސްނަމުންދިޔަ ކަންކަމުގެ ރައްދުކަމަށް އޭނާއަށް ހީވިއެވެ. އަދި ﷲ އޭނާގެ ހިތުގައިވާ ހުރިހާކަމެއް ދެނެވޮޑިގެންވާކަން އިހްސާސްވުމުން އޭނާގެ މާޔޫސްކަމުގެ ހައްލު ﷲ ދެއްކެވީކަމުގައި އޭނާގެ ހިތްބުނެލިއެވެ. އެހެން ހިތައް އެރުމުން އޭނާގެ މުޅި ހަށިގަނޑުން ހީބިހި ނަގައިގެން ދިޔައެވެ. މިއޮށް ހުރިހާ ދުވަހު އޭނާއަށް ކުރެވުނު ފާފަތައްވެސް އެކަލާނގެ ދެނެވޮޑިގެންވާނެ މިންވަރު ހިތައް އެރުމުން ނޭވާ ހިފަހައްޓާލެވުނެވެ. އޭނާއަށް ކުރިން އެކަންކަން އިހްސާސްނުވީ ކީއްވެކަމާއިމެދު ހިތުން ޝަކުވާ ކޮށްލެވުނެވެ. ދެން ހަދާނެ ގޮތަކާއިމެދު ވިސްނާލުމުން އެމީހާ އެބުނިހެން ކޮންމެވެސް ހެޔޮ ކަމަކުން ފަށަން ހިތައް އެރިއެވެ. އަދި ފަށާނީ ކޮންކަމަކުންބާއޭ ހިތް ސުވާލު ކޮށްލުމުން އެންމެ ފުރަތަމަވެސް އޭނާގެ ހިތައް އައީ ނަމާދެވެ.\nހިބާ އަނެއްކާވެސް އޭނާގެ ކޯހުގެ ފިލާވަޅުތަކަށް އެނބުރި ދިއުމުން ހަނދާންވީ ކުރީދުވަހު ނާސިރު ކައިރިން އެ އޮފީހުގައި އޭނާގެ ޕްރޮޖެކްޓް ފުރިހަމަކުރަން ފުރުސަތައް އެދުނު ހަނދާނެވެ. ނާސިރު އެކަމަށް ވަކި ޖަވާބެއް ނުދޭކަން ހަނދާންވުމުން އަނެއްކާވެސް އެވާހަކަ ދެއްކުމަށް ނާސިރައް ފޯނު ކޮށްލިއެވެ. އަދި އެކަމަށް ހުއްދަ ހޯދިއެވެ. ދެބަފައިން ވާހަކަ ދެއްކުމަށްފަހު ކޮންމެ ދުވަހަކު ހަތަރު ގަޑިއިރު ހިބާ އެ އޮފީހުގައި އެކަން ކުރަން ވަގުތު ހޭދަކުރާގޮތައް ނިންމިއެވެ. އަދި އެވާހަކަ ދައްކާ ނިމުމުން ހަވީރު ހިބާގެ ކައިވެންޏައް ރަންކިޔުން އޮންނާނޭކަމަށާއި އެކަމަށް ތައްޔާރު ވުމަށް ނާސިރު ބުނެދިނެވެ.\nހިބާ އާއެކޭ ބުނި ނަމަވެސް އޭނާ ނާސިރު ކައިރިން އޮޅުން ފިލުވަން ބޭނުންވާ އެތައް ސުވާލެއް އޮތްކަން އޭނާގެ ނަފްސު ހަނދާން ކޮށްދިނެވެ. އެހެން ނަމަވެސް ފޯނުން އެ ހުރިހާ ސުވާލެއްގެ ޖަވާބުދޭން ނާސިރައް އުނދަގޫވާނެޔޭ ހިތާ ހިބާ އޭނާގެ ހިތުގެ އެދުން ފަސް ކޮށްލީ ގެއިން ދިމާވީމާ އެކަން ކުރާނީއޭ ހިތާއެވެ.\nފޯނު ބޭއްވުމަށް ފަހުވެސް ހިބާއަށް ވިސްނެމުން ދިޔައީ އޭނާގެ ކައިވެންޏާއި މެދުއެވެ. ކަންތައްތައް އެދަނީ އޭނާ އުންމީދުކުރި ގޮތަކަށް ނޫނެވެ. ކޮންމެޔަކަސް ރަން ކިޔުމުގެ ކުރިން، ރަން ކިޔަނީ ކާކާ އިންނަންކަން ހިބާއަށް އެނގެން ޖެހޭކަމަށް ހިބާ ޤަބޫލުކުރެއެވެ. އެއީ މާހިލް ވިޔަސް އަދި ނޫން ވިޔަސް މެއެވެ. މާހިލް އަށް ނުވެދާނޭ ހިތް ބުނެލި ހިނދު އެ ހިތުގެ ވިންދު އަވަސްވެލިއެވެ. ބިރުވެރިކަމުގެ ރާޅެއް އެ ހިތުގައި ނަގާލި ފަދައެވެ. އެހެން ނަމަވެސް ހަމަ އެވަގުތު އޭނާގެ ހިތައް ﷲ މަތިން ހަނދުމަކޮށްދީ އެކަލާނގެއަށް އިތުބާރު ކުރުމަށް ހަނދާން ކޮށްދިނެވެ. އަދި ހިތާއިހިތުން އެކަމަށް އެދި ދުޢާ ކޮށްލެވުނެވެ. ހުރިހާ ކަމެއްވެސް އެންމެ ރަނގަޅައް ގެންދެވުމަށް އެދިއެވެ.\nނާސިރު އޭނާ ނިންމަންޖެހޭ ބައެއް މަސައްކަތްތައް ނިންމުމަށް ބޭރުގައި އުޅެފައި ގެއަށް އައިސް ވަނީ އަދި ގޭގައިވެސް އޭނާ ކުރަން ޖެހޭ ވަރަށް ބޮޑު މަސައްކަތެއް އޮތްކަން ހަނދާން ވުމުންނެވެ. ރަހްމާއާއި ކޮންމެހެންވެސް ދައްކަންޖެހޭ ވާހަކައެއް އޮތުމާއެކު އޭނާ އެއައީ އެކަމުގައެވެ. އޭނާ އެ ވާހަކަތައް ދައްކަން ބޭނުންވެފަ ހުންނަތާ އެތައް ދުވަހެއް ވެއްޖެއެވެ. ނަމަވެސް ރަހްމާ އޭނާގެ ވާހަކަތައް އަޑުނާހާނޭ ހީވާތީ ހައްތަހާވެސް ފަސްޖެހެވެނީއެވެ. ދެމަފިރިންގެ ދެމެދުގައި ބޮޑު ޒުވާބެއް ކުރަން ބޭނުން ނުވާތީއެވެ. އަދި ރަހްމާއަށް ކަންކަން ރަނގަޅު ގޮތައް ވިސްނައިދިނުމަކީވެސް ފަސޭހަ ކަމަކަށް ނުވާތީވެސް މެއެވެ.\nނާސިރު ގެއަށް އައި އިރު ރަހްމާ އުޅެނީ ނީލާއާއިއެކު ބަދިގޭގައެވެ. ނީލާ ކުރަމުން ދިޔަ މަސައްކަތްތައް ގާތުން ބަލަމުން ބަދިގޭގެ ބައެއް ކުދިކުދި ކަންކަން ކޮށްލަނީއެވެ. ނާސިރު ބަދިގެއަށް ބޯ ދިއްކޮށްލާފައި ވާހަކައެއް ދައްކަން އެބައޮތްކަމަށްބުނެ ކޮޓަރި އަށް އައުމަށް އިޝާރަތް ކޮށްލުމުން ރަހްމާ ވެސް އިތުރު ސުވާލެއް ކޮށްލުމަކާއިނުލާ އަތްދޮވެލައިގެން އައިސް ކޮޓަރިއަށް ވަނެވެ. ނާސިރުގެ މޫނުމަތިން ފެންނަމުންދިޔަ ހާސްކަމުން އަނެއްކާ ކަމެއް ގޯސްވީބާއޭ ރަހްމާގެ ހިތައް އެރިއެވެ.\n“ކިހިނެއްވީތަ؟ ކޮން ވާހަކައެއް ދައްކަންތަ ތިއުޅެނީ؟ ރަހްމާވެސް ވަރަށް ސީރިއަސްވެފައި އަހާލިއެވެ. ރަހްމާ ކޮޓަރިއަށް ވަންއިރު ދެކޮޅައް ހިނގާލަ ހިނގާލަހުރި ނާސިރު ރަހްމާގެ ސުވާލުގެ އަޑު ޖެހުމުން ރަހްމާއަށް ބަލާލާފައި ސޯފާގައި އިށީނުމަށް އިޝާރާތް ކޮށްލިއެވެ. އެއާއިއެކު ރަހްމާވެސް ސޯފާގެ އިށީނދެފައި އަނެއްކާވެސް ވީ ކިހިނެއްތޯ އަހާލިއެވެ. “އަނެއް ގޮތަކަށް މާބޮޑު ކަމެއް ނުވޭ… ރަހްމާ އާއި ދައްކަންޖެހޭ ވާހަކަތައް ގިނަ ކަމުން ފަށާނެ ގޮތެއް ނޭނގިގެން މިއުޅެނީ… ވަރަށް ދުވަސް ވެއްޖެ މިވާހަކަތައް ހިތުލައިގެން އުޅޭތާ… ހައްތަހާވެސް ރަނގަޅު ވަގުތެއް ފެނޭތޯ ލަސްކުރެވުނީ… އެކަމު ދެން އިތުރައް ލަސްކުރެވޭކަށް ނެތް… މިހާރު ކޮންމެހެންވެސް އެބަ ދައްކަންޖެހޭ މިވާހަކަތައް.” އޭސީ ކޮށްފައިވާ އެ ކޮޓަރީގައި، ނާސިރު ރަހްމާ ކުރިމަތީ ކޮޅައް ހުރި އިރު ނާސިރުގެ ގަމީސް ދާހިއްލާ ފޯވަމުން ދިޔައެވެ. ރަހްމާ އިނީ އެ ދައްކަންއުޅޭ ވާހަކައަކީ ކޮން ކަހަލަ ވާހަކައެއްތޯ ބަލާހިތުން ކެތްމަދުވެފައެވެ.\n“އަހަރެން ދައްކަން މިއުޅެނީ ހިބާގެ ކައިވެނީގެ ވާހަކަ. ހިބާ ކައިވެނިކުރަން އުޅޭ ކުއްޖާގެ ވާހަކަ. އެއީ މާހިލް… މާހި…” ނާސިރައް އޭނާގެ ވާހަކަތައް ފުރިހަމަ ނުކުރެވިގެން އުޅެނިކޮށް މާހިލްގެ ނަން އިވުމާއެކީ ރަހްމާ ކުއްލިއަކަށް އިން ގޮޑިން ތެދުވިއެވެ. އަދި ރުޅި އައިސްފައިވާ ދެލޮލުން ނާސިރައް ބަލާލިއެވެ. “މަހިތައް އެރި އޭ އޭރުވެސް. އެތައްދުވަހެއްގެ ފަހުން ތި މާހިލެއްގެ ނަން މިގޭގައި ނަން ގަނެވުމުން ކޮންމެވެސް ގޯހެއް އެބައުޅެއޭ… އެހެންވެގެންނު ތިޔަ ދެބަފައިން މަށާ ތިހުރިހާ ކަމެއްވެސް ސިއްރު ކޮށްގެން ތި އުޅެނީ… އަދި ސަޕްރައިޒޭ ކިޔާފަ މަގޭ ބޮލައްވެސް ވަންނަން އުޅެފިއެންނު. ތިމާވަރު ވިސްނޭ ދީންވެރި މީހެއް ނެތްކަމަށް ދެއްކިކެން އުޅުނު މީހާ އެންމެފަހުން ދިޔަ ހިސާބު ބަލާބަލަ. ވިސްނޭކަން އެނގެއެންނު. ތިމާއަށް އެންމެ ފުރަތަމަ ލަނޑުދީ ތިމާގެ ހިތުގައި ކޮޅުފައިންޖެހި މީހާޔާ ވިއްޔަ އެންމެފަހުން އިންނަން ވެސް އެ އުޅެނީ… ޔަޤީނުން ވެއްޖިއްޔާ މިއޮއް ހުރިހާ ދުވަހުވެސް ތިމީހަކާ ރައްޓެހިވެގެން އުޅޭނީ.. ނު ކުޅޭކަށް ކުޅިވަރެއްވެސް ނޯންނާނެ ތިދެމީހުން. މޫނުބުރުގާ އަޅައިގެން މީހުންނައް ދެއްކެން އުޅޭނެ ތިމާ ވަރު ރަނގަޅު މީހެއް ނެތްކަމަށް.” ރަހްމާ އޭނާގެ ރުޅިގަނޑު މައިތިރި ކުރަން ނޭނގުނުތާ ހިތައް އައިހާ އެއްޗެއް ކިޔަމުން ދިޔައީ ނާސިރުގެ މޫނަކަށްވެސް ބެލުމެއް ނެތިއެވެ. ހަޤީޤަތައް ބަލާލުމެއް ނެތި ރަހްމާ ދައްކަމުން ދިޔަ ވާހަކަތަކުން ނާސިރައް އުނދަގޫ ވަމުން ދިޔައެވެ. ހިބާ އާއި ދިމާލައް އެއްޗެހި ކީކީހެން ނާސިރުގެ ރުޅިގަނޑު މަތިވަމުން ދިޔައެވެ. އަދި އެންމެފަހުން އިތުރައް ރަހްމާގެ އޮށްޓަރެއް ނެތް ތުހުމަތުތައް އަޑުއަހަން ކެތްނުވުމުން ރަހްމާއޭ ކިޔާފައި ބާރައް ރުޅިވެރި ރާޤަކަށް ގޮވާލިއެވެ. ނަމަވެސް ދެންވެސް ރަހްމާއަށް އޭނާގެ ވާހަކަތައް ހުއްޓާކަށް ނޭނގުނެވެ.\nރަހްމާގެ ނަފްސު އޭނާ ކައިރީ ބުނަމުން ދިޔައީ މިއަދު ރުޅި އައުމުގެ ހައްޤު އޮތީ ހަމައެކަނި ރަހްމާއަށް ކަމަށެވެ. އަދި ނާސިރާއި ހިބާއާއި ދެމީހުން ބޭނުންވާހާ ގޮތަކައް އޭނާގެ ކައިރީ ކުޅިވަރު ނުކުޅެވޭނޭ ކަމަށެވެ. އޭނާއަކީވެސް އެ އާއިލާގެ އިސް މެމްބަރެއްކަން އަދި ގޮތް ނިންމުމުގެ ހައްޤު އޭނައަށްވެސް އޮތްކަމަށް އެ ނަފްސު ރަހްމާއަށް ހަނދާންކޮށްދިނުމުން ނާސިރުގެ ރުޅިގަނޑައް ތަބާވެ މައިތިރިވުން މުހިންމު ނޫންކަމަށް އޭނާއަށް ދެކެވުނެވެ.\n“ނާސިރައްވެސް އަހަރެން މުހިންމު ނޫން ވީމަތާ ތި ހިސާބައް ދިޔަ އިރުވެސް މަގޭ ޚިޔާލެއް ހޯދުމުގެ މުހިންމުކަން ނޭނގުނީ.. ދެން މިއަދު މަގޭ ކައިރީ ތި ވާހަކަ ތި ދައްކަނީ ކައިވެނީގެ ހުރިހާ ކަމެއް ނިމި އެކަން ކުރެވެމުން ދާތީ ދެން އިތުރައް މަގޭ ޚިޔާލުން ކަމެއް ބަދަލު ނުކުރެވޭނޭކަމަށް ދޯ… މަށައް ހެޔޮ އެއް ކަމެއް ބަދަލު ނުވިޔަސް.. ގޮސް ބުނޭ މަގޭ ރުހުމެއް ދުވަހަކުވެސް ތި ކައިވެންޏަކައް ނުލިބޭނޭ… އަދި މިއަދައްފަހު އޭނާގެ މަންމަ ވަނީ އޭނާޔައް މަރުވެފައިޔޭ ބުނޭ…” ރަހްމާގެ އަޑުވެސް އިރެއް އިރަކަށް ދިޔައީ ބާރުވަމުންނެވެ.\nYey me 1st. Mi part v.v.v salhi. Avahah upkohdheichey\nvv reethi mi part ves.. ekm thankolheh kury\nWhatalovely story 😍😍😍❤❤❤💚💚💙💙💜💜💛💛💛💕💕💕💖💖💖💗💗\nMi part ves v interesting. When next part??\nJazaakillah. Next part saturdayga In Shaa Allah. 😃\nMasha allah .😘,whn nxt …\nWarah loabi mi waahaka. Masha Allah. Especially because you include dharus ge thanthankolhu. Masha Allah. ♥♥ Jazaakillah khair Faathii.\nMay Allah reward u too.\nMasha Allah varah reethi ..when next part?\nSaturdayga In Shaa Allah. 🙂\nMa Sha Allah varah reethi 😀 Maahil aa hiba gulheyny dhen kihinehbaa. mamma ruheyny kihinehba..hehe…jana mi vaahaka kiyaafa comment eh kuran hunnathaa v dhuvas vejje. adhi kiriyaa mi furusathu mi libuny. adhi mi bai ekani mi kiyaaly. May Allah bless you for this story that you have put together and may Allah put barakah in it and guide many through it. Ameen! Love you for the sake of Allah sis <3\nAameen & I pray same things for u too.. 😃\nLove u too for the sake of Allah. ☺\nKurin mi vaahaka up kuran feshi iru ves keen. Dhn iyye in feshigen hurihaa part thah mi kiyaa ninmaaly.. Masha Allah its awesome ❤ mikahala vaahaka maa kiyaa hiy vey aslu.. i like this story sooo much and may Allah bless you ❤😇 mi vaahaka in ethah bayakah iburaiy libeyne Kan yagyn adhi ethah bayakah faidhaa ves kuraane Insha Allah 😁\nAlhamdhulillah. In Shaa Allah. Dhuaa akee aee.. 😃 May Allah bless u. ☺💜


"Judiciary ah Ayyanukuranvy Sihhathu Rangalhu Muvahzafun"\nޑެޕިއުޓީ ޕްރޮސެކިއުޓަރު ޖެނެރަލް ހުސެން ޝަމީމް: ފޮޓޯ ވީ\n24 މާޗް 20193ކޮމެންޓް\nސިއްހަތު ރަނގަޅު މުވައްޒަފުން ޖުޑީޝަރީއަށް އައްޔަނު ކުުރުމަށް ޝަމީމް އިލްތިމާސް ކުރައްވައިފި\nސިއްހަތު ރަނގަޅު މުވައްޒަފުން ޖުޑީޝަރީއަށް އައްޔަނުކުރުމަށް ކުރީގެ ޑެޕިއުޓީ ޕްރޮސެކިއުޓަރު ޖެނެރަލް ހުސެން ޝަމީމް ދިވެހި ރާއްޖޭގެ ޖުޑީޝަލް އެޑްމިނިސްޓްރޭޝަން އަށް އިލްތިމާސް ކުރައްވައިފިއެވެ.\nޝަމީމް މިކަމަށް އިލްތިމާސް ކުރައްވާފައިވަނީ، މިއަދު އޮތް އޭނާގެ ކްލައިންޓެއްގެ މައްސަލައިގެ އަޑުއެހުން ކްރިމިނަލް ކޯޓުން ގާޒީ ހަސަން ނަޖީބު އާލާސްކަންފުޅާއުޅުއްވާތީ ކަމަށް ބުނެ އެ ކޯޓުން ކެންސަލް ކުރުމާގުޅިގެންނެވެ. ޝަމީމް ކުރެއްވި ޓްވީޓުގައި ވިދާޅުވެފައިވަނީ އޭނާގެ ކްލައިންޓު ޖަލުގައި އޮންނަތާ 40 މަސް ދުވަސް ވެފައިވާކަމަށެވެ.\n"މިހެންކަމުން ހާރޫން އަދިވެސް އޮންނާނީ ޖަލުގަ. 2015 ވަނަ އަހަރުގެ ނޮވެމްބަރު މަހުން ފެށިގެން އޭނާ އޮންނަނީ އެތަނުގައި. ގާޒީ ނަޖީބް އަށް އަވަސް ޝިފާއަކަށް އެދެން. އަދި ސިއްހަތު ރަނގަޅު މުވައްޒަފުން އައްޔަނުކުރުމަށް ޖުޑީޝަރީއަށް ގޮވާލަން،" ޑިޕާޓުމަންޓު އޮފް ޖުޑީޝަލް އެޑްމިނިސްޓްރޭޝަން ޓެގު ކުރައްވައި ކުރެއްވި ޓްވީޓުގައި ޝަމީމް ވިދާޅުވިއެވެ.\nToday's hearing cancelled as Gazy Hassan Najeeb is unwell and called in sick. It's sad that my client Haaroon will remain in prison, yet again. He's there since Nov 2015 (40 months now). I wish Gazy Najeebaspeedy recovery & call upon @judiciarymv to employ healthier staff.— Hussain Shameem (@HuShameem) March 24, 2019\nމިއަދު ކެންސަލް ކޮށްފައިވަނީ 2015 އަހަރުގެ ނޮވެމްބަރު މަހުގެ ތެރޭގައި ނ. ހޮޅުދޫގައި މަރާލި 73 އަހަރުގެ އިސްމާއިލް އަބްދުއްރަހުމާނު (އިސްމާއިލުބެ)ގެ މައްސަލާގައި ދައުވާކޮށްފައިވާ ހޮޅުދޫ އާޒާދުގެ، ހާރޫނު އަބްދުލް ލަތީފުގެ ޝަރީއަތެވެ. ހާރޫން ވަނީ އެ މައްސަލައިގައި ދައުލަތުން ކުރާ ދައުވާއަށް އިންކާރުކޮށްފައެވެ.\nހާރޫންގެ މައްޗަށް އުފުލާފައިވަނީ ތޫނު އެއްޗެއް ބޭނުންކޮށްގެން ގަސްދުގައި މީހަކު މެރުމުގެ ދައުވާއެވެ.\nމުއްދަތެއް ނެތް ގޮތަށް ޝަރީއަތް ނިމެންދެން "ވާނުވާ" ޖަހައި މީހުން ޖަލުގައި ބާއްވާއިރު އެ މީހުންގެ ޝަރީއަތްތައް ދިގުލައިގެންދާ މައްސަލައަކީ މިއަދު ދިވެހިރާއްޖޭގެ ޖުޑީޝަރީގައި އޮތް ބޮޑު މައްސަލައެކެވެ. ޝަމީމް އަކީ "ވާނުވާ" ޖަހައި މީހުން ބަންދުކުރުމާއި ދެކޮޅަށް ވަކާލާތު ކުރައްވާ ބޭފުޅެކެވެ. "ވާނުވާ" އަކީ ޝަރީއަތް ނިމެންދެން ބަންދުގައި ބެހެއްޓުމަށް ކޯޓުން ކުރާ އަމުރަށް ކިޔައި އުޅޭ ނަމެކެވެ.\nޑިޕާޓުމަންޓު އޮފް ޖުޑީޝަލް އެޑްމިނިސްޓްރޭޝަން ހުސައިން ޝަމީމް ޝަރުއީ ދާއިރާ\nވަކީލު ކަންވެސް ކުރަންވީ ހަމަ ސިއްހަތު ރަގަޅު ވަކީލުން ! ތިޔަ ވަކީލުން އާލާސް ކަންފުޅާއި އުޅޭތީ ކެންސަލް ކުރަން ޖެހުނީ ކިތަކެއް މައްސަލަތޯ ؟\nތެދުވާހަކައެކެވެ. މީހަކު 40 މަސްވާންދެން މިގޮތަށް ދެމުމަކީ އެއްގޮތަކަށްވެސް ވެގެންވާނެކަމެއްނޫނެވެ. މިކަމުގައި އިހުމާލުވާ ފަރާތްތަކަށް ވަގުތުން ވަގުތައް ފިޔަވަޅުއަޅަން ރައީސުލްޖުމްހޫރިއްޔާ ގޮވާލައްވައި، އެކަން ގާތުން ބައްލަވަންއެބަޖެހެއެވެ. އަދި ނުވީތަނަކަށް ރައްޔިތުންގ މަޖިލީހަށް ޙާޟިރުވެވަޑައިގެން އެމަޖިލީހާއި ކުރިމަތިލައްވައި އެކަން ކުރެއްވިކަން ޤައުމަށް ދައްކަވަންއެބަޖެހެއެވެ. ޖޫޑީޝިއަރީ މުސްތަޤިއްލުވާންޖެހިދާނެއެވެ. އަދި ވެވިވެސްދާނެއެވެ. އެކަމަކު މިފަދަބޭއިންސާފު ހިނގާތަންބަލަން ރައްޔިތުންގެމަޖިލީސް އޮވެގެނެއްނުވާނެއެވެ. ރައްޔިތެއްގެ ޙައިޞިއްޔަތުން ރައީސް އެދިވަޑައިގެން ކޮންމެކަމެއް މިކަމުގައި ކުރަން ތައްޔާރަށް ރައްޔިތުން ތިބެންއެބަޖެހެއެވެ. މިވަރު ތަންފުކެއްބޮޑު!\nގާޒީ އާލާސް ކަންފުޅާ އުޅުއްވިޔަސް ތާވަލް ކޮށްފައިވާ މައްސަލަތައް އެހެން ގާޒީން މެދުވެރިކޮށް ބެލޭނެ ގޮތް ފަހިވާން ޖެހޭނެ


ދ. އަތޮޅު ތަޢުލީމީ މަރުކަޒު / ދ. ކުޑަހުވަދޫ\n1. ޗާޕުކުރަންޖެހޭ ޓެސްޓު ޕޭޕަރު، ނޯޓިސް، ފޮޓޯކޮޕީ ހަދަންޖެހޭ ތަކެތި ކަނޑައެޅިފައިވާ ގަޑިއަށް ޗާޕުކޮށްފައި ޙަވާލުކުރުން.\n2. ޕްރިންޓްކުރާ ތަކެތީގެ ކޮޕީ ފައިލްކޮށް ބެލެހެއްޓުން\n3. ޕްރިންޓިންގ ރޫމްގައި ހުންނަ ހުރިހާ މެޝިނަރީއާއި އެހެނިހެން ތަކެއްޗަށް ރައްކާތެރިވުމާއި އެތަކެތި ބެލެހެއްޓުން\n4. އޮފީހަށާއި ޓީޗަރުންނަށް ބޭނުންވާ ތަކެތި ވެރިއެއްގެ ލަފާގެ މަތިން ފޮޓޯކޮޕީ ހަދައިދިނުން\n5. ފޮޓޯކޮޕީ މެޝިންތަކާއި، ޗާޕްމެޝިން އަދި އެހެނިހެން ޕްރިންޓަރތައް ރަގަޅަށް ސާފުކޮށް ބެލެހެއްޓުމާއި އެކު މެޝިނަކަށް މައްސަލައެއް މެދުވެރި ވެއްޖެނަމަ އެކަމެއްގެ މަޢުލޫމާތު ކަމާބެހޭ ވެރިއަކަށް ވަގުތުން ދިނުމާއި އެކަން ހައްލުކުރުމަށް ކަމާބެހޭ ފަރާތްތަކާއި ގުޅައިގެން މަސައްކަތް ކުރުން.\n6. ހަވާލުކުރެވޭ ތަކެތި ލެމިނޭޓްކުރުމާއި ބައިންޑްކުރުން\n7. ޕްރިންޓްކުރުމަށް ބޭނުންވާ ކަރުދާހާއި ދެލި ފަދަ ތަކެތި ދުރާލާ ހޯދުން\n8. ސްކޫލުގެ މަސައްކަތްތަކަށް ބުރޫނާރާނެގޮތަކަށް މެޝީންތައް މަރާމާތުކުރުމުގެ ކަންތައް ހަމަޖެއްސުން.\n9. މެޝިންތައް މާލެ ފޮނުވުމުގައި މެޝިންތަކަށް ގެއްލުން ނުވާނޭގޮތަށް ރައްކާތެރިކަމާއެކު ބަންދުކޮށްފައި ފޮނުވުން.\nމަޤާމަށް ބޭނުންވާ ތަމްރީނެއް / ލައިސަންސެއް / ހުއްދައެއް / ސަނަދެއް ހާސިލުކޮށްފައިވުމާއެކު، އިންފޮމޭޝަން ޓެކްނޮލޮޖީގެ ދާއިރާގައި2އަހަރުދުވަހުގެ މަސައްކަތު ތަޖުރިބާ ލިބިފައިވުން.\n2. އިންފޮމޭޝަން ޓެކްނޮލޮޖީގެ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް 1 ގެ ސަނަދެއް ހާސިލުކޮށްފައިވުން.\nޤާބިލުކަން ކަށަވަރުކުރުމަށް އިންޓަރވިއު ކޮށްގެން.\nމީގެ އިތުރުން ކޮމްޕިއުޓަރަށް / އައި.ސީ.ޓީ އަށް އަހުލުވެރިވެފައިވާ މިންވަރަށް ބެލޭނެއެވެ.\nމިމަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނެ ތާރީޚާއި ތަން، އިޢުލާނުގެ މުއްދަތު ހަމަވާތާ މަސައްކަތު7ދުވަހުގެ ތެރޭގައި އެންގޭނެއެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\n2. މިވަޒީފާއަށް އެދިފައިވާ ޝަރުޠު ހަމަވާ ފަރާތްތަކުގެ އަދަދު 10 އަށް ވުރެ ގިނަނަމަ ތަޢުލީމާއި ތަމްރީނަށްބަލައި 10 ފަރާތް ޝޯޓްލިސްޓް ކުރެވޭނެއެވެ.\nމަޤާމަށް ޢައްޔަން ކުރުމަށް، ވަޒީފާއަށް އެދިފައިވާ މީހާއަށް ކްރައިޓީރިއާގެ ހުރިހާ ބަޔަކުން މާރްކްސްގެ ޖުމުލަ އިންސަންތަ، %30 (ތިރީސް އިންސައްތަ) އަށްވުރެ މަތިވާން ޖެހޭނެއެވެ.\nވަޒީފާއަށް އެދޭ ފޯމު މިމަރުކަޒުގެ އޮފީހުގެ ކައުންޓަރުން ލިބެން ހުންނާނެއެވެ. އަދި www.csc.gov.mv ވެބްސައިޓުން މި ފޯމު ޑައުންލޯޑުވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 14އޮގަސްޓް 2017 ވާ ހޯމަ ދުވަހުގެ 12:00 ގެ ކުރިން، މިމަރުކަޒުގެ އޮފީހު ކައުންޓަރަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައި ގަނެވޭނެއެވެ. އީ-މެއިލް އެޑްރެހަކީ، [email protected] އެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލުކުރެވޭނެއެވެ.\nމި އިޢުލާނާ ގުޅިގެން އިތުރު މަޢުލޫމާތު ސާފުކުރައްވަންބޭނުންފުޅުވެލައްވާ ފަރާތްތަކުން ދ. އަތޮޅު ތަޢުލީމީ މަރުކަޒުގެ ނަންބަރ 7952914 ފޯނަށް ރަސްމީ ގަޑީގައި ގުޅުއްވުން އެދެމެވެ. އީ-މެއިލް ކުރާނީ [email protected] އަށެވެ.\nސުންގަޑި: 14 އޮގަސްޓް 2017 0012


Covid 19 aa Gulhigen Bangladesh ga Jamaa athuga Namaadhu Kurun Medhukandaa Laifi | Dhiislam\nކޮވިޑް 19 އާއި ގުޅިގެން ބަންގްލަދޭޝްގައި ޖަމާއަތުގައި ނަމާދުކުރުން މެދުކަނޑާލައިފި\nއައިޝަތު އަބްދުﷲ މާރޗް 26, 2020\nކޮވިޑް19 އާއި ގުޅިގެން ބަންގްލަދޭޝްގައި ޖަމާޢަތުގައި ނަމާދުކުރުން މެދު ކަނޑާލައިފިއެވެ.\nބުދަ ދުވަހުގެރޭ ޤައުމާއި މުޚާތަބުކުރައްވާ ބަންގްލަދޭޝްގެ ޕްރައިމް މިނިސްޓަރ ޝައިޚް ހަސީނާވަނީ މުސްލިމުންނާއި އެހެން ދީންތަކުގެ މީހުންވެސް އެމީހުންގެ އަޅުކަންތައް ގޭގައި ކުރުމަށާއި ބޭރުތެރެއަށް އެއްވެ ނޫޅެ ގޭގައި ތިބުމަށް ވިދާޅުވެފައެވެ.\nބަންގަލްދޭޝްގައި39 މީހަކަށް މިހާތަނަށް ކޮވިޑް19 ޖެހިފައިވާއިރު5 މީހަކުވަނީ މިބަލީގައި މަރުވެފައެވެ. އަދި އަންގާރަދުވަހުވަނީ މުޅި ޤައުމު ލޮކްޑައުންކޮށް ސިޓީތަކުގެ މެދުގައި ދަތުރުފަތުރުކުރުން މެދު ކަނޑާލާފައެވެ.\n2019 ވަނަ އަހަރުގެ ޑިސެމްބަރުމަހު ޗައިނާގެ ވުހާއިން ފެނުނު މިބަލި ދުނިޔޭގެ 172 ސަރަހައްދަކަށް މިހާރުވަނީ ފެތުރިފައެވެ.4ލައްކައަށްވުރެ ގިނަ މީހުންނަށް މިބަލި ޖެހިފައިވާއިރު 20،000 އަށްވުރެ ގިނަ މީހުން މިހާތަނަށްވަނީ މިބަލީގައި މަރުވެފައެވެ.


Faisaa Beynun Vumun Anhen Dharifulhaai, Anbimeehaa Vihkaalan Ulhefi - Vaguthu\nފައިސާ ބޭނުންވުމުން އަންހެން ދަރިފުޅާއި، އަނބިމީހާ ވިއްކާލަން އުޅެފި\nއަންހެން ދަރިފުޅާއި، އަނބިމީހާ ވިއްކާލަން އުޅުނު ފިރިހެނަކު އަތުލައިގެންފައެވެ.\nފައިސާއަށް ވަރަށް ބޮޑަށް ބޭނުންވެފައިވާ 38 އަހަރުގެ އެ ފިރިހެން މީހާގެ ފަސް ދަރިން ތިބެއެވެ. އޭގެ ތެރެއިން އޭނާ ވިއްކާލަން އުޅުނީ 12 އަހަރުގެ ދަރިފުޅެވެ. އެ ދަރިފުޅު އޭނާ ވިއްކާލަން އުޅުނީ 1.5 ލައްކަ ޕައުންޑަށެވެ. އެ ދަރިފުޅު ވިއްކާލުމަށް މީގެ މަހެއްހާ ދުވަސް ކުރިން އޭނާ ވަނީ މީހަކާއި ބޮންޑް ހަދާފައެވެ.\nއިންޑިއާގެ އަވަށަކަށް ނިސްބަތްވާ އެ ފިރިހެން މީހާ އޭނާގެ ދަރިފުޅު ވިއްކާން ބޭނުންވީ އެ ދަރިފުޅު ބޮޑުވުމުންނެވެ. އަދި އެ ފިރިހެން މީހާ ވަނީ އޭނާގެ އަނބިމީހާ5ލައްކަ ޕައުންޑަށް އެހެން މީހަަކަށް ވިއްކާލަން ބޮންޑް ހެދުމުގެ މަސައްކަތްވެސް ފަށާފައެވެ.\nނަމަވެސް ފައިސާގެ ދަހިވެތިކަމުގައި އޭނާ ކުރަން އުޅުނު އެއްވެސް ކަމެއް ކާމިޔާބެއް ނުވިއެވެ.\nއެ އަންހެން މީހާ ވަނީ އެކަން އޭނާއަށް އެނގުމާއެކު އާއިލާ ކައިރިއަށް ގޮސް ފިލާފައެވެ. އަދި އެ މައްސަލަ ފުލުހަށް ހުށަހަޅާފައެވެ.\nއަދި ކުދިންގެ ރައްކާތެރިކަމަށް މަސައްކަތް ކުރާ މީހުންވަނީ އެ ފިރިހެން މީހާގެ ގެއަށް ގޮސް އެ ކުދިން ވިއްކާލުމުގެ އެގޭގައި ތިބި 17 އަހަރުގެ އަންހެން ކުއްޖާ އާއި 12 އަހަރުގެ އަންހެން ކުއްޖާ ސަލާމަތްކޮށް އެ މީހުންގެ ބެލުމުގެ ދަށަށް ގެންގޮސްފައެވެ.\nއަދި އެ އަންހެން މީހާ ވަނީ ދެން ތިބި ކުދިން ގޮވައިގެން އޭނާގެ މައިންބަފައިން ގެއަށް ބަދަލުވެފައެވެ. އެހެން ނަމަވެސް އެ ފިރިހެން މީހާ ދަނީ އެ އަންހެން މީހާއަށާއި ދަރިންނަށް އެކި ގޮތްގޮތަށް އުދަގޫ ކުރަމުންނެވެ.\nއެ ފިރިހެން މީހާ ވަނީ، އެއީ އޭނާގެ ދަރިން ކަމަަށާއި، އެ ދަރިންނަށް ބޭނުން ގޮތެއް އޭނާއަށް ހެދޭނެކަމަށް ބުނެފައެވެ. އެ ފިރިހެން މީހާއަކީ އަބަދުވެސް މަސްތުހާލުގައި ހުންނަ މީހެއްކަމަށް ވެއެވެ.


Handhaan Nethigen Anbimeehaa Kairin Innan Ahaifi،Kaiveni Haflaa Ehvves Beyvvi - Vaguthu\nތިމާ ލޯބިވާ މީހަކު ބޮޑު ބައްޔެއްގައި އުޅޭއިރު އެކަމާއި ހިިތާމަ ކުރާނެއެވެ. އެކަމަކު އެއަށްވުރެ ގޯސްވާނެ ހާލަތަކަށް. ތިމާ ލޯބިވާ މީހަކަށް ތިމާއަކީ ކާކުކަން ނޭނގޭ ހިސާބަށް ދިއުމުން ދާނެތާއެވެ. މިއީ ހަމަވެފައި ހުރި ކަންކަމެވެ.\nއެފަދަ ކަމެއް އަލްޒެއިމާ ބަލި ހުރި މީހަކާއި ކައިވެނިކޮށްގެން އުޅޭ އަންހެނަކަށް ދިމާވެފައެވެ. އެ ބައްޔަކީ މީހާގެ ބައެއް ކަންކަން ހަނދާން ނައްލާތާ ބައްޔެކެވެ. އެ ބަލީގެ ސަބަބުން ބައެއް ހާލަތްތަކުގައި ހިތާމަވެރި އެތައް ކަމަކާއި ދިމާވެއެވެ.\nކަނެކްޓިކަޓްއަށް ނިސްބަތްވާ އުމުރުން 56 އަހަރުގެ ޕީޓާ މާރޝަލްއަށް އެ ބަލި ޖެހުނީ މީގެ އަހަރުތަކެއް ކުރިންނެވެ. އޭގެ ފަހުން އޭނާއަށްވެސް ބައެއް ކަންކަން ހަނދާން ނެތެއެވެ.\nޕީޓާއަށް ހަނދާން ނެތުނީ އޭނާ ކައިވެނިކޮށްގެން އުޅޭ ކަމެވެ. އެގޮތުން މިދިޔަ އަހަރުގެ ޑިސެންބަރު މަސް ތެރޭގައި، ގޭގައި ޓިވީން އަންނަ ކައިވެނީގެ ހަފްލާއެއް ބަލަން އިނދެފައި އޭނާ ވަނީ، އަނބިމީހާ ލީސާ ކައިރިން އިންނަން އަހާފައެވެ.\nލީސާ ވަނީ އެ ކަން މީސް މީޑިއާގެ ސަމާލުކަމަށް ގެނެސްފައެވެ. އަދި މުޅި ހާދިސާ މީސް މީޑިއާގެ ޕޭޖެއްގައި ހިއްސާ ކޮށްފައެވެ.\nލީސާ ބުނީ ޕީޓާ އޭނާ ކައިރިން އިންނަން އެހިއިރު، އަންބަކީ އޭނާކަން ނޭނގޭ ކަމަށެވެ. އޭނާއަށް އެނގޭ ކަމަކީ ލީސާއަކީ އޭނާ އެންމެ ލޯބިވާ މީހާ ކަން ކަމަށެވެ. އެހެންވެ ލިސާ ވަނީ އެކަމަށް އާނބަސް ބުނެފައެވެ.\nއަދި ލީސާގެ އަންހެން ދަރިފުޅަކީ ވެޑިންގ އަދި އިވެންޓް ޕްލޭނާއެއް ކަމުން، އެ މީހުންނަށް ކައިވެނީގެ ހަފްލާއެއް ހިލޭ ބާއްވާ ދިނެވެ. އެއީ ވަރަށް ގިނަ ބަޔަކާއި ވާހަކަދައްކައިގެންނެވެ.\nކައިވެނިކޮށްގެން އުޅޭ މި ދެމަފިރިން އެ މީހުންގެ ދެވަނަ ކައިވެނީގެ ހަފްލާ ބާއްވާފައިވާއިރު،ޕީޓާގެ އެ ބަލީގެ ސަބަބުން އޭނާއަށް އެ ހަފްލާވެސް ވަނީ ހަނދާން ނެތިފައެވެ.\nޕީޓާ އާއި ލީސާ ކައިވެނިކޮށްގެން އުޅޭތާ 12 އަހަރު ވެދާނެ ކަމަށް ވެއެވެ.


ދެވަނަ ލެގުން ޕީއެސްޖީ ވަނީ 1-0 ގެ ނަތީޖާއަކުން ބަލިވެފައި\nޕީއެސްޖީއަށް ކުރި ލިބުނީ ރަށުން ބޭރުގައި ޖެހި ލަނޑުން\n14 އޭޕްރިލް 2021 | ބުދަ 04:04\nޕީއެސްޖީ އާއި ބަޔާން ބައްދަލުކުރި މެޗުގެ ތެރެއިން: މި މެޗުން ބަޔާން މޮޅުވީ 1-0 ން\nޔުއެފާ ޗެމްޕިއަންސް ލީގުގެ ކުއާޓާ ފައިނަލުން އެންމެ ފަހުގެ ޗެމްޕިއަން ބަޔާން މިއުނިކް ކަޓުވާލުމަށްފަހު މުބާރާތުގެ ސެމީ ފައިނަލަށް ޕީއެސްޖީ ދަތުރުކޮށްފިއެވެ.\nއަންގާރަ ދުވަހުގެރޭ ކުޅުނު ދެވަނަ ލެގުން އަމިއްލަ ދަނޑުގައި ޕީއެސްޖީ ވަނީ 1-0 ގެ ނަތީޖާއަކުން ބަޔާން އަތުން ބަލިވެފައެވެ. އެކަމަކު ބަޔާނުގެ ދަނޑުގައި ކުޅުނު ފުރަތަމަ ލެގުން ޕީއެސްޖީ މޮޅުވީ 3-2 ގެ ނަތީޖާއަކުންނެވެ. އެހެންކަމުން ދެ ޓީމު 3-3 ގެ އެގްރިގޭޓް ނަތީޖާއަކުން އެއްވަރުވި ނަމަވެސް، ޕީއެސްޖީއަށް ކުރި ލިބުނީ ރަށުން ބޭރުގައި ޖެހި ލަނޑުންނެވެ.\nއަންގާރަ ދުވަހުގެރޭ ކުޅުނު މެޗުގައި ޕީއެސްޖީން މޮޅު ކުޅުމެއް ދެއްކިއިރު، މި މެޗުގެ ފުރަތަމަ ހާފުގައި ޕީއެސްޖީގެ ތަރި ނޭމާ ފޮނުވާލި ތިން ހަމަލާއެއް ބަޔާނުގެ ގޯލްކީޕަރު މެނުއެލް ނޯޔާ ވަނީ ހުއްޓުވާފައެވެ. އަދި އޭގެ ފަހުން މި ހާފުގައި ނޭމާ ފޮނުވާލި ދެ ހަމަލާއެއް ވަނީ ގޯލުގެ ދަނޑިއަށް އަމާޒުވެފައެވެ.\nއެއާއެކު ފުރަތަމަ ހާފުގައި ޕީއެސްޖީއަށް ލިބުނު ފުރުޞަތުތަކުގެ ބޭނުން ނުހިފުމުގުގެ ނަތީޖާއަކަށްވީ، މި ހާފުގައި ބަޔާނުން ލީޑު ނެގުމެވެ. އެގޮތުން ފުރަތަމަ ހާފު ނިމެން ފަސް މިނެޓަށް ވެފައި ވަނިކޮށް ބަޔާނަށް ލީޑު ނަގައިދިން ލަނޑު ކާމިޔާބުކޮށްދިނީ މީގެ ކުރިން ޕީއެސްޖީއަށް ކުޅުނު އެރިކް މެކްސިމް ޗޫޕޯ-މޯޓިންނެވެ. އޭގެ ފަހުން މި މެޗުގައި ބަޔާނުން ގިނަ ހަމަލާތަކެއް އުފެއްދިއިރު، އެ ހަމަލާތައް ހުއްޓުވުމުގައި މެޗުގައި މޮޅު ކުޅުމެއް ދެއްކި ޕީއެސްޖީގެ ގޯލްކީޕަރު ކޭލޯ ނަވާސް ވަނީ މުހިންމު ދައުރެއް އަދާކޮށްފައެވެ.\nކުއާޓާއިން ބަޔާން މިއުނިކް ކަޓުވާލުމަށްފަހު މުބާރާތުގެ ސެމީއަށް ޕީއެސްޖީ ދަތުރުކުރިއިރު، މިދިޔަ ސީޒަނުގެ ޗެމްޕިއަންސް ލީގުގެ ފައިނަލުގައި ބައްދަލުކުރީ މި ދެ ޓީމެވެ. އެ ފަހަރު ފައިނަލް މެޗުން 1-0 ގެ ނަތީޖާއަކުން ޕީއެސްޖީ ބަލިކޮށް، ބަޔާނުން ވަނީ ހަވަނަ ފަހަރަށް ޔޫރަޕުގެ ޗެމްޕިއަންކަން ހޯދާފައެވެ.\nސެމީގެ ޖާގައެއް ޕީއެސްޖީ ހޯދިއިރު، ސެމީގައި އެ ޓީމު ބައްދަލުކުރަން ޖެހޭނީ މެންޗެސްޓާ ސިޓީ ނުވަތަ ބޮރޫޝިއާ ޑޯޓްމުންޑާއެވެ. ކުއާޓާގައި ސިޓީ އާއި ޑޯޓްމުންޑް ބައްދަލުކުރާއިރު، އަމިއްލަ ދަނޑުގައި ކުޅުނު ފުރަތަމަ ލެގުން ސިޓީ ވަނީ 2-1 ގެ ނަތީޖާއަކުން މޮޅުވެފައެވެ.\nޗެމްޕިއަންސް ލީގު ޕީއެސްޖީ ބަޔާން މިއުނިކް


10 މޭ, 2018 އެއްވެސް ޚިޔާލެއް ހުށަހަޅާފައި ނެތް\nނިއުމޯނިޔާ(pneumonia) އަކީ ފުއްޕާމޭގައި ޖަރާސީމު އެޅުމެވެ. ނުވަތަ އަރިދަފުސް ހިފުމެވެ. ނިއުމޯނިޔާ އަކީ ބައެއް ފަހަރު ފުރާނައަށް ނުރައްކާވެދާނެ ބައްޔެކެވެ. މިއީ ކޮންމެ އުމުރު ފުރައެއްގެ މީހަކަށް ވެސް ޖެހިދާނެ ބައްޔެކެވެ.\nނިއުމޯނިޔާ އާންމުކޮށް ޖެހެނީ ބެކްޓީރިޔާ ނުވަތަ ވައިރަސް ތަކުގެ ސަބަބުންނެވެ. ނިއުމޯނިޔާ ޖައްސާ ބެކްޓީރިޔާ ތަކުގެ ތެރޭގައި “ސްޓްރެޕްޓަކޮކަސް ނިއުމޯނިއޭ”(streptococcus pneumonia)، “މައިކަޕްލާޒްމާ ނިއުމޯނިއޭ”(mycoplasma)، ފަދަ ޖަރާސީމުތައް ހިމެނެއެވެ. ނިއުމޯނިޔާ ޖައްސާ ވައިރަސް ތަކުގެ ތެރޭގައި “އިންފުލުއެންޒާ އޭ ވައިރަސް” ، އަދި “ރެސްޕިރޭޓަރީ ސިންސިޝީއަލް ވައިރަސް”(RSV) ފަދަ ޖަރާސީމުތައް ހިމެނެއެވެ. ހަށިގަނޑުގެ ދިފާއީ ބާރު ދަށްވެފައިވާ މީހުންނަށް ބައެއް ފަހަރު “ނިއުމޯސިސްޓިސް ކެރީނީ”(pneumocystis cariini) ކިޔާ ފަންގަސްގެ ވައްތަރަކުން ވެސް ނިއުމޯނިޔާ ޖައްސައެވެ.\nމަދުފަހަރަކު ޕެރަސައިޓެއްގެ ސަބަބުން ނިއުމޯނިޔާ ޖެހިދާނެ އެވެ.\nއާންމުކޮށް ނިއުމޯނިޔާ ޖެހޭނީ ނިއުމޯނިޔާ ޖައްސާ ޖަރާސީމެއް ފުއްޕާމެޔަށް ދިއުމުންނެވެ. އަރިދަފުސް ރޯގާ ފަދަ ބަލިތައް ޖެހުމުން ރަގަޅުނުވެ، ގިނަ ދުވަސްވުމުން ބައެއް ފަހަރު ނިއުމޯނިޔާ ޖެހޭގޮތް ވެއެވެ. ދާއިމީކޮށް ދިގުމުއްދަތަކަށް ބޭސް ކާންޖެހޭ ބަލިތައް ކަމުގައިވާ ހަކުރު ބަލި، ހިތުގެ ބަލި، ނޭވާހިއްލުން، ކެންސަރު، ފަދަ ބަލިތައް ހުރުމަކީ ނިއުމޯނިޔާ ޖެހުމަށް މަގުފަހިވާ ކަންކަމެވެ.\nއަންނަނިވި ގޮތްތަކުންކުރެ ގޮތަކުން ނިއުމޯނިޔާ ޖެހިދާނެ އެވެ.\nޖަރާސީމު ހުރި ހިރަފުހާ ކުނިބުނި ނޭވާލުމުގެ ތެރެއިން ފުއްޕާމެޔަށްދިއުން\nނޭފަތާ، ކަރުގައި ހުންނަ ބައެއް ކަހަލަ ބެކްޓީރިޔާ ނޭވާލުމުގެ ތެރޭގައި ފުއްޕާމަޔަށްދިއުން\nއަރިދަފުސް ރޯގާ ފަދަ ބަލިތައް ޖެހި ރަގަޅުނުވެ ގިނަ ދުވަސްވުމުން ނިއުމޯނިޔާޖެހުން\nހިމަބިހި، ފާނަ ބަސަނދު ފަދަ ބަލިތައް ޖެހި ދިގުލައި ދިއުމުން ނިއުމޯނިޔާޖެހުން\nފުއްޕާމެޔަށް ފެނާ ކާތަކެތި ދިއުން\nސަލާމަތުން ތިބޭ މީހުންގެ ނޭފަތާ ކަރުތެރޭގައި ނިއުމޯނިޔާ ޖައްސާ ބެކްޓީރިޔާ ތަކާ ވައިރަސް ތައް ހުރެއެވެ. މިޖަރާސީމުތައް ފުއްޕާމެޔަށް ހިނގައްޖެނަމަ ނިއުމޯނިޔާ ޖެހިދާނެ އެވެ. މިގޮތުން އާންމު ގޮތެއްގައި މިފަދަ ޖަރާސީމުތައް ފުއްޕާމެޔަށްދަނީ ރޯގާޖެހިގެން އުޅޭއިރު، ނުވަތަ ރޯގާޖެހި ރަގަޅުނުވެ ގިނަ ދުވަސްވުމުން، ނުވަތަ “ކްރޮނިކް އޮބްސްޓްރަކްޓިވް ޕަލްމޮނަރީ ޑިޒީޒް” ފަދަ ފުއްޕާމޭގެ ދާއިމީ ބަލިތައް ހުންނަ ހާލަތްތަކުގައެވެ.\nނިއުމޯނިޔާ އަކީ ސުކޫލް މާހައުލުން ނުވަތަ މަސައްކަތު މާހައުލުން ވެސް ޖެހިދާނެ ބައްޔެކެވެ. ހޮސްޕިޓަލް ތަކާ، މުސްކުޅިން އަޅާލާ ފަރުވާ މަރުކަޒު ތަކުގައި ވެސް ނިއުމޯނިޔާ ވަރަށް ފަސޭހައިން ޖެހޭގޮތް ވެއެވެ.\nއަންނަނިވި ކަންތައްތަކުގެ ތެރެއިން ކަމެއް (ކަންތައްތަކެއް) ހުރުމަކީ ނިއުމޯނިޔާ ޖެހުމަށް މަގުފަހިކުރާނެ ކަމެކެވެ.\nފުއްމާޕޭގެ ދާއިމީ ބައްޔެއް (ނޭވާހިއްލުން، ކްރޮނިކް އޮބްސްޓްރަކްޓިވް ޕަލްމޮނަރީ ޑިޒީޒް) ހުރުން\nއުމުރުން 1 އަހަރަށްވުރެ ހަނގުވުން 65 އަހަރަށްވުރެ ދޮށިވުން\nހަށިގަނޑުގެ ދިފާޢީ ބާރު ދަށްވެފައިވުން\nބަނޑުގައި ގޭސް މަދުކޮށްލާ ބާވަތުގެ ބޭސް (އޮމެޕްރަޒޯލް، ޕެންޓަޕްރަޒޯލް) ބޭނުންކުރުން\nއާދަޔާ ޚިލާފަށް ގިނައިން ބަނގުރާ ބުއިން\nވަރަށް ފަހުން އަރިދަފުސް ރޯގާ ނުވަތަ މޫސުމީ އަރިދަފުސް ރޯގާ، އޫރު ރޯގާ ފަދަ ބައްޔެއް ޖެހިފައިވުން\nބެކްޓީރިޔާގެ ސަބަބުންޖެހޭ ނިއުމޯނިޔާ: އުމުރުން 65 އަހަރުން ދަށުގެ މީހުންނަށް ބެކްޓީރިޔާގެ ސަބަބުން ނިއުމޯނިޔާ ޖެހުމުން ކުރިމަތިވާ އުދަނގޫތައް ފެންނަން ފަށަނީ ކުއްލިއަކަށެވެ. އާންމު ގޮތެއްގައި ނިއުމޯނިޔާގެ އުދަނގޫތައް ފެންނަން ފަށަނީ ރޯގާ ޖެހިގެން އުޅޭ ދުވަސްވަރު ނުވަތަ ރޯގާ ޖެހުމަށްފަހުގައެވެ. ބެކްޓީރިޔާގެ ސަބަބުން ނިއުމޯނިޔާ ޖެހުމުން ފެނިދާނެ އަލާމާތްތަކުގެ ތެރޭގައި:-\nކެއްސާއިރު އަރިދަފުސް އައުން: އަރިދަފުސް ހުންނާނީ ފެހިކުލައަކަށެވެ. ބައެއް ފަހަރު އަރިދަފުހުގައި ލޭހުރެދާނެ އެވެ.\nވަރަށް ބޮޑަށް(ތުރުތުރުއަޅާ ވަރަށް) ހީކެރުވުން\nއަވަސްއަވަހަށް ކުރުކޮށް ނޭވާލެވުން (ނޭވާކުރުވުން)\nމޭގައި ރިހުން: ކެއްސުމުން ނުވަތަ އެތެރެއަށް ނޭވާލުމުން ތަދު އިތުރުވާނެ އެވެ.\nހިތުގެ ވިންދުޖެހުން އަވަސްވުން (މޭތެޅުން)\nވަރަށް ބޮޑަށް ވަރުބަލިވެ، ވަރުދޫވުން\nބެކްޓީރިޔާ ނޫން ސަބަބަކާހުރެ ޖެހޭ ނިއުމޯނިޔާ: ބެކްޓީރިޔާ ނޫން ސަބަބަކާހުރެ ޖެހޭ ނިއުމޯނިޔާ ކުރިމަތިވަނީ ލަސްލަހުން، މަޑުމަޑުންނެވެ. މިއީ އެހާ ނުރައްކާތެރި ކަމެއް ނޫނެވެ. ގިނަ މީހުންނަށް މިވައްތަރުގެ ނިއުމޯނިޔާ ހުންނަކަން ފާހަގަ ނުވެވެސް ހިގައިދާނެ އެވެ. އެއީ ގިނަ ފަހަރު މާބޮޑަށް ބަލިނުވާތީ އެވެ. މިވައްތަރުގެ ނިއުމޯނިޔާ ޖެހުމުން ފެނިދާނެ އަލާމާތްތަކުގެ ތެރޭގައި:-\nކެއްސާއިރު ވަރަށް ކުޑަކޮށް އަރިދަފުސް އައުން\nއުމުރުން ދުވަސްވީމީހުންނަށް ނިއުމޯނިޔާގެ ސަބަބުން ކުރިމަތިވާ އުދަނގޫތައް ތަފާތުވެދާނެ އެވެ. ނުވަތަ އާދައިގެ ވަރަކަށް އުދަނގޫތައް ކުރިމަތިވެދާނެ އެވެ. ފަހަރުގައި ހުން ނައިސްފާނެ އެވެ. ކެއްސިޔަށް އަރިދަފުސް ބޭރުނުވެދާނެ އެވެ. އުމުރުން ދުވަސްވީ މީހުންގެ ފުށުން ނިއުމޯނިޔާ ޖެހުމުން ފެނިދާނެ މައިގަނޑު އެއް ކަމަކީ އެމީހުންގެ ވިސްނުމަށް ބަދަލު އައުމެވެ. އެގޮތުން ކަންކަމުގައި ނިޔަތްއަރާރުންވެ، ގޮތެއްނިންމަން ނޭގުމާ، ކަންކަމުގައި ވަހުމާ ޝައްކުތައް ގެންގުޅެވޭގޮތް ވެއެވެ. ފުއްޕާމޭގެ ބައްޔެއް ހުރިނަމަ އެކަން އިތުރަށް ގޯސްވެގެން ދެއެވެ.\nކުޑަކުދިންނަށް ނިއުމޯނިޔާ ޖެހުމުން ދިމާވާ އުދަނގޫތައް އެކުއްޖެއްގެ އުމުރާ ވިދިގެން ތަފާތުވުމަކީ ވެދާނެ ގޮތެކެވެ.\nއެއްމަހުން ދަށުގެ ތުއްތު ކުދިންގެ ފުށުން ފެނިދާނެ އަލާމާތްތަކުގެ ތެރޭގައި ގައިގެ ވަރުދެރަވެ، ހަކަތަ ހުސްވެފައި އޮންނަހެން އޮތުން، ރަގަޅަށް ގާތުން ނުބުއިން، ނޭވާލާއިރު ނޭފަތުންނާ މެއިން އަޑުއައުން، އަދި ހުންއައުން ފަދަ ކަންތައްތައް ހިމެނެއެވެ.\nކުޑަކުދިންނަށް ދިމާވާ އުދަނގޫތައް ބޮޑެތި މީހުންނެކޭ އެއްގޮތެވެ.\nނިއުމޯނިޔާ ޖެހިފައިވާކަން ދެނެގަނެވެނީ ބަލިމީހާގެ ފުށުން ލިބޭ މައުލޫމާތުތަކާ، ކުރިމަތިވެފައިވާ އުދަނގޫތަކާ، ޖިސްމާނީ ބެލުންތަކަށް ރިއާޔަތްކޮށްގެންނެވެ. މީގެ އިތުރުން ލޭގެ ޓެސްޓުތަކާ، މޭގެ އެކްސްރޭ ނަގައިފާނެ އެވެ. އިތުރު ޓެސްޓުތައް ހެދެނީ އުދަނގޫތައް ކުރިމަތިވެފައިވާ މިންވަރާ، ބަލިމީހާގެ އުމުރާ، އަދި އާންމު ޞިއްޙަތު ހުރިނެތްގޮތެއްގެ މައްޗަށް ބަލާފައެވެ. އާންމު އުސޫލަކުން ބަލާއިރު މާބޮޑަށް ބަލިނަމަ، ހަދަންޖެހޭ ޓެސްޓުތައް ގިނަވާނެއެވެ. އާންމު ގޮތެއްގައި މިފަދަ އިތުރު ޓެސްޓުތައް ބޮޑަށް ހަދައި އުޅެނީ ކުޑަކުދިންނާ އުމުރުން ދުވަސްވީ މީހުންގެ އެވެ.\nވަރަށް ބޮޑަށް ބަލިވުން، މާބޮޑަށް ނޭވާކުރުވުން، ބައްޔަށް މަގުފަހިކުރާ ފަދަކަމެއް ހުރެއްޖެނަމަ، އަރިދަފުސް ޓެސްޓު(mucus test) ކުރުމަކީ އެކަށީގެންވާ ކަމެކެވެ. “ރެޕިޑް ޔޫރިން ޓެސްޓު”(rapid urine test) ކިޔާ ކުޑަކަމު ނަޖިހުގެ ޓެސްޓެއް ވެސް ބައެއް ފަހަރު ހަދައެވެ. މިޓެސްޓު ހެދުމުން ނިއުމޯނިޔާ ޖައްސާ ބައެއް ކަހަލަ ބެކްޓީރިޔާތައް ދެނެގަނެވެއެވެ. އަދި ކުރިޔަށް ގެންދާނެ ފަރުވާ ކަނޑައަޅަން އެހީތެރިވެދެއެވެ. ބައެއް ފަހަރު އޭޑްސް ބަލި ހުރިތޯ ވެސް ޓެސްޓުކުރެއެވެ. ސަބަބަކީ ފަންގަސްގެ ސަބަބުން ނިއުމޯނިޔާ ޖެހެނީ އޭޑްސް ބަލި ހުންނަ މީހުންނަށް ކަމަށްވާތީ އެވެ. މީގެ އިތުރުން ވަރަށް ނުރައްކާތެރި ދަރަޖައަކަށް ނިއުމޯނިޔާ ޖެހިފައި ހުރިނަމަ އެހެން ބައެއް ޓެސްޓުތައް ވެސް ހަދައި އުޅެއެވެ.\nބެކްޓީރިޔާގެ ސަބަބުން ޖެހޭ ނިއުމޯނިޔާ އަށް ފަރުވާކުރުމަށް އެންޓިބަޔޮޓިކް ބޭނުންކޮށް އުޅެއެވެ. އެންޓިބަޔޮޓިކް ބޭނުންކުރުމުން ގިނަ ފަހަރު ނިއުމޯނިޔާ އެއްކޮށް ރަގަޅުވެއެވެ. އެންޓިބަޔޮޓިކް ބޭނުންކުރަންޖެހޭ ގޮތާ، ބޭނުންކުރަންޖެހޭ މުއްދަތު، ނިއުމޯނިޔާ ޖެހުނު ސަބަބާ، ބަލިމީހާގެ އުމުރާ ރިއާޔަތްކޮށް ތަފާތުވުމަކީ ވެދާނެ ގޮތެކެވެ. އެންޓިބަޔޮޓިކް ފެށުން އަވަސްވި ވަރަކަށް ރަގަޅުވާލެން ވެސް އަވަސްވާނެ އެވެ.\nއެންޓިބަޔޮޓިކް ބޭނުންކުރުމުން ވެސް ރަގަޅުނުވާނަމަ، ނުވަތަ އިތުރަށް ގޯސްވާނަމަ، ކަލްޗަރ ހަދަން ޖެހިދާނެ އެވެ، ކަލްޗަރ ހެދުމުން ނިއުމޯނިޔާ ޖެހިފައިވަނީ ކޮން ބެކްޓީރިޔާއެއްގެ ސަބަބުންކަން ހާމަވެ، އެބެކްޓީރިޔާއަށް ފަރުވާކުރުމަށް އެންމެ އެކަށީގެންވާ އެންޓިބަޔޮޓކް ތަކަކީ ކޮބައިކަން ކަނޑައަޅަން އެނގޭނެ އެވެ. އަދި ދޭންފަށާފައިވާ އެންޓިބަޔޮޓިކަށް ހަށިގަނޑުގައި ހުރި ޖަރާސީމު ނުގުޑާނަމަ އެކަން ވެސް އެނގޭނެ އެވެ. އެންޓިބަޔޮޓިކް ބޭނުންކުރަން ފެށުމަށްފަހު ދުވަސް ހަމަނުކޮށް ހުއްޓާލުމަކީ ރަގަޅު ކަމެއް ނޫނެވެ.\nނިއުމޯނިޔާ ޖެހިގެން ފަރުވާކުރަމުންދާ ދުވަސްވަރު ސަމާލުކަން ދޭންޖެހޭ ކަންތައްތަކުގެ ތެރޭގައި ގިނައިން އަރާމުކުރުން، ނިދިހަމަކުރުން، ގިނައިން ދިޔާތަކެތި ބުއިން، އަދި ދުންފަތުގެ އިސްތިއުމާލު ކުރުމާ ދުރުހެލިވުން ފަދަ ކަންތައްތައް ހިމެނެއެވެ. ރޭގަނޑު ކެއްސައި ގަނެގެން ހޭލެވޭނަމަ ކެއްސުން ކުޑަކުރުމަށް ބޭހެއް ބޭނުންކުރެވިދާނެ އެވެ.\nބެކްޓީރިޔާގެ ސަބަބުން ނިއުމޯނިޔާ ޖެހުމުން ކޮންމެހެން ޑޮކްޓަރަށް ދައްކަންޖެހޭ ހާލަތްތައް\nއުމުރުން 65 އަހަރަށްވުރެ މަތިވުން\nއެހެނިހެން ބަލިތައްހުރުން: ކްރޮނިކް އޮބްސްޓްރަކްޓިވް ޕަލްމޮނަރީ ޑިޒީޒް، ނޭވާހިއްލުން، ހަކުރު ބަލި، ހިތުގެ ބަލި، ގުރުދާގެ ބަލި، މޭގަނޑުގެ ބަލި ފަދަ ދާއިމީ ބައްޔެއްހުރުން\nއަމިއްލަ ނަފުސަށް އަޅާލުމުގެ ކުޅަދާނަކަން ލިބިފައިނެތުން، ނުވަތަ ބަލީގެ އުދަނގޫތައް ގޯސްވިޔަސް ބުނެދެވޭނެވަރުގެ މީހަކަށްނުވުން\nހަށިގަނޑުގެ ޓިޝޫތަކަށް އޮކުސިޖަން ގެންދިއުން ދަށްކޮށްދޭ ފަދަ ބައްޔެއްހުރުން\nފުއްޕާމޭގެ ބޭރުގައިވާ ދުލި ދުޅަވުމުގެ ސަބަބުން މޭގައި ރިހުން ކުރިމަތިވެފައިވުން\nއަމިއްލައަށް ބޭސް ބޭނުންކޮށްގެން ރަގަޅުނުވުން\nކައިބޮއި ހެދުމަށް ދަތިވެ، އުދަނގޫވުން\nއަރިދަފުސް ރޯގާ ފަދަ ވައިރަސް ތަކުގެ ސަބަބުންޖެހޭ ނިއުމޯނިޔާ އަށް ފަރުވާކުރުމަށް އެންޓިބަޔޮޓިކް ބޭނުމެއް ނުވާނެއެވެ. ވައިރަހުން ޖެހޭ ނިއުމޯނިޔާއަށް ފަރުވާ ކުރުމަށް ވަކިބޭހެއް އަދި ހޯދިފައެއް ނުވެއެވެ. ގޭގައި އަރާމުކުރުމާ، ކެއްސުން ލުއިކުރުމަށް ކުރެވިދާނެ ކަންތައްތައް ކުރުމަކީ މިބައްޔަށް ދެވޭނެ އެންމެ ރަގަޅު ފަރުވާ އެވެ. ނަމަވެސް ފާނަ ބަސަނދު ޖައްސާ ވައިރަސްގެ ސަބަބުން ނިއުމޯނިޔާ ޖެހިއްޖެނަމަ، ވައިރަސް އާ ދެކޮޅަށްދޭ “އެންޓިވައިރަލް”(antivirals) ބޭހެއް ނަގަންޖެހިދާނެ އެވެ.\nނިއުމޯނިޔާއިން ރައްކާތެރިވުމަށް އަންނަނިވި ކަންތައްތައް ކުރެވިދާނެ އެވެ.\nދުންފަތުގެ އިސްތިއުމާލުކުރުމާ ދުރުހެލިވުން\nއަރިދަފުސްރޯގާ، ފާނަބަސަނދު، ހިމަބިހި، މޫސުމީ އަރިދަފުސް ރޯގާ ފަދަ ބަލިތައް ޖެހިފައިވާ މީހުންނާ ގައިގޯޅިނުވުން\nގިނަ ގިނައިން އަތްދޮވުން\nނިއުމޯނިޔާއިން ދިފާއުވުމަށް އެހީތެރިވެދޭ ވެކުސިން ހުރެއެވެ. އެގޮތުން ނިއުމޯނިޔާ އިން ރައްކާތެރިވުމަށް އެހީވެދޭ ކުޑަކުދިންނަށް ދީއުޅޭ ވެކުސިން އަށް ކިޔަނީ “ނިއުމޯކޮކަލް ކަންޖުގޭޓް ވެކްސިން”(pneumococcal conjugate vaccine) އެވެ. ބޮޑެތި މީހުންނަށް ދީއުޅޭ ވެކްސިން އަށް ކިޔަނީ “ނިއުމޯކޮކަލް ޕޮލީސެކަރައިޑް ވެކްސިން”(pneumococcal polysaccharide vaccine) އެވެ. ވެކުސިން ދިނުމުން އެއްކޮށް ނިއުމޯނިޔާ އިން ދިފާއުކޮށް ރައްކާތެރިކޮށް ނުދިން ނަމަވެސް، ނިއުމޯނިޔާ ޖެހުމުން ދިމާވާ “ލޭގައި ޖަރާސީމު އެޅުން”(bacteriemia)، “މުޅި ހަށިގަނޑުގެ ލޭފެންނުބައިވުން”(septicemia) ނުވަތަ މުޅި ހަށިގަނޑުގައި ޖަރާސީމު އެޅުން ފަދަ ބައެއް ނުރައްކާތަކުން މިންޖުކޮށްދެއެވެ. މީގެ އިތުރުން ނިއުމޯނިޔާ ޖެހުމަށް މަގުފަހިކޮށްދޭ މޫސުމީ އަރިދަފުސް ރޯގާ، އޫރު ރޯގާ، ހިމަބިހި، ފާނަ ބަސަނދު ފަދަ ބަލިތަކުން ދިފާއުވުމަށް ހުންނަ ވެކުސިންތައް ޖެހުމަކީ ވެސް މުހިއްމު ކަމެކެވެ.\nހާމިމް.ކޮމްނިއުމޯނިޔާބަލިބަލިތައްބެކްޓީރިޔާއަރިދަފުސްވައިރަސްމައިކަޕްލާޒްމާ ނިއުމޯނިއޭފުއްޕާމޭސްޓްރެޕްޓަކޮކަސް ނިއުމޯނިއޭޞިއްޙަތުޖަރާސީމު


UN ga negi vote ga raajje baiveri nuvumin bodethi faadukiyun thakeh | Mihaaru\nއިދިކޮޅު ޕާޓީތަކުން ގުޅިގެން ބޭއްވި އެއްވުމަކަށް ފުލުހުން ހުރަސް އަޅަނީ. - ފޮޓޯ: މިހާރު\nއދ. ގައި ނެގި ވޯޓުގައި ރާއްޖެ ބައިވެރިނުވުމުން ބޮޑެތި ފާޑުކިޔުންތަކެއް\n16 ސެޕްޓެމްބަރ 2017 - 12:14 25 comments\nދުނިޔޭގެ އެކި ގައުމުތަކުގައި ހިންގާ ގަތުލުއާންމުތަކާއި އިންސާނިއްޔަތާ ހިލާފު އަމަލުތަކާ ދެކޮޅަށް އދ. ގެ ޖެނެރަލް އެސެމްބްލީގެ އެޖެންޑާގައި ހިމެނުމަށް ނެގި ވޯޓުގައި ރާއްޖެ އިން ބައިވެރިނުވުމާ ގުޅިގެން އިދިކޮޅު ސިޔާސީ އިސް ބޭފުޅުން ސަރުކާރަށް ބޮޑެތި ފާޑުކިއުންތަކެއް އަމާޒުކޮށްފި އެވެ.\nރައްކާތެރި ހައްގުގެ ދަށުން ގަތުލުއާންމުތަކާއި ހަނގުރާމައިގެ ކުށްތަކާއި ނަސްލު ނައްތާލުމާއި އިންސާނިއްޔަތާ ދެކޮޅު އަމަލުތައް ހުއްޓުވުމާ ގުޅޭގޮތުން އދ. ގެ ޖެނެރަލް އެސެމްބްލީގައި ނެގި ވޯޓު ފާސްވިއިރު، މިޔަންމާ ސިފައިން ގެންދަނީ އެ ގައުމުގެ ރޮހިންޖާ މުސްލިމުންނާ ދެކޮޅަށް ބޮޑެތި ޖަރީމާތަކެއް ހިންގަމުންނެވެ.\nވޯޓުގައި ރާއްޖެ އިން ބައިވެރިނުވި މައްސަލާގައި ސަރުކާރަށް ފާޑުކީ ބައެއް މީހުން ބުނި ގޮތުގައި މި ސަރުކާރަކީ ސައުދީ އަރަބިއްޔާ ނުވަތަ ޗައިނާގެ އަމުރަށް ތަބާވާ ގައުމެކެވެ. ސަބަބެއް ގޮތުގައި އެ މީހުން ފާހަގަކުރީ އދ. ގައި ނެގި ވޯޓުގައި ޗައިނާ އިން ދެކޮޅަށް ވޯޓު ދިނުމެވެ.\nހެންވޭރު އުތުރު ދާއިރާގެ މެމްބަރު އަދި ކުރީގެ ފޮރިން މިނިސްޓަރު އަބްދުﷲ ޝާހިދު "މިހާރު" އަށް މިއަދު ވިދާޅުވީ 2005 ގައި ރާއްޖެ ބައިވެރިވެގެން ހެދި، "ރައްކާތެރި ކުރުމުގެ ހައްގު"ގެ ދަށުން ގިނަ ކަންތައްތަކެއް އެކުލަވާލިއިރު، ގައުމުތަކުގައި އެކި ނަސްލުތަކާ ދެކޮޅަށް ހިންގާ ލާއިންސާނީ އަމަލްތައް ހުއްޓުވުމުގެ މައްސަލައިގައި އދ. ގެ ޖެނެރަލް އެސެމްބްލީގައި ވާހަކަ ދައްކަން ނެގި ވޯޓުގައި ރާއްޖެ ބައިވެރިނުވުމަކީ ލަދުވެތި ކަމެއް ކަމަށެވެ.\nއިދިކޮޅު ޕާޓީތަކުގެ އިސް ބޭފުޅުންތަކެއް އެއްވުމެއްގައި. - ފޮޓޯ: މިހާރު\nޝާހިދު ވިދާޅުވި ގޮތުގައި ކުރިން އދ. ގައި ނެގި ވޯޓުތަކުގައި ރާއްޖެ އިން ގެންގުޅެފައިވަނީ ހަރުދަނާ ސިޔާސަތުތަކެކެވެ. އެކަމަކު، މުހިންމު އެ ސިޔާސަތު ސަރުކާރުން ނެތިކޮށްލާފައިވާ ކަމަށް އޭނާ ވިދާޅުވި އެވެ.\n"އިސްލާމީ ބޮޑެތި ގައުމުތަކާއި އަވައްޓެރި ގައުމުތަކުން ވެސް ވޯޓުގައި ބައިވެރިވި. މި ފާސް ކުރިއިރު، ރާއްޖެ އިން ހާޒިރުނުވުމަކީ ހިތާމަ ކުރާ ކަމެއް،" މަޖިލީހުގެ ރައީސްކަން ވެސް ކުރެއްވި ޝާހިދު ވިދާޅުވި އެވެ.\nސަރުކާރުން ވޯޓުގައި ބައިވެރިނުވީ، އެކަމާ ޗައިނާ އިން ދެކޮޅުވުމުން ކަމަށް ބުނުމުގެ ޖާގަ އެބައޮތް ކަމަށާއި ޗައިނާގެ ނުފޫޒު ރާއްޖެއަށް ފޯރާފައިވާ ކަމަށް މާނަ ކުރުމުގެ ފުރުސަތު އޮތް ކަމަށް އޭނާ ވިދާޅުވި އެވެ.\nޝާހިދު ވިދާޅުވި ގޮތުގައި އެކަމާ ދެކޮޅަށް ވޯޓު ދިން ގައުމުތަކުން ގަބޫލު ކުރާ ގޮތުގައި ނަސްލު ނައްތާލަން ކިތަންމެ ވަރަކަށް އުޅުނަސް، އެއީ އެބައެއްގެ ދާހިލީ ކަމެކެވެ. އަދި ބޭރު ދުނިޔޭގެ ގައުމުތަކުން ގުޅިގެން އެ މައްސަލަ ހައްލު ކުރެވޭނެ ކަމަށް ބައެއް ގައުމުތަކުން ގަބޫލުނުކުރާ ކަމަށް އޭނާ ވިދާޅުވި އެވެ.\nރާއްޖޭގެ ފުރަތަމަ ކްލިނިކަލް ސައިކޮލޮޖިސްޓް އަދި ނަފްސާނީ އިލްމުވެރިޔާ ޑރ. އައިޝަތު އަލީ ނާޒު ކުރެއްވި ޓުވީޓެއްގައި ވިދާޅުވީ ވޯޓުގައި ރާއްޖެ އިން ބައިވެރިނުވުމަކީ ރޮހިންޖާ މުސްލިމުންނަށް އެހީވުމަށް ތައްޔާރަށް ތިބި ދިވެހިންނަށް ކުރެވުނު މަލާމާތެއް ކަމަށެވެ. އަދި ވޯޓުގައި ރާއްޖެ އިން ބައިވެރިނުވުމަކީ ހިތާމަ ކުރައްވާ ކަމެއް ކަމަށް ވެސް ނާޒް ވިދާޅުވި އެވެ.\nThat not voting isabig let down and an insult to us all who were willing to help the Rohingya Muslims with our last coin.V.v Disappointed.\n— Dr.Aishath Ali Naaz (@aishathalinaaz) September 16, 2017\nނާޒް ކުރެއްވި ޓުވީޓު.\nމިޔަންމާ ސިފައިންގެ އަނިޔާތަކާ ކުރިމަތިލާން ޖެހިފައިވާ ރޮހިންޖާގެ މުސްލިމުންނަށް އިންސާނިއްޔަތާ ހިލާފު އެތައް އަނިޔާތަކެއް ލިބެމުން ދާތީ ދިވެހިން ދަނީ އެކަމާ ދެކޮޅަށް އަޑު އުފުލަމުންނެވެ. އަދި މުސްލިމުންނަށް އެހީވުމަށް ބައެއް ރަށްރަށުގައި ވަނީ ފަންޑު ފޮށިތަކެއް ބަހައްޓައިފަ އެވެ.\nސަރުކާރަށް ފާޑުކީ ބައެއް މީހުން ބުނި ގޮތުގައި މުސްލިމް ގައުމުތަކުން ގަތުލުއާންމުތަކާ ދެކޮޅަށް ވޯޓު ދިންއިރު، ރާއްޖެ އިން ބައިވެރިނުވާން ޖެހޭ ސަބަބެއް ނެތެވެ. އެހެންވެ، މިކަމުން ވެސް މި ސަރުކާރުގެ ލާދީނީކަން ހާމަވެގެންދާ ކަމަށް ވެސް ބައެއް މީހުން ބުންޏެވެ.\nގަލޮޅު ދެކުނު ދާއިރާގެ މެމްބަރު އަހުމަދު މަހްލޫފް ކުރެއްވި ޓުވީޓެއްގައި ވިދާޅުވި ގޮތުގައި މިކަން ދިމާވީ އެމްޑީޕީގެ ވެރިކަމުގައިނަމަ، އެކަން ވަރަށް ލާދީނީ ކަމަކަށް ވާނެ ކަމަށެވެ. އަދި އެމްޑީޕީ ސަރުކާރު އޮތްއިރު، އޭރު އިދިކޮޅަށް މަސައްކަތް ކުރެއްވި ބޭފުޅުން މިހާރު ކޮބައިތޯ އޭނާ ސުވާލު ކުރެއްވި އެވެ.\nއައްޑޫ މީދޫ ދާއިރާގެ މެމްބަރު ރޮޒެއިނާ އާދަމް ވިދާޅުވީ ވޯޓުގައި ރާއްޖެ އިން ބައިވެރިނުވުން ހަރުކަށި އިބާރާތުން ކުށްވެރި ކުރައްވާ ކަމަށެވެ. ސަރުކާރުން މިކަމުގައި އިތުރަށް "ކަން ދެއްކެން" ނޫޅުމަށް އޭނާ ގޮވާލެއްވި އެވެ. އަދި ރޮހިންޖާ މުސްލިމުންނަށް ކުރާ އަނިޔާތައް ހުއްޓުވުމަށް ރައީސް އަބްދުﷲ ޔާމީންގެ އެކުވެރި ޗައިނާ އިން ދެކޮޅު ހަދާފައިވާ ކަމަށް ވެސް އޭނާ ވިދާޅުވި އެވެ.\n"ދީނަށްޓަކައި މުހިންމުވީ ޗައިނާ އިން އަޅާ ބްރިޖު،" އެހެން މީހަކު ޓުވިޓާގައި ކުރި ޓުވީޓެއްގައި ބުނެފައިވެ އެވެ.\nMikan dhimaavee MDP verikamuga nama,varah laadheenee kamakah vaane.Eyru alhugandumennaaeku nukume halheylevi meehun koba ?#RohingyaGenocide pic.twitter.com/XScY1HJDbC\n— Ahmed Mahloof (@AhmedMahloof) September 16, 2017\nމިއަންމާގައި މުސްލިމުންނާ ދެކޮޅަށް ހިންގާ ލާއިންސާނީ އަމަލުތައް އިތުރު ވެފައިވާ އިރު އެތައް ސަތޭކަ ބަޔަކު ކަތިލައި އެ މީހުންގެ ގެދޮރުގައި ދަނީ ހުޅުޖަހަމުންނެވެ. އަނިޔާވެރި އަމަލުތަކާ ހެދި އެތައް ހާސް ބަޔަކު ދަނީ ބަނގްލަދޭޝް އަށް ހިޖުރަ ވެސް ކުރަމުންނެވެ. ނަމަވެސް މި މީހުންނަށް އެހީވުމުގައި ވެރިންނާއި ޖަމާއަތްތައް ފަސްޖެހިފައި ވާތީ ވަރަށް ބޮޑަށް ފާޑުކިޔުންތައް ވަނީ އަމާޒުވެފަ އެވެ.\nރާއްޖޭގެ އަމަލާ މެދު އާންމުން ފާޑުކިޔަން ފެށުމުން ފޮރިން މިނިސްޓްރީން ކުރި ޓްވީޓެއްގައި ހަމައެކަނި ބުނީ އެ ވޯޓަކީ މިޔަންމާގެ ރޮހިންޖާ މުސްލިމުންނާ ގުޅޭ ވޯޓެއް ނޫން ކަމަށެވެ.\nއިތުރު ލިޔުންތައް ދިވެހިރާއްޖެ އެމްޑީޕީ ސަރުކާރު އިދިކޮޅު ފަރާތްތައް އަބްދުﷲ ޝާހިދު، ފޮރިން މިނިސްޓަރު ރާއްޖެ-އ.ދ އ.ދ. މިއަންމާ ރާއްޖެ-މިއަންމާ ހިއުމަން ރައިޓްސް


Zaithooni thelun libey faidhaatha egeytha?\nޒައިތޫނި ތެލުން ލިބޭ ފައިދާތައް އެނގޭތަ؟\nޒައިތޫނި ތެލަކީ ރިސޯޓް، ރެސްޓޯރެންޓް ފަދަ ތަންތަނުގެ ބަދިގެ ތެރޭގައި އެންމެ މަޤުބޫލު އެކައްޗެވެ. ދިވެހިންގެ މެދުގައި ޒައިތޫނި ތެލަކީ ކެއްކުމަށް ވުރެން ބޮޑަށް ގައިގައި ލުމަށް، މަސާޖް ކުރުމަށް ނުވަތަ ބޭސްވެރިކަމަށް ބޭނުންކުރާ ތެލެކެވެ. ނަމަވެސް މިހާރު ދިވެހި ބަދިގެ ތަކުންވެސް ޒައިތޫނި ތެޔޮ ވަނީ ޖާގަ ހޯދާފައެވެ.\nޒައިތޫނި ތެލުގައި ހުންނަ ވިޓަމިން އީ އާއި ބޭނުންތެރި އެންޓިއޮކްސިޑެންޓްސްގެ ސަބަބުން ލޭގެ ޕްރެޝަރު ހެޔޮވަރެއްގައި ހިފަހައްޓައިދެއެވެ. ނަތީޖާއެއްގެ ގޮތުން ހާރޓް އެޓޭކް ޖެހުމުން ދުރުހެލިކޮށްދީ، ކެންސަރު ޖެހުމާއި އަވަހަށް މުސްކުޅިވުމުން ދުރުކޮށްދެ އެވެ. ޒައިތޫނި ތެލުގެ ބޭނުންތައް މިވަރުން އަދި ނިމުނީކަމަށް ހީކުރެވޭނަމަ، އަދި ތިޔަ ވިސްނެނީ ރަނގަޅަކަށް ނޫނެވެ.\nޒައިތޫނި ތެލުން ހިފޭ 10 ބޭނުމެއްގެ މައްޗަށް ކުރުގޮތަކަށް މި ލިޔުމުގައި ބަލައިލާނަމެވެ.\n1. ބާރަށް ގުގުރިދެމުން ހުއްޓުވުމަށް: ނިދަން އޮށޯތުމުގެ ކުރިން ދެ ސަމުސާ ޒައިތޫނި ތެޔޮ ބޯށެވެ\n. 2-ސްޓްރެޗް މާރކް ފިލުވުމަށް: ސްޓްރެޗް މާރކްސް ލާފައި ހުރި ހިސާބުގައި ޒައިތޫނި ތެލުން މަސާޖު ކުރާށެވެ.\n3. އެކްނީ ނުވަތަ އޮށާޅަ އަށް ފަރުވާދިނުމަށް:3ސައިސަމުސާ ޒައިތޫނި ތެލާއި4ސައިސަމުސާ މޫދު ލޮނާއި އެއްކޮށްލާށެވެ. ތައްޔާރުކުރި ތެޔޮ މޫނުގައި އުނގުޅުމަށްފަހު 1 ނުވަތަ2މިނެޓް ވާންދެން ބަހައްޓާށެވެ. މި މިކްސްޗަރ ހޭކުމުން އޮށާޅައިގައި ހުންނަ ހޮއެތައް ސާފުކޮށް ބަހައްޓައި ހަންގަނޑު ތެޔޮކޮށް ބަހައްޓައިދޭނެ އެވެ. ސައިބޯނި ލައިގެން ހޫނުފެނުން މޫނު ދޮވެލާށެވެ.\n4. ކަންފަތުގައި ރިއްސުން ރަނގަޅުކުރުމަށް: ޒައިތޫނި ތެޔޮފޮދެއް ސަމުސަލެއްގައި ހޫނުކޮށް، ތާފެނާ ކޮށް ތެޔޮފޮދު ބަހައްޓައި ކަންފަތު ތެރެއަށް ތެޔޮ ތިއްކެއް ޖަހާށެވެ.\n5. ގޮހޮރުގެ ފާރު ހިއްކުމަށާއި ތަދު ކެނޑުވުމަށް: 1 ސައިސަމުސާ ޒައިތޫނި ތެލައި 3/4 ތަށީގެ ސިޓްރަސް ޖޫސް (ލުނބޯހުތް) ނުވަތަ ރާހުތާއި އެއްކޮށްގެން ބޯށެވެ.\n6. ތުނބުޅި ބާލަން ހާކާ ކްރީމެއްގެ ބަދަލުގައި ވެސް ޒައިތޫނި ތެޔޮ ބޭނުންކުރެވިދާނެ އެވެ.\n7. އަތުގެ ނިޔަފަތިތައް ވަރުގަދަ ކުރުމަށް: ތަށްޓަކަށް ޒައިތޫނި ތެޔޮ އެޅުމަށްފަހު އަތުގެ ނިޔަފަތިތައް ތެލުގެ ތެރެއަށް ލައިގެން ކޮންމެ ދުވަހަކުވެސް 10 ވަރަކަށް މިނެޓް އިންނާށެވެ.\n8. ހަންގަނޑަށް ފަރުވާ ދިނުމަށް: އަތުގެ ހިކި ހަންގަނޑަށް ފަރުވާ ދިނުމަށް، އުޅަނބޮށްޓާއި ކަކުލުގެ ކޮޅުގެ ހަންގަނޑަށް ފަރުވާ ދިނުމަށްޓަކައި ދެތިން ހަތަރު ސައިސަމުސާ ޒައިތޫނު ތެޔޮ މަޑު ގިނީގައި ހޫނުކޮށް ތާފަނާކޮށް ހުއްޓާ އުނގުޅާށެވެ. 9\n. އަރިދަފުސް ރޯގާއަށް ފަރުވާ ދިނުމަށް: 1/3 ޖޯޑު ޒައިތޫނި ތެލާއި، 1/3 ތިލެލާއި،4ބޮކަރު ތިއްކާއި،2ތިކި ރޯސްމެރީ ތެލާއި އެއްކޮށްގެން ހޫނުކޮށްލުމަށްފަހު ތާފަނާކޮށް ބަހައްޓައި މެޔާއި ބުރަކަށީގައި މަސާޖް ކުރާށެވެ. 10. ބޮލުން ހަންފޮޅުމަށް ފަރުވާ ދިނުމަށް: ރޭގަނޑު ނިދުމުގެ ކުރިން ބޮލުގެ ހަންގަނޑުގައި ޒައިތޫނި ތެލުން މަސާޖްކޮށްފައި ބަހައްޓާށެވެ. އާދައިގެ ޝޭމްޕޫއަކުން އަނެއް ދުވަހު ހެނދުނު ބޯ ދޮންނާށެވެ. ހަފުތާއެއް ވާންދެން މިހެން ހަދާށެވެ..


Karishma Kapoor producer akah? | Mihaaru\nކަރިޝްމާ ކަޕޫރް ޕްރޮޑިއުސަރަކަށް؟\n12 ސެޕްޓެމްބަރ 2020 - 06:53\nބޮލީވުޑްގެ ކުރީގެ ބަތަލާ ކަރިޝްމާ ކަޕޫރް ޕްރޮޑިއުސަރަކަށް ވާން ނިންމައި، އެކަމާ ގުޅޭ ތައްޔާރީތައް ވަމުން އަންނަ ކަމަށް ރިޕޯޓްތައް ބުނެފި އެވެ.\nފިލްމީ ޚަބަރުތައް ގެނެސްދޭ ނޫސްތަކުން ބުނި ގޮތުގައި 90ގެ އަހަރުތަކުގައި އެންމެ ވިދައިލި ބަތަލާއިންގެ ތެރޭގައި ހިމެނުނު ކަރިޝްމާ، 46، ޕްރޮޑިއުސްކުރަން ނިންމާފައި ވަނީ ޑިޖިޓަލް ޕްލެޓްފޯމްތަކަށް ހާއްސަ ކޮންޓެންޓްތަކެވެ. އަދި މިކަން ކުރިއަށް ގެންދާނީ އާއިލާގެ ވެސް އެހީތެރިކަމާ އެކީގައި ކަމަށާއި ކަރިޝްމާއާ އެކު ކޮއްކޮ ކަރީނާ ކަޕޫރް ކޯ-ޕްރޮޑިއުސަރެއްގެ ގޮތުގައި ބައިވެރިވާނެ ކަމަށް ބުންޏެވެ.\nނަމަވެސް މިކަމާ ބެހޭ ގޮތުން ރަސްމީކޮށް އަދި އެއްވެސް ވާހަކައެއް ކަރިޝްމާ ހިއްސާކޮށްފައެއް ނުވެ އެވެ. ކަރީނާ ވެސް ހިއްސާވާ ގޮތަށް ކޮންޓެންޓްތައް ގެނެސްދޭން ނިންމުމަކީ އެހާ އުނދަގޫ ކަމަކަށް ނުވާނެ އެވެ. ސަބަބަކީ ކަރީނާގެ ފިރިމީހާ ސައިފް އަލީ ޚާނަކީ ވެސް ޕްރޮޑިއުސަރަކަށްވުމެވެ.\nކުރިން އިލޫމިނަތީ ފިލްމްސްގެ ނަމުގައި ކުންފުންޏެއް ހަދައި އޭގެ ދަށުން ކާމިޔާބު ފިލްމުތަކެއް ގެނެސްދިން ސައިފް އަލަށް އުފެއްދި ކުންފުންޏަކީ މިދިޔަ އަހަރު ލޯންޗްކުރި ބްލެކްނައިޓް ފިލްމްސް އެވެ. އެތަނުން ގެނެސްދިން ފުރަތަމަ ފިލްމަކީ މި އަހަރުގެ ޖެނުއަރީގައި ރިލީޒްކުރި "ޖަވާނި ޖާނެމަން" އެވެ.\nކަރިޝްމާ ޕްރޮޑިއުސަރަކަށްވާން ނިންމާފައިވާ ކަމަށް އަޑު ފެތުރިފައި ވަނީ ވަރަށް ފަހުން ދިން އިންޓަވިއުއެއްގައި ފިލްމަކަށް ވެސް ސޮއިކުރިކަމުގެ އިޝާރާތެއް ދީފައި ވަނިކޮށެވެ. ކަރިޝްމާ އެންމެ ފަހުން ފެނިފައި ވަނީ މި އަހަރުގެ ކުރީކޮޅު އެކްތާ ކަޕޫރްގެ ޑިޖިޓަލް ޕްލެޓްފޯމް އޯލްޓް ބަލާޖީން ގެނެސްދިން ވެބް ސީރީޒް "މެންޓަލްހުޑް" އިންނެވެ.\nދެ ކުދިންގެ މަންމަ ކަރިޝްމާ އެންމެ ފަހުން ކުޅުނު ފިލްމަކީ 2012 ގެ "ޑޭންޖަރަސް އިޝްގް" އެވެ.\nFimakah soikuri kamuge ishaaraatheh Karishma dheefi\nއިތުރު ލިޔުންތައް ބޮލީވުޑް ކަރީނާ ކަޕޫރު ބޮލީވުޑް ފިލްމު ސްޓްރީމިން ޓީވީ\nކަރީނާ ފުރަތަމަ އުޅުނީ ގާނޫނީ ވަކީލަކަށް ވާން


Casillas Footboalha Kulhun Huhtaalan Ninmaifi – adduLIVE\nކަސިޔަސް ފުޓްބޯޅަ ކުޅުން ހުއްޓާލަން ނިންމައިފި\nAug 04, 2020, 18:47 ހަސަން ރަޝީދު\nޕޯޗުގަލްގެ ޕޯޓޯ އަށް ކުޅެމުން އަންނަ ސްޕެއިންގެ ތަޖުރިބާކާރު ގޯލްކީޕަރު އިކާ ކަސިޔަސް ފުޓްބޯޅަ ކުޅުން ހުއްޓާލަން ނިންމައިފިއެވެ.\nފުޓްބޯޅަ ކުޅުން ހުއްޓާލިކަން އުމުރުން 39 އަހަރުގެ ކަސިޔަސް އިއުލާންކުރީ މިއަދު ކުރި ޓްވީޓަކުންނެވެ.\nކެރިއަރުގެ ބޮޑުބައި ރެއާލް މެޑްރިޑްގައި ހޭދަކުރި ކަސިޔަސް އަކީ ދުނިޔޭގައި އުފެދުނު އެންމެ މޮޅު ކީޕަރުންގެ ތެރޭގައި ހިމެނޭ ކާމިޔާބު ކުޅުންތެރިއެކެވެ. އެގޮތުން އޭނާ ވަނީ ގައުމީ ޓީމާއި އަދި ކްލަބު ލެވެލްގައި ކާމިޔާބު ކުރެވެން ހުރި ހުރިހާ ތަށްޓެއް ކާމިޔާބުކޮށްފައެވެ.\nއެގޮތުން ކަސިޔަސް ވަނީ ސްޕެއިންގެ ގައުމީ ޓީމާއެކު ވޯލްޑް ކަޕާއި ޔޫރޯ ފުޓްބޯޅަ މުބާރާތް އަދި ރެއާލް މެޑްރިޑާއެކު ޗެމްޕިއަންސް ލީގު ތިން ފަހަރު އަދި ސްޕެނިޝް ލީގު ފަސް އަހަރެއްގެ މަތިން ކާމިޔާބުކޮށްފައެވެ. ރެއާލް ދޫކޮށްލުމަށްފަހު ކަސިޔަސް ޕޯޓޯ އަށް ބަދަލުވީ 2015 ވަނަ އަހަރުއެވެ. އެ ކްލަބާއެކު އޭނާ ވަނީ ދެ ފަހަރެއްގެ މަތިން ލީގު ކާމިޔާބުކޮށްފައެވެ.\nނަމަވެސް މިދިޔަ އަހަރުގެ އޭޕްރީލް މަހު ހާޓް އެޓޭކެއް ޖެހުނު ފަހުން ކަސިޔަސް ކުޅުމުގެ ތެރެއަށް އެނބުރި އައިސްފައެއް ނުވެއެވެ. އަދި ކުޅުމުގެ ތެރެއަށް އެނބުރި އާދެވެންދެން ޕޯޓޯ އިން ވަނީ އެޓީމުގެ ކޯޗިން ސްޓާފުންގެ ތެރޭގައި ހިމެނިގެން މަސައްކަތް ކުރުމުގެ ފުރުސަތު ކަސިޔަސް އަށް ދީފައެވެ.\nމީގެއިތުރުން މިއަހަރުގެ ފެބްރުއަރީ މަހު ކަސިޔަސް ވަނީ ސްޕެއިންގެ ފުޓްބޯޅަ އިދާރާގެ ރައީސްކަމުގެ މަގާމަށް ވާދަކުރައްވާނެކަން ވެސް އިއުލާންކޮށްފައެވެ. ނަމަވެސް އޭގެ މަސްތަކެއްފަހުން އޭނާ ވަނީ ނަން އަނބުރާ ގެންގޮސްފައެވެ.


67 aharutherey furathama faharah Americage mai sarukaarun anhenakah maruge hukum thanfeezu koffi - Dhiyares\n67 އަހަރުތެރޭ އެމެރިކާގެ މައި ސަރުކާރުން އަންހެނަކަށް މަރުގެ ހުކުމް ތަންފީޒުކޮށްފި\nލީސާ މޮންޓްގޮމެރީ. ފޮޓޯ: ރޮއިޓާސް.\n67 އަހަރުތެރޭގައި ފުރަތަމަ ފަހަރަށް އެމެރިކާގެ މައި ސަރުކާރުން އަންހެނަކަށް މަރުގެ ހުކުމް ތަންފީޒުކޮށްފިއެވެ.\nލީސާ މޮންޓްގޮމެރީ ނަމަކަށް ކިޔާ މި އަންހެން މީހާއަށް ހުކުމް ތަންފީޒުކޮށްފައިވަނީ މިއަދުގެ ވަގުތެއްގައި އިންޖެކްޝަނެއް ޖަހައިގެންނެވެ. އޭނާ މަރަން ހުކުމް ކުރީ މީހަކު މަރާލުމުގެ މައްސަލައިގައެވެ.\nލީސާގެ ވަކީލުން މީގެ ކުރިން ބުނެފައިވާ ގޮތުގައި އޭނާއަކީ ސިކުނޑި ހަމަޖެހޭ މީހެއް ނޫނެވެ. އަދި ކުޑައިރު ތަފާތު އަނިޔާތައް އޭނައަށް ލިބުނު ކަމަށް ވަކީލުން ބުނެއެވެ. އަދި އެހެން ކަމުން އޭނާއަށް މަރުގެ ހުކުމް އިއްވައިގެން ނުވާނެކަމަށް ބުނެ އޭނާގެ ވަކީލުން ވަކާލާތު ކުރިއެވެ. ލީސާއަށް މަރުގެ ހުކުމް އިއްވާފައިވަނީ 2004 ވަނަ އަހަރު، މާބަނޑު އަންހެނެއްގެ ބަނޑުފަޅާލައި އޭނާގެ ބަނޑުގައި އޮތް ދަރިފުޅު ނެގި މައްސަލައެއްގައެވެ. އަދި އެ އަންހެން މީހާ ވަނީ ލޭހުސްވެގެން މަރުވެފައެވެ.\nމިއަދު ޖީއެމްޓީ ގަޑިން 01:31 ގައި ލީސާ މަރުވި ކަމަށް އިއުލާންކުރެވިފައިވާ އިރު އޭނާގެ ވަކީލުން ވަނީ އޭނާ މަރާލުމަކީ އިންސާފެއް ނޫންކަމަށް ބުނެފައެވެ. އަދި އެކަމުގައި ބައިވެރިވި އެންމެހާ ފަރާތްތަކުން ލަދުގަންނަން ޖެހޭނެ ކަމަށްވެސް ބުނެފައިވެއެވެ.\nލީސާއަށް މަރުގެ ހުކުމް ތަންފީޒު މިކުރެވުނީ ހުކުމް ތަންފީޒު ކުރުން ދެފަހަރެއްގެ މަތިން ލަސްވެފައިވަނިކޮށެވެ. ފުރަތަމަ ކޮވިޑު-19 އާއި ގުޅިގެން ލަސްވެފައި ވަނިކޮށް ފަހުން އެމެރިކާގެ ކޯޓަކުންވެސް ވަނީ އެކަން މަޑުޖައްސާލުމުގެ އަމުރެއް ނެރެފައެވެ. އެހެން ނަމަވެސް ފަހުން އެމެރިކާގެ ސުޕްރީމް ކޯޓުން ވަނީ މަރުގެ ހުކުމް ތަންފީޒުކުރަން އަމުރުކޮށްފައެވެ.\nއޭނާގެ ވަކީލުންނާއި އިންސާނީ ހައްޤުތަކަށް މަސައްކަތް ކުރާ ބައެއް ޖަމާޢަތްތަކުން ދަނީ ލީސާގެ މައްޗަށް މަރުގެ ހުކުމް ތަންފީޒުކުރުން ކުށްވެރި ކުރަމުންނެވެ.\nއެހެން ނަމަވެސް ލީސާ މަރާލި އަންހެން މީހާގެ އާއިލާ އިން ވަނީ އޭނާ ކުރި ކުށަކީ ބިރުވެރި އަދި ބޮޑު ކުށެއް ކަމަށާއި އެހެން ކަމުން މަރުގެ އަދަބު އޭނާއަށް ހައްޤުކަމަށް ބުނެފައެވެ.\nމަރުގެ ހުކުމް މަރުތަައް އެމެރިކާ\nއެމެރިކާގައި އެންމެ ބޮޑު މުސާރަ ލިބޭ ސަރުކާރު މުވައްޒަފަކީ ފައުޗީ!\nއާ ފިނި ހަނގުރާމައެއް ނުފެށުމަށް ޗައިނާގެ ރައީސް ގޮވާލައްވައިފި\nމިދިޔަ އަހަރު އެންމެ ގިނަ ބޭރުގެ އިންވެސްޓްމެންޓް ލިބުނު ޤައުމަކަށް ޗައިނާ\nއެމެރިކާގެ ރައީސް ކަމުގެ ހުވާ ޖޯ ބައިޑެން ކުރައްވައިފި\nމިނިސްޓަރު ޝާހިދުގެ ގެކޮޅު ކުރިމަތީ މުޒާހަރާ ކުރަން ފަށައިފި


Ras Online - މިހާތަނަށް 259،761 މީހުން ވެކްސިންގެ ދެޑޯޒް ފުރިހަމަކޮށްފި\nމިހާތަނަށް 259،761 މީހުން ވެކްސިންގެ ދެޑޯޒް ފުރިހަމަކޮށްފި\nއަހުމަދު ޝާހް 21 ޖުލައި 2021 - 16:38\nރާއްޖޭގައި ކުރިއަށް ގެންދާ ވެކްސިން ޕްރޮގްރާމްގެ ތެރެއިން\nކޯވިޑް-19 އިން ދިފާޢުވުމަށް ރާއްޖޭގައި ހިންގާ ވެކްސިން ކެމްޕޭންގައި މިހާތަނަށް 259،761 މީހުން ވެކްސިންގެ ދެ ޑޯޒް ފުރިހަމަކޮށްފައިވާ ކަމަށް އެޗްޕީއޭއިން ހާމަކޮށްފިއެވެ.\nހެލްތު ޕްރޮޓެކްޝަން އެޖެންސީން ޢާއްމު ކޮށްފައިވާ ތަފާސް ހިސާބުތައް ދައްކާގޮތުން ވެކްސިންގެ ދެ ޑޯޒް ފުރިހަމަ ކުރި މީހުންގެ ޖުމްލަ ޢަދަދު މިހާރު ވަނީ 259،761 އަށް އަރައިފައެވެ. އަދި ފުރަތަމަ ޑޯޒް ޖެހި މީހުންގެ ޖުމުލަ ޢަދަދު މިހާރު ވަނީ 320،887 އަށް އަރައިފައެވެ. ވެކްސިންގެ ފުރަތަމަ ޑޯޒް ޖަހައި، ދެވަނަ ޑޯޒް ނުޖަހާ ތިބި މީހުންގެ އަދަދު 61،126 އަށް އަރައެވެ.\nއެޗްޕީއޭއިން ބުނީ މިއަހަރުގެ މެއިމަހު ކޮވިޑް ވެކްސިންގެ ފުރަތަމަ ޑޯޒް ޖަހާފައިވާ މިހުންނަށް ދެވަނަ ޑޯޒް ޖެހުމުގެ ފުރުސަތު މިހާރު ހުޅުވާލާފައިވާ ކަމަށާއި، އެޕޮއިންޓްމެންޓް ހައްދައިގެން ވެކްސިން ޖެހޭނެ ކަމަށެވެ. ނަމަވެސް ޢީދު ބަންދާ ދިމާކޮށް މާލެ ސަރަހައްދުގައި ވެކްސިން ޖަހައިދިނުން މިވަގުުތު ވަނީ މެދުކަނޑާލާފައެވެ.\nރާއްޖެއިން މިހާތަނަށް ދެމުންއައީ އިންޑިއާގެ ކޮވިޝީލްޑް ވެކްސިނާއި، ޗައިނާގެ ސިނޯފާމް ވެކްސިނާއި، އެމެރިކާގެ ފައިޒާ ވެކްސިނެވެ. ހަމައެއާއެކު ރަޝިޔާގެ ސުޕަޓްނިކް ވެކްސިން ޖެހުމަށްވެސް އެޗްޕީއޭއިން ވަނީ ހުއްދަ ދީފައެވެ.\nމީގެއިތުރުން ސިންގަޕޫރުގެ ކުންފުންޏެއް މެދުވެރިކޮށް އެކްސްޓްރާޒެނެކާގެ ވެކްސިންގެ7ލައްކަ ޑޯޒް ގަންނަންވެސް ސަރުކާރުން ވަނީ އޯޑަރު ދީފައެވެ. ސަރުކާރުން ލަފާކުރަނީ މިހާރު އޯޑަރ ދީފައިވާ ވެކްސިންގެ ބޮޑުބައެއް މި މަހުގެ ފަހުކޮޅު ލިބޭނެ ކަމަށެވެ.


Vaadhoo gai surf shack eh alhaidheyne faraatheh hoadhan iulaankoffi - AO News\nގދ.ވާދޫގައި ސާފް ޝެކެއް އަޅައިދޭނެ ފަރާތެއް ހޯދުމަށް އެރަށު ކައުންސިލުން އިއުލާންކޮށްފިއެވެ.\nވާދޫ ކައުންސިލުން ކޮށްފައިވާ އިއުލާނުގައި ބުނާގޮތުން އެކައުންސިލުންދޭ ކުރެހުމާ އެއްގޮތަށް އެރަށު އިރުމަތީ ފަރާތުގައި ކައުންސިލުން ދައްކާ ބިމެއްގައި ސާރފް ޝެކެއް އަމިއްލަ ތެކެތީގައި އަޅައިދޭނެ ފަރާތެއް ބޭނުންވެއެވެ.\nމިމަސައްކަތަށް ޝައުގުވެރިވާ ފަރާތްތަކުން މިމަހުގެ 23 ވަނަ ދުވަހން ފެށިގެން ޖުލައި މަހުގެ 01 ވަނަދުވަހާއި ދެމެދު ބީލަމުގައި ރަޖިސްޓްރީ ވުމަށް ވަނީ ފުރުސަތު ހުޅުވާލާފައެވެ. ސަރުކާރު ބަންދުނޫން ދުވަސް ތަކުގައި ކައުންސިލްގެ ނަންބަރު 6840005 އާއި ގުޅުއްވައިގެން ނުވަތަ [email protected] އަށް އީމެއިލް ކުރައްވައިގެން ރަޖިސްޓްރީގެ ކަންތައް ކުރިޔަށް ގެންދެވޭނެއެވެ. އަދި އަންދާސީ ހިސާބު ހުށަހެޅުން އޮންނާނީ4ޖުލައި 2021 ވާ އާދީއްތަ ދުވަހު 13:00 ގައި އެރަށު ކައުންސިލް އިދާރަގައެވެ.\nވާދޫގެ އިތުރުން ގދ.ގައްދޫއަކީވެސް ރާއްޖޭގައި ސާފިންއަށް މަޝްހޫރު2ރަށަށްވާތީ، މިދެރަށުގައި ސާފް ޝެކްއެއް ޤާއިމުކުރުމަށް ސަރުކާރުންވަނީ ނިންމާފައެވެ. ސާފް ސްޕޮޓްތައް ގާއިމުކުރާ ސަރަހައްދުތަކުގައި ރާޅާއެޅުންތެރިންނަށް ހަޓުތަކުގެ އިތުރުން ސާފް ބޯޑު ރެކްތަކެއް ބެހެއްޓިގެންދާނެ ކަމަށްވެސް މިނިސްޓަރ މަހްލޫފް ވަނީ ވިދާޅުވެފައެވެ.\nގދ. ވާދޫގައި މޮނިޓަރިންގ އުވާލައި ރަށަށް އަރާ ފޭބުމުގެ ހުއްދަ ދީފި


SunOnline: Messi ge thaareehee match gai Barcelona ah bodu molheh\nމެސީގެ ތާރީހީ މެޗުގައި ބާސެލޯނާއަށް ބޮޑު މޮޅެއް\nޢަބްދުﷲ އައިމަން 16 Mar 2021, 14:48\nބާސެލޯނާއާއި ހުއެސްކާ ކުޅުނު މެޗުގެ ތެރެއިން: މި މެޗުން ބާސެލޯނާ މޮޅުވީ 1-4 އިން --- ފޮޓޯ//އޭޕީ\nބާސެލޯނާގެ ސީނިއާ ޓީމަށް އެ ޓީމުގެ ކެޕްޓަން ލިއޮނެލް މެސީ ކުޅެދިން 767 ވަނަ މެޗުގައި ހުއެސްކާ ކޮޅަށް ހަތަރު ގޯލު އެ ޓީމުން ޖަހައިފި އެވެ.\nބާސެލޯނާގެ ކޭމްޕް ނޫ ސްޓޭޑިއަމުގައި ރޭ ކުޅުނު އެ މެޗުން މިވަގުތު ސްޕެނިޝް ލީގު ތާވަލުގެ ފުލުގައި އޮތް ހުއެސްކާ އަތުން ހޯމް ޓީމު ކުރި ހޯދީ 1-4 ގެ ނަތީޖާއަކުންނެވެ. މި މެޗުން ލިބުނު މޮޅާ އެކު، ބާސެލޯނާއިން ވަނީ ތާވަލުގެ އެއްވަނައިގައި އޮތް އެތުލެޓިކޯ މެޑްރިޑުގެ ލީޑު ހަތަރު ޕޮއިންޓަށް ކުޑަކޮށްފަ އެވެ. އެގޮތުން އެތުލެޓިކޯއަށް ކުޅުނު 27 މެޗުން 63 ޕޮއިންޓް ލިބިފައިވާއިރު، ދެވަނައިގައި އޮތް ބާސާއަށް ކުޅުނު 27 މެޗުން ވަނީ 59 ޕޮއިންޓް ލިބިފައެވެ. އަދި ތިންވަނައިގައި އޮތް އެންމެ ފަހުގެ ޗެމްޕިއަން ރެއާލް މެޑްރިޑަށް 27 މެޗުން ލިބިފައިވަނީ 57 ޕޮއިންޓެވެ.\nލީގުގައި މިއަހަރު ކުޅުނު އެއްވެސް މެޗަކުން މިހާތަނަށް ބަލިނުވެ އޮތް ޔޫރޮޕުގެ ގަދަ ފަސް ލީގުގެ ޓީމު ކަމަށްވާ ބާސެލޯނާއިން ރޭގެ މެޗަށް ނުކުތީ ފަހަކަށް އައިސް އެ ޓީމުން ބޭނުން ކުރަމުން އަންނަ 3-5-2 ފޯމޭޝަނުގަ އެވެ.\nބާސެލޯނާ އިން ލީޑުނެގީ މެޗުގެ 13 ވަނަ މިނިޓްގައި މެސީ ޖެހި މޮޅު ގޯލުންނެވެ. މެސީ ފޮނުވާލި ބޯޅަ ގޯލަށް ވަނީ ހުރަސްދަނޑީގައި ޖެހިފަ އެވެ. މެޗުގެ 35 ވަނަ މިނިޓްގައި ބާސެލޯނާެ ލީޑުފުޅާކޮށްދިނީ ޕެޑްރީ ދިން ބޯޅައަކުން އެންޓޮއިން ގްރީޒްމަން އެވެ. ފުރަތަމަ ހާފުގެ އިތުރު ވަގުތުގައި ހުއެސްކާގެ ރަފާ މިރް ވަނީ ލަނޑެއް ޖަހައިފަ އެވެ.\nއެކަމަކު މި މެޗުގެ ފުރަތަމަ ހާފު ނިމުމުގެ ކުރިން ހުއެސްކާއިން ވަނީ ލަނޑެއް ޖަހައި، ފަރަގު ކުޑަކޮށްފައެވެ. ލިބުނު ޕެނަލްޓީއަކުން މި ލަނޑު އެ ޓީމަށް ކާމިޔާބުކޮށްދިނީ ރަފާ މިރެވެ. މިއީ އޭރިއާ ތެރެއިން ރަފާއަށް ބާސާގެ ގޯލްކީޕަރު މާކް-އަންދްރޭ ޓާ ސްޓޭގެން ކުރި ފައުލަކަށް ރެފުރީ ދިން ޕެނަލްޓީއެކެވެ.\nދެވަނަ ހާފު ފަށައިގެން ބާސެލޯނާ އިން ވަނީ އަނެއްކާ ވެސް ނުރައްކާތެރި ގިނަ ހަމަލާތަކެއް އުފައްދާ، ދެ ގޯލު ޖަހައިފަ އެވެ. ފުރަތަމަ ގޯލަކީ އޮސްކާ މިންގުއޭޒާ ޖެހި ގޯލެކެވެ. ފަހަކަށް އައިސް ބާސެލޯނާގެ ފުލް އެގާރައިން ޖާގަ ހޯދަމުން އަންނަ މިންގުއެޒާ ރޭ ޖެހި ގޯލަކީ އޭނާ އެ ޓީމަށް ޖަހައިދިން ފުރަތަމަ ގޯލެވެ.\nބާސެލޯނާގެ ފަހު ގޯލަކީ ވެސް މެސީ ޖެހި ގޯލެކެވެ. އޭރިއާ ބޭރުން ފޮނުވާލި ބާރު ހަމަލާއެއް އޭނާ ގޯލާ އަމާޒު ކޮށްލި އިރު، ރޭގެ މެޗަކީ މެސީއަށް ތާރީހީ މެޗެކެވެ. ރޭގެ މެޗާ އެކު އުމުރުން 33 އަހަރުގެ މެސީ ވަނީ ހުރިހާ މުބާރާތެއްގައި ބާސެލޯނާ އަށް 767 މެޗު ކުޅެގެން ކުރީގެ އެއް ވަނަ މިޑްފީލްޑަރު ޒަވީ ހެނާންޑޭޒް ހަދާފައިވާ ރެކޯޑާ ހަމަކޮށްފަ އެވެ.


އާރޓިކަލްކިޔުމަށް ހޭދަވާނެކަމަށް ބެލެވެނީ : 1 މިނެޓް, 51 ސިކުންތު\nޒަވާޖީ ޙަޔާތް ކާމިޔާބުކުރެވޭނަމަ މުޖުތަމައުގައި ހުރި ވަރަށް ގިނަ މައްސަލަތައް ދާނީ ޙައްލުވަމުން ކަމަށް ވިދާޅުވެ ކޮންމެ ޒުވާނަކުވެސް އެމީހެއްގެ ޒަވާޖީ ހަޔާތް ކާމިޔާބުކުރަން ގަދައަޅައި މަސައްކަތްކުރަން މަޝްހޫރު ދީނީ ޢިލްމުވެރިޔާ މުފްތީ މެންކް އިލްތިމާސްކުރައްވައިފިއެވެ.\nޒުވާނުންނަށް ޚާއްޞަކޮށްގެން މިރޭ އިސްލާމީ މަރުކަޒުގައި ބޭއްވި ފޯރަމްގައި މުފްތީ މެންކް ވިދާޅުވީ ކައިވެނި ދެމެހެއްޓުމަށް ވަރަށް ބޮޑަށް މަސައްކަތްކުރަން ޖެހޭނެ ކަމަށާއި ޙަޔާތުގެ ފުރިހަމަ އުފާވެރިކަންވެސް ލިބުން އޮތީ ޒަވާޖީ ޙަޔާތް ދަމަހައްޓައިގެން ކަމެވެ.\n"އަބަދުވެސް އަހަރެން ބުނާ ވާހަކައެއް މިއީ ކައިވެނި ކުރެވޭނެ ލުއިފަސޭހަ ގޮތްތައް ހަމަޖައްސައިދޭން ޖެހޭ ވާހަކަ. ޙަލާލް އުނދަގޫކުރީމާ ދެން އިތުރުވާނީ ޙަރާމް ކަންކަން."\nމީގެ އިތުރުން މުފްތީ މެންކް މިރޭ ވަނީ ދެމަފިރިން ނަމަވެސް ވީޑިއޯ ކޯލް ކުރުން ފަދަ ކަންކަން ކުރުމުގައި ސަމާލުކަން ދިނުމަށް އެދިވަޑައިގެންފައެވެ. "ބައެއް ފަހަރު ދެމަފިރިންނަށް ދެތަނުގައި ތިބެގެން ކުރެވޭ ވީޑިއޯ ކޯލް3ވަނަ ފަރާތަކުން އަތުލައިގެންފައި އެބަ ބަރަހަނާ ވެބްސައިޓްތަކަށްވެސް އަރުވާ. މީގެ އިތުރުން ޒުވާން އަންހެން ކުދިންނަށް ހެދިގެން މުސްކުޅި ފިރިހެނުން އެބަ ކަންކަން ކުރޭ. އެމީހުންގެ ބޭނުން ޙާޞިލުވުމުން ފައިސާ ހޯދަން އެބަ އެކަންކަން ބޭނުން ކުރޭ!."\nމުފްތީ މެންކް ވިދާޅުވީ މިބާވަތުގެ ވާހަކަތައް ދެއްކުމަކީ ޢިލްމުވެރިންނަށް ކުރަން އެހައި ފަސޭހަކަމެއް ނޫން ކަމަށާއި ނަމަވެސް މިފަދަ ނަޞޭޙަތްވެސް ނުދީ ކަންކަން އިޞްލާޙް ކުރެވެން މިހާރު ނެތް ކަމަށެވެ. އަދި މިއީ އުމުރުން ދުވަސްވީ 10 ދަރިންގެ ބައްޕައަކު ދިން ހެޔޮ ނަޞޭޙަތެއްކަމަށް ޤަބޫލުކުރުމަށް އެދިވަޑައިގަންނަވާ ކަމަށެވެ.\nބައިވެރޔާ އެދިއްޖެ ނަމަ ފޯނުން މީހެއްގެ ކޮންޓެކްޓް ޑިލީޓްކުރުމަކީ ވާޖިބެއް! އަޅުކަމެއް!: މުފްތީ މެންކް\nއަނިބިދަރިންނަށް ނުބައިބަސްތައް ބުނެގެން އިޞްލާޙެއް ނުކުރެވޭނެ! ލިބޭނީ އެއަށްވުރެ ނުބައި ޢަމަލުކުރުމަށް ހިތްވަރު!: މުފްތީ މެންކް\nބިރުހުރި ކަމެއް! - ކުރާ ނަމާދު ޤަބޫލުފުޅު ނުކުރައްވަވާ ޙާލަތުގަ މަރު ބައްދަލުކޮށްފާނެ2މީހުން ވެއެވެ!: މުފްތީ މެންކް\nދަރިން ރަނގަޅު ގޮތުގަ ތަރުބިއްޔަތުކުރަން މިދެކަންތަކަށް ސަމާލުކަންދީފިނަމަ ބަދަލު ފެންނާނެ! އިން ޝާ ﷲ: މުފްތީ މެންކް


Dho?! Skyscraper and hotel transylavania3schwack ah\nސްކައިސްކްރެޕާއާ ހޮޓެލް ޓްރާންސިލްވޭނިއާ3ޝްވެކަށް!\nޔުނިވާސަލް ޕިކްޗާސްގެ ސްކައި ސްކެރެޕާ އަދި ސޮނީ ޕިކްޗާސްގެ ހޮޓެލް ޓްރާންސިލްވޭނިއާ3މާދަމާ ޝްވެކް ސިނަމާގައި އަޅުވަން ހަމަޖެހިއްޖެ އެވެ.\nމާލެއާ އަދި ހުޅުމާލޭގެ ސިނަމާގައި ވެސް މި ފިލްމުތައް އަޅުވާނެ އެވެ. އެތަނުން ބުނީ މިހާރުވެސް ޓިކެޓް ލިބޭނެ ކަމަށެވެ.\nރޯސަން މާޝަލް ތާބާ ލިޔެ އަދި ޑައިރެކްޓް ކުރާ ސްކައިސްކްރެޕާ ފިލްމަކީ ދުނިޔޭގެ އެންމެ އުސް އިމާރާތް ޓެރަރިސްޓުންގެ އަތްދަށުވުމަށް ފަހު، އެފްބީއައިގެ ކުރީގެ އޭޖެންޓެއް އޭނާގެ އާއިލާ އެތަނުން ސަލަމާތްކުރާ ގޮތް ދައްކުވައިދޭ ފިލްމެކެވެ.\nސްކައިސްކްރެޕާގެ އޮފިޝަލް ޓްރެއިލާ\nފިލްމްގެ ލީޑް ރޯލް ކުޅެފައިވަނީ ފާސްޓް އެންޑް ފިއުރިއަސް އިން ބޮޑު މަގްބޫލްކަމެއް ހޯދި ކުރީގެ ކާމިޔާބު ވްރެސްލާ ޑްވޭން ޖޯންސަން އެވެ. އޭނާއަކީ މި ފިލްމްގެ އެއް ޕްރޮޑިއުސަރުވެސް މެއެވެ. މި މަހުގެ 1 ގައި މި ފިލްމް ބެއިޖިންގައި ރިލީޒްކުރި ނަމަވެސް އެމެރިކާގައި މި ފިލްމް އެޅުވުމަށް ހަމަޖެހިފައިވަނީ ވެސް ހަމަ މި ހުކުރުދުވަހު އެވެ.\nމީގެ އިތުރުން އެމެރިކަން ތްރީޑީ ކޮމްޕިއުޓާ އެނިމޭޓެޑް ކޮމެޑީ ފިލްމް ހޮޓެލް ޓްރާންސިލްވޭނިއާ ސީރީސްގެ3ވަނަ ބައި "ސަމަ ވެކޭޝަން" ވެސް މި ހުކުރުގައި ރިލީޒްކުރުމަށްވަނީ ހަމަޖެހިފައެވެ.\nކުރީގެ ސީކުއަލްތައްވެސް ޑައިރެކްޓް ކުރި ޖެންޑީ ޓާޓަކޮސްވީ ޑައިރެކްޓް ކުރާ މި ބައިގައި ފެނިގެންދާނީ ފިލްމްގެ ކާސްޓުން ލަގްޒަރީ މޮންސްޓާ ކްރޫސް ޝިޕްއެއްގައި ޗުއްޓީ ހޭދަކުރަންގޮސް އުޅެނިކޮށް ދިމާވާ ކަންކަމެވެ. ކުރީގެ ސީކުއަލްތަކުގައިވެސް ކާސްތުންގެ ގޮތުގައި ބައިވެރިވި އެޑަމް ސެންޑްލާ، އޭންޑީ ސެމްބާގް، ކެވިން ޖޭމްސް ، އަދި ސެލީނާ ގޯމެޒްވެސް މިފަހަރުގެ ސަމަ ވެކޭޝަންސް ބައިން ފެނިގެންދާނެއެވެ.\nމި ދެ ފިލްމްވެސް އެމެރިކާގައި އެއް ދުވަހެއްގައި ރިލީޒްކުރާއިރު، ބޮކްސް އޮފީހުގައި ވަރުގަދަ ވާދަވެރިކަމެއް އުފެދޭމެ ކަމަށް ބެލެވެއެވެ.


Harukashi Fikuraai, Hahdhufahanaelhumaai Medhumin, Miee kon Vaahaka thakekoala? | Atoll News\nފުރަތަމަ ޞަފްޙާ ކޮލަމް މިނިވަން ފިކުރު\nހަރުކަށިފިކުރާއި ހައްދުފަހަނައެޅުމާއި މެދުމިން، މިއީ ކޮން ވާހަކައެކޯލަ؟\nޝާއިޢުކުރީ: އާދަމް ޒިދާން ޖޫން 2, 2021, 14:33\nމިއަދު މިރާއްޖޭގައި އިވެނީ އެއްބަޔަކު ލާދީނީ ގޮވާ އަޑެވެ. އަނެއް ކޮޅުން އިވެނީ މާތް ﷲ އާއި ރަސޫލާ ޞައްލަﷲ ޢަލައިހި ވަސައްލަމައަށް ބަދުބަސް ބުނާ އަޑެވެ. ފުރައްސާރަ ކުރާ އަޑެވެ. ޤުރުއާނާއި ސުންނަތުގައި އައިސްފައިވާ ކަންކަން ކަމުނުދާކަމުގައި ބުނެ އެގޮތަށް ވިސްނައިދޭން އުޅޭތަން އަންނަނީ ފެންނަމުންނެވެ. ތަފާތު ޖަމްޢިއްޔާތަކުގެ ނަންނަމުގައާއި، މީސްމީޑިއާގައި ވަކިވަކި ފަރުދުންގެ ގޮތުގައެވެ. ފާޅުކަން ބޮޑު ގޮތުގައެވެ. މިފަދަ ކަންކަން ފާޅުގައިކޮށް، އިސްލާމީ ޝަރީޢަތާއި ޚިލާފު ކަންކަން ދިވެހިރާއްޖެއަށް ގެނައުމަށާއި، ﷲ ސުބުޙާނަހޫ ވަތަޢާލާގެ ޝަރީޢަތުގައިވާ ކަންކަމަށް ފުރައްސާރަކޮށް، އެގޮތް ދޫކޮށް އެހެން ގޮތެއް ހޯދަން ވެއްޖެ ކަމުގައި ބުނެ ވަކާލާތު ކުރާ މީހުން ސިޔާސީ މަތިފަޑީގައި އަންނަނީ ޙަރަކާތްތެރިވަމުންނެވެ. މިގޮތުން މައްސަލަތައް ފެންމަތިވެ، އުވާލާފައިވާ އެމް.ޑީ.އެން ގެ މީހުންވެސް މަތީ ފަޑީގައި އާރާއި ބާރުގައި ، ދިވެހި ދައުލަތުގެ ޙިމާޔަތުގެ ދަށުގައި މިނިވަންކަމާއި އެކު އެބަ އުޅެއެވެ. މިފަދަ މީހުނާއި ދިމާއަށް ލާދީނީ، ނުވަތަ ކާފަރު ނުވަތަ މުރުތައްދުން ކަމުގައި ފާޅުގައި މީހުން ދަނީ ބުނަމުންނެވެ. ދެން ފެންނަމުން ދަނީ، ދީނުގެ ނަމުގައި، ދީނުގެ އަސްލުތައް ހިތު ހުރިގޮތަކަށް މާނަކޮށް އޮޅުވާލައިގެން، މީސްތަކުންގެ ލެޔާއި މުދާ ޙައްޤު ނޫނުގޮތުގައި ހުއްދަކޮށް، އެކަންކަމުގެ ނިވާފަތްގަނޑަކަށް އިސްލާމްދީން ދައްކައިގެން އޮޅޫވާލައި، ދީނުގެ ނަމުގައި ޙައްދުފަހަނަ އެޅި ބައިގަނޑެވެ.\nކަން މިހެން އޮތްއިރު، ދީނާއި ދެކޮޅަށް އަޑުއުފުލައި، ރިޕޯޓު ނެރެފައިވާ ޖަމާޢަތްތަކަށް ނިސްބަތްވެފައިވާ އިސް ބަޔަކު ހިމެނޭ ސަރުކާރުގެ ފަރާތުން މިދާކަށްދުވަހު ހުށަހެޅިގެން ދިޔަ ބިލުގެ ނުރައްކާ މިވަނީ ދިވެހިރާއްޖޭގެ އިސްލާމީ ވަޙުދަތަށް އަމާޒުވެފައެވެ. ނަފްރަތުގެ ޢަމަލު ހިންގުން ޖިނާޢީ ކުށެއްގެ ގޮތުގައި ކަނޑައަޅައި ޤާނޫނުލް ޢޫޤޫބާތަށް އިޞްލާޙު ގެނައުމުގެ ނަމުގައި، ހުށަހަށާފައި މިވާ ބިލާއިމެދު އެތައް ކަންބޮޑުވުންތަކެއް ފާޅުކޮށް، ޢިލްމުވެރީންނާއި، ޢާއްމުންގެ އެތައް ބަޔަކު ދަނީ މީސްމީޑިއާގައިވެސް ރައްދުތައް ދެމުންނެވެ. މިބިލުގައި ހިމެނޭ ކަންކަމަށް ބަލައިލާއިރު، ޢާއްމުތަނެއްގައި، ވަކި މީހަކީ އިސްލާމް ދީނާއި ޚިލާފަށް އުޅޭ، ނުވަތަ އިސްލާމްދީނާއި ދެކޮޅު މީހެއްކަމަށް ތުހުމަތުކުރުން ހިމެނެއެވެ. އަދި މުސްލިމަކު ކާފަރެއް ކަމުގައި ސިފަކުރުމާއި، ސިފަކުރުމުގައި ބައިވެރިވުން ނުވަތަ އިސްލާމީ ޢަޤީދާއާއި ގުޅުވައިގެން މީހަކާއިމެދު ނަފްރަތު އުފެއްދުން މިއީ ޖިނާއީ ކުށްތަކެއްގެ ގޮތުގައި ވަނީ ކަނޑައަޅާފައެވެ. މިކުށްތަކާއި ގުޅިގެން އަންނަނީ ބޮޑަތި ޖަލުޙުކުމްތަކެކެވެ.\nނަފްރަތުގެ ޢަމަލު ހިންގުން ޖިނާޢީ ކުށެއްގެ ގޮތުގައި ކަނޑައަޅައި ޤާނޫނުލް ޢޫޤޫބާތަށް އިޞްލާޙު ގެނައުމުގެ ބިލް\nބިލުގައިވާ ޢިބާރާތްތަކަށް ބަލާއިރު، މީގައި ގޯހެއް ނެތް ކަމުގައާއި، ވަރަށް މުހިއްމު ކަންތައްތަކެއް ހުރި ބިލެއް ކަމުގައި ބައެއް މީހުނަށް ސިފަވެދާނެއެވެ. އެއީ މުސްލިމަކާއި ދިމާއަށް ކާފަރެކޭ ގޮވާ، ހައްދުފަހަނަ އެޅި ފިކުރުގެ މީހުނާއި ދެކޮޅަށް އޮތް ބިލެއް ކަމުގައިވެސް ސިފަވެދާނެއެވެ. މިގޮތަށް ސިފަކޮށްދިނުމަށް ބައެއް މީހުން ވާހަކަވެސް ދައްކަމުން އެބަދެއެވެ. ނަމަވެސް ދީނުގެ އެންމެ މައިގަނޑު އަސާސްތައް ރޯފިލާފައިވާ މީހާކުވެސް، މީގައިވާ ކަންކަމާއިމެދު ވިސްނާލައިފިނަމަ، މީގައިވާ ޙީލަތްތަކާއި ނުރައްކާތައް ވަރަށް ރަނގަޅަށް ސާފުކޮށް ފެންނާނެއެވެ. އޭގައިވާ ނުރައްކާތެރިކަން ވަރަށް ކުރުގޮތަކަށް ތިލަކޮށްލަދޭނަމަ ދެންނެވޭނީ، މިބިލު ޤާނޫނަކަށްވެ، ޤާނޫނުލް ޢުޤޫބާތު ތަންފީޒު ކުރަންފަށާ ހިސާބުން، ދީނަށް ފުރައްސާރަކޮށް، ދީނާއި ދެކޮޅަށް ވަކާލާތު ކުރާ މީހުން މިނިވަންކަމާއިއެކު، ދީނާއި، މާތް ﷲއާއި ރަސޫލާ ޞައްލަﷲ ޢަލައިހި ވަސައްލަމައަށް ފުރައްސާރަކުރާނީއެވެ. އެމީހުން ދީނުގެ އަސްލުތަކަށް އިންކާރު ކުރިނަމަވެސް، އެކަމަށް ރައްދުދީ، އެއީ ދީނާ ޚިލާފު ވާހަކަދައްކާ ދީނާ ދެކޮޅު ބައެއް ކަމުގައި ބުނެފި ނަމަ، އެބުނާމީހާ ޖިނާއީ ކުށްވެރިއަކަށްވެ ޖަލު ގޮޅީގައި އޮންނަން ޖެހޭނީއެވެ. އެއްކަލަ ދީނާއި ދެކޮޅު ބައިގަނޑާއި، ދީން ޤަބޫލުނުކުރާ ބައިގަނޑަށް ވަރަށް ހިތްގައިމު ޢީދެއް އަންނާނެއެވެ. ފާޅުގައި ދީން ދޫކޮށް ކާފަރުވީނަމަވެސް، ދިވެހި ޤާނޫނު އަސާސީގެ ދަށުން، ކޮންމެ ދިވެއްސަކީ މުސްލިމެއްކަމުގައި އޮތް އޮތުމުގެ ފައިދާ ނަގާނެއެވެ. އޭރުން އެމީހުން ބުނާނީ، ދިވެހި ރައްޔިތަކަށް ވެވޭނީ މުސްލިމަކަށް ކަމުގައިވާއިރު، ތިމަންމެން މިއީ ދިވެހި ރައްޔިތުން ނޫންކަމުގައި ކަނޑަނާޅާތީ، ދިވެހި ޤާނޫނުއަސާސީއާއި ޤާނޫނުގެ ދަށުން ތިމަންމެންނަކީ މުސްލިމުންކަމުގައި ވާނެ ކަމަށެވެ. އަދި ޤާނޫނީ މުސްލިމުންނަށްވެފައިވާ، އެފަދަ މީހުނަކީ ދީނުން ބޭރު ކާފަރުން ކަމުގައި ބުނާމީހާވެސް އެއީ މިބިލުގައިވާ ޤާނޫނުގެ ދަށުން ކުށްވެރީންނަށްވެ ޖަލަށް ދާން ޖެހޭނެއެވެ. ކުރީންވެސް ދީނަށް ފާޅުގައި ފުރައްސާރަކޮށްފައިވާ މީހުން، ދިވެހި ރައްޔިތުންގެ ގޮތުގައި މިހާރުވެސް މިނިވަންކަމާއި އެކު އުޅެމުން ދާއިރު، މިފަދަ ޤާނޫނަކުން ބާރު ލިބިއްޖެ ނަމަ މިބައިމީހުންގެ ކަންކަން ހުންނާނެ ހިސާބު މިވަރުން ކޮންމެ މީހަކަށްވެސް ވިސްނޭނެއެވެ.\nބަނގުރާ ފުޅިއެއްގެ ބޭރު ލޭބަލް، އާފަލު ޖޫސް ފުޅިއެއްގެ ގޮތުގައި ލޭބަލް ބަދަލު ކޮށްލިޔަސް، އޭގައި ހުރީ ބަނގުރާ ނޫންކަމުގައެއް ނުވާނެއެވެ. އަދި އެ ބޮއެފި ނަމަ މަސްތުވެސް ވާނެއެވެ. ހަމަ މިބީދައިން ދަންނަވާއިރު، މުސްލިމެއްގެ ނަން ޤާނޫނީ ގޮތުން ބޭނުން ކުރަމުން، އިސްލާމްދީނުގެ ހަފޮޅުން ފާޅުގައި ބޭރުވެ، ކުފުރުވެ، ދީނަށް ފުރައްސާރަކޮށް އިންކާރު ކުރާއިރު އެމީހާ އެއީ މުސްލިމަކަށް ވާނެ ގޮތެއް ނޯންނާނެއެވެ. އެމީހަކީ ކާފަރެއް ނުވަތަ ލާދީނީ މީހަކަށް ނުވާނެ ހަމަ އެއްވެސް ގޮތެއް ނޯންނާނެއެވެ. ކަން މިހެން އޮތަސް މިޤާނޫނުގެ ދަށުން ކުށްވެރިވާނީ މިފަދައިން ޙަޤީޤަތަށް ބުނެ، އެފަދަ މީހުނަކީ ކާފަރުން ނުވަތަ ލާދީނީ މީހުނޭ ބުނާ މީހާއެވެ. ކަންމިހެން އޮތްއިރު، އަޅުގަނޑުމެންނަކީ މުސްލިމުން ކަމުގައިވާނަމަ، ހުށަހެޅިގެން ދިޔަ ބިލާއިމެދު ރުޅިއަރާނެއެވެ. އިސްލާމްދީނުގެ ދިފާޢުގައި ލޭކެކޭނެއެވެ. މިގޮގަށް ދީނުގެ ވަޙުދަތު ނަގާލައި، ދީނުގެ ދިފާޢުގެ ނަމުގައި ދީން ފުނޑާލަމުން، ޤައުމު ހަނާ ކުރަމުންދާނަމަ، އެތައް ބޮޑުތަކުރުފާނެއް ފާޅުވާނެތާއެވެ. އެހެންޏާފަހެ! ދިވެހި މުސްލިމުންނަކީ ދީން ދެކެ އިންތިހާއަށް ލޯބިވާ، ދީނުގެ ދިފާޢުގައި ޖިހާދުކޮށްފައިވާ، ދީނުގެ ދިފާޢުގައި ނުކުތުމަށް އަބަދުވެސް ތައްޔާރަށް ތިބޭ ބައެކެވެ. އެކަން ވަނީ ފަހުގެ ތާރީޚުތަކުގައިވެސް ދިވެހީން ދައްކުވައިދީފައެވެ. ދީނާއި ކުޅެން ފެށުމުން ވެރިކަންވެސް ވަނީ ނިމުމާއި ކުރިމަތިލާފައެވެ. ވީއިރު މިފަދަ ކަންކަމުގައި ދިވެހީން ދުލެއް ނުދޭނެކަން މިހުރީ ފެންނާށެވެ.\nޤުރުއާނާއި ސުންނަތުގައި ޙައްދު ކަނޑައެޅިފައިވާ ކިތަންމެ ކަމެއް، މިހާރުވެސް ދިވެހި ރާއްޖޭގެ ޤާނޫނުތަކުގައި ދީނާއި ޚިލާފަށް ލިޔެފައިވެއެވެ. އަދި އެފަދަ އިސްލާމީ ޙައްދުތައް ދޫކޮށް، އޭގެ ބަދަލުގައި، އެޔާއި ޚިލާފަށް އަމިއްލައަށް ހަދާފައިވާ ޤާނޫނުތައް ދަނީ ތަންފީޒުކުރަމުންނެވެ. މިގޮތުން ބަލާއިރު، މަރުގެ ޙުކުމާއި، ޒިނޭގެ ޙުކުމާއި، ވައްކަމުގެ ޙުކުމް ފާހަގަކޮށްލެވެއެވެ. ޤުރުއާނާއި ސުންނަތުގައި ކަނޑައެޅިގެން ވަކި ޙައްދެއް އައިސްފައިވާ ކަންކަމުގައި އެނޫންގޮތެއް އިސްކޮށް، ޙުކުމް ކަނޑަޢަޅައިފި ބަޔަކު، މުރުތައްދުވެ ދީނުން ބޭރުވާނެކަމީ، އިހާއި ފަހުގެ ޢިލްމުވެރީން ދެކޮޅު ހައްދަވާފައިވާ ކަމެއް ނޫނެވެ. އެހެނެއްކަމަކު އެބޭކަލުން އެއްބަސްވެލައްވާ ކަންކަމެވެ. ޤުރުއާނާއި ސުންނަތުގެ ސާފު ނައްސުތަކުން އެނގޭން ހުރި ކަންކަމެވެ. ކަން މިހެން އޮތްއިރު ފެންނަމުން މިދަނީ، މިފަދަ ވާހަކަތައް ދައްކާ މީހުނަކީވެސް، ހައްދުފަހަނަ އެޅި ހަރުކަށި ބައެއްގެ ގޮތުގައި ސިފަކޮށް، އަދަބުތައް ދިނުމަށް މަސައްކަތްކުރާތަނެވެ. ޙަޤީޤީ ހައްދުފަހަނަ އެޅުމާއި، ހަރުކަށި ފިކުރާއި މެދުމިން އޮޅުވާލައި، ހަރުކަށި ފިކުރާއި ޙައްދުފަހަނަ އެޅުމާއި ދެކޮޅުވުމުގެ ނަމުގައި ދީނުގެ އަސްލުތައް ފުނޑާލާއި، ޔަހޫދީންގެ ރޭވުންތައް ތަންފީޒުކޮށް، މުރުތައްދުންނާއި، ލާދީނީ އަދި ކާފަރުންގެ އެޖެންޑާ ފަތުރާން ކުރާ މަކަރުވެރި މަސައްކަތްތަކެވެ.\nބިލުގެ ކަންތަކާއިމެދު މަޝްރަހު ހޫނުވެ، ނުރުހުންތަކާއި ފާޑުކިޔުންތައް އަމާޒުވެ ސަރުކާރު ހޫނުފެނަށް ވެއްޓުމުން އެޓާނީ ޖެނެރަލްގެ އޮފީހުން ވަނީ ނޫސްބަޔާނެއް ނެރެފައެވެ. “އިސްލާމްދީނާ އިދިކޮޅު ޢަމަލުތައް” އެއީ ކުށެއްކަމުގައި މިހާރުވެސް ޤާނޫނުލް ޢުޤޫބާތުގެ 617 ވަނަ މާއްދާގެ 1،2 ގައި އޮތް ނަމަވެސް، އެކަން އިތުރަށް ސާފުކޮށް، އިސްލާމް ދީނަށް ފުރައްސާރަކުރުމަކީ ކުށެއްކަމުގައި އެމާއްދާގައި ބަޔާން ކުރުމަށް އިތުރު ބިލެއް ހުށަހަޅާކަން ވަނީ ހާމަކޮށްފައެވެ. އަދި އިސްލާމް ދީނާއި ދެކޮޅު ޢަމަލުތައް ކުށެއްކަމުގައި، މިހާރުވެސް ސާފުކޮށް ޤާނޫނުގައި ކަނޑައަޅާފައި ވަނިކޮށް، އެޓާނީ ފަދަ ޤާނޫނުގެ ބެލެނިވެރި ފަރާތަކުން މިފަދަ ބިލެއް އަނެއްކާ ވެއްދުން އެއީ، އިތުރު ކަންބޮޑުވުމެއް ކަމުގައި ޢިލްމުވެރީން ދަނީ އަޑު އުފުލަމުންނެވެ. ނަމަވެސް ލާދީނިއްޔަތާއި، ލާދީނީ މީހުން ދިފާޢުވެ، މުރުތައްދު ކާފަރުންނާއި ލާދީނީ މީހުނާއި ދިމާއަށް، އެއީ ދީނާ ޚިލާފު ނުވަތަ ކާފަރު، ނުވަތަ ލާދީނީ ބައެއް ކަމުގައި ބުނާ މީހުނަކީ، ޖިނާއީ ކުށްވެރީންކަމުގައި ކަނޑައަޅާފައިވާ ބިލު މިހާ ހިސާބުން އަދި އުވުނީއެއްވެސް ނޫނެވެ. އެބިލު އޮތްގޮތަށް ބާއްވާފައި، އެކަންވެސް ތަންފީޒު ކުރަން ފޫގަޅައި، އަދި އެޔާއި ދެކޮޅު ހަދާ މީހުންގެ ތުނބުގައި ބުއްފުޅި ޖައްސައި، ހައްލައިލުމުގެ ގޮތުން އިތުރު މަކަރެއް ރޭވީތާއެވެ. ދީނަށް ފުރައްސާރަ ކުރުން ކުށަކަށް ހަދާކަމުގެ ދަޅަ ދައްކައި، މިވެރީންގެ ކަންބޮޑުވުންތަކުގެ އަޑު ކަނޑުވާލައި، އޭގެ ނިވަލުގައި ތިބެ އެއްކަލަ ލާދީނީ ބިލު ޤާނޫނެއްގެ ގޮތުގައި ތަންފީޒުކުރަން ގުއިރޯނެއް ދަމަނީތާއެވެ. ދިވެހި ރައްޔިތުން ގުނބޯ ހައްދައިގެން، މިޤައުމުން ދީނުގެ ވަޙުދަތު ފުނޑާލައި، ލާދީނިއްޔަތު ފަތުރާލެވިދާނެ ކަމުގައި ހީކުރަނީތާއެވެ؟\nހަތަރު ގޮތަކުން އިސްލާމްދީނުން މީހާ ބޭރުވެ ކާފަރުވާކަމުގައި ޢިލްމުވެރީން އެއްބަސްވެލައްވައެވެ. އެއީ އިޢުތިޤާދު ނުވަތަ ޤަބޫލުކުރާ ޤަބޫލުކުރުމުގެ ސަބަބުން މީހާ ދީނުން ބޭރުވެ ކާފަރުވުމެވެ. މިސާލަކަށް، މާތް ﷲ އަށް ދަރިކަލަކު ވާކަމަށް ޤަބޫލުކުމާއި، ﷲ ގެ ސިފަފުޅުތަކުގެ ތެރެއިން ސާބިތުވާ ސިފަފުޅަކަށް އިންކާރުކުރުމެވެ. ދެވަނަ ގޮތަކީ، ބުނާ ބަހަކުން މީހާ ދީނުން ބޭރުވެ ކާފަރުވުމެވެ. މިސާލަކަށް، ﷲ އާއި ރަސޫލާއަށް ފުރައްސާރަކޮށް އެއްޗެހި ކިޔުމެވެ. ނުވަތަ ބަދުބަސް ބުނުމެވެ. ތިންވަނަ ގޮތަކީ، މީހާ ކުރާ ކަމަކުން މީހާ ދީނުން ބޭރުވެ ކާފަރުވުމެވެ. މިސާލަކަށް، ބުދަށް ސަޖިދަކުރުމާއި، ނަޖިސް ތަނަކަށް މުޞްޙަފް އެއްލާލުމެވެ. ހަތަރުވަނަ ގޮތަކީ، ދޫކޮށްލުމުގެ ސަބަބުން މުރުތައްދުވެ ކާފަރުވުމެވެ. މިސާލަކަށް، ދީނުގެ ހުރިހާ ޝިޢާރުތައް ދޫކޮށް، ދީނަށް ފުރަގަސްދީ، ދީނަށް ޢަމަލުކުރުމުން އެއްކިބާވުމެވެ. (الموسوعة الفقهية 22/180 – ޝެއިޚް ޝާފިޢު ލިޔުއްވާފައިވާ ލިޔުންކޮޅަކުން ނަކަލުކޮށްފައި.) ދީނުގެ ހަމަތައް ހުރީ މިހެން ކަމުގައި ވާއިރު، ހައްދުފަހަނަ އެޅުމޭ، މެދުމިނޭ، ހަރުކަށި ފިކުރޭ ކިޔައިގެން މިދެކެވޭ ވާހަކަތައް ދީނީ ނަޒަރުން ރޯފިލާން އެބަ ޖެހެއެވެ. ނޫންނަމަ، ދީނުގެ ދިފާޢުގައި ބަސްބުނާ ކޮންމެ މީހަކީ، ހަރުކަށި، ހައްދުފަހަނަ އެޅި މީހެއްކަމުގައާއި، އަދި ދީނުގެ ނަމުގައި ގެންނަ ލާދީނިއްޔަތަކީ މެދުމިންކަމުގައި ދެކެވި، ރައްޔިތުން ގުނބޯހެދި ވާވަދެ ނިމިދާނެތާއެވެ. އެހެންކަމުން މިކަންކަމާއިމެދު، ޢިލްމުވެރީންގެ ބަސްފުޅުތަކުގެ އަލީގައި ދީނީ ނަޒަރަކުން ބަލައިލަމާ ހިނގާށެވެ.


Magumatheege rahkaatherikamah govaalaa Bangladesh gai hamanujehun\nޑާކާ (އޯގަސްޓް 4) - ބާރު ސްޕީޑުގައި ދުއްވި ބަހަކުން ޖެހި ދެ ދަރިވަރަކު މަރުވުމާއި ގުޅިގެން، އެތަކެއް ސަތޭކަ ދަރިވަރުން މަގުތަކަށް ނުކުމެ ކުރަމުން ގެންދާ މުޒާހަރާގައި، ގިނަ ބަޔަކު ޒަހަމްވެފައިވާ ކަމަށް ރިޕޯޓުތައް ބުނެފި އެވެ.\nމަގުތަކުގެ ރައްކާތެރިކަމަށް ގޮވާލާ މުޒާހަރާ ކުރަމުން ގެންދާތާ ހަތް ދުވަސް ވެފައިވާއިރު، މުޒާހަރާ ހުއްޓުވުމަށް ފުލުހުން ނުކުމެ ރަބަރު ވަޒަން ބޭނުންކުރުމުގެ ސަބަބުން އެތަކެއް ދަރިވަރުންނެއް އިއްޔެ ވަނީ ޒަހަމްވެފަ އެވެ.\nރަބަރު ވަޒަންގެ އިތުރުން، ކަރުނަ ގޭހާއި މުގުރު ހިފައިގެން ތިބި ފުލުހުންނާއި މުޒާހަރާގެ ބައިވެރިންނާއި ދެމެދު ހިނގި ކުރިމަތިލުންތަކުގައި ޒަހަމްވެފައިވާ ދަރިވަރުންގެ އަދަދު މިހާރު 115 އަށް އަރާފައިވާ ކަމަށް އޮފިޝަލުން ވަނީ ބުނެފަ އެވެ.\nމަގުތަކުގެ ރައްކާތެރިކަމަށް އިތުރު ފިޔަވަޅުތައް އަޅާ، ކެމްޕޭނުތައް ހިންގާނެކަމަށް ސަރުކާރުން ވަނީ ވައުދުވެ، މުޒާހަރާތައް ހުއްޓާލުމަށް ދަރުވަރުންގެ ކިބައިން އެދިފަ އެވެ.\nބަންގްލަދޭޝް ޓްރެފިކް މައްސަލަތައް މަގުމަތީގެ އެކްސިޑެންޓް\nމިސްރުގައި 32 މީހުންް މަރުވެ 108 މީހުން ޒަހަމް\nޗައިނާއަށް ވެލިތޫފާނެއް، 400 ފްލައިޓް ކެންސަލް


vnews - Vmedia ge roadha hadhiyaa inaamuthakuge naseebuverinnaa inaamu havaal koffi\nވީމީޑިއާގެ ރޯދަހަދިޔާ އިނާމުތަކުގެ ނަސީބުވެރިންނާ އިނާމު ހަވާލުކޮށްފި\nވީމީޑިއާގެ ރޯދަހަދިޔާ އިނާމެއްގެ ނަސީބުވެރިޔަކާ އިނާމު ހަވާލުކުރަނީ -- ވީފޮޓޯ\nވީމީޑިއާއިން މިއަހަރު ރަމަޟާން މަހު އެސްއެމްއެސްއަށް ހުޅުވާލައިގެން ކުރިއަށްގެންދިޔަ ޕްރޮގްރާމްތަކުން އިނާމު ލިބުނު ނަސީބުވެރިންނަށް އިނާމު ހަވާލުކޮށްފިއެވެ.\nމިއިނާމުތައް ހަވާލުކުރީ މިއަދު ވީމިޑިއާގައި މިކަމަށްޓަކައި ބޭއްވި ޚާއްސަ ރަސްމިއްޔާތެއްގައެވެ. ނަސީބުވެރިންނަށް އިނާމު ހަވާލުކޮށްދެއްވީ އިނާމުތައް ހުށަހަޅާފައިވާ ކުންފުނިތަކުގެ އިސް ބޭފުޅުންނެވެ.\nމިއަހަރު ބޮޑު އިނާމުގެ ގޮތުގައި ވީމީޑިއާއިން6އިނާމެއް އެސްއެމްއެސްއަށް ހުޅުވާލިއެވެ. އެއީ ވިލާ ޓްރެވަލްސްއިން ހުށައެޅި ބެންކޮކް، ކޮލަމްބޯ، ކުއާލަލަމްޕޫރު، ބެންގަލޫރު، މިއިން ކޮންމެ މަންޒިލަކަށް ދެމީހަކަށް ދެކޮޅު ޓިކެޓާއި، އޭޖޭއީ އެމްޕޯރިއަމުން ހުށައަޅާފައިވާ 65 އިންޗީގެ 4k ޓީވީ އާއި، ކަލަރލޭންޑުން ހުށައަޅާފައިވާ4ކޮޓަރީގެ އެޕާޓްމެންޓެއްގައި ލެވޭނެ ކުލައާއި، ޑީބްލޫ މެރިންގެ ފަރާތުން ހުށައަޅާފައިވާ ޖީޕީއެސް އާއި ފެންޕަމްޕެވެ. އަދި މުނި ހޯމްކެއާގެ ފަރާތުން ހުށަހެޅި ބެޑްރޫމް ސެޓާއި ދަރުމަ އުމްރާ ގުރޫޕުގެ ފަރާތުން ހުށަހަޅާފައިވާ އުމްރާ ދަތުރުވެސް އެސްއެމްއެސްއަށް ހުޅުވާލި އިނާމުތަކުގެ ތެރޭގައި ހިމެނެއެވެ.\nމީގެ އިތުރަށް ރަންދާން ދީނީ ސުވާލު މުބާރާތުން ހޮވުނު ފަރާތަށްވެސް އުމުރާ ދަތުރެއް އަލްސަފާ ޕްރައިވެޓް ލިމިޓެޑުން ހުށައަޅާފައި ވާއިރު މިހުރިހާ އިނާމުތަކެއްގެ ޖުމުލަ އަގު3ލައްކަ ރުފިޔާއަށް ވުރެ މަތިވާނެ ކަމަށް ވީމީޑިއާއިން ބުނެއެވެ.\nއިނާމުތަކުގެ ތެރެއިން ވިލާ ޓްރެވަލްސް އިން ހުށައެޅި ކޮލަމްބޯ2މީހަކަށް ދެކޮޅު ޓިކެޓް ލިބިފައި ވަނީ، ށ.ކޮމަންޑު ތަނބުރުމާގޭ އިބްރާހިމް އަބްދުﷲ އަށެވެ. ބެންގަލޫރު2މީހަކަށް ދެކޮޅު ޓިކެޓް ލިބިފައިވަނީ، މ.ވޭވަށް، ރީފްވޭވް، ޒުހުރިއްޔާ ހަސަނަށެވެ. ކުއާލަލަމްޕޫރު2މީހަކަށް ދެކޮޅު ޓިކެޓް ފ.ދަރަނބޫދޫ، މުޝްތަރީގޭ، އުސާމަތު މޫސާއަށް ލިބުނުއިރު ބެންކޮކް2މީހަކަށް ދެކޮޅު ޓިކެޓް ލިބިފައިވަނީ މ.ވުޑްޕެކަރ، އައިމިނަތު ޝާހީނަށެވެ.\nއޭޖޭއީ އެމްޕޯރިއަމް އިން ހުށަހެޅި 55،000 ރުފިޔާގެ އަގުހުރި 65 އިންޗީގެ 4k ޓީވީ ލިބިފައިވަނީ، ސ.ހުޅުދޫ، ކާމިނީޕޫލް، މުހައްމަދު ނަސީމަށެވެ. އަދި ކަލަރލޭންޑުން ހުށަހެޅި4ކޮޓަރީ އެޕާޓްމަންޓެއްގައި ލެވޭނެ 25،000 ރުފިޔާގެ އަގުހުރި ކުލައިގެ އިނާމު ލިބިފައިވަނީ ވ.ރަކީދޫ، ހާޒަލް ހައުސް، އާމިނަތު ޝަރީފަށެވެ.\nޑީބުލޫމެރިންގެ ފަރާތުން ހުށަހެޅި 20،000 ރުފިޔާގެ އަގުހުރި ޖީޕީއެސް އާއި ފެންޕަމްޕް ލިބިފައިވަނީ ހދ.ނޮޅިވަރަމް، މުނިޔާގޭ، އަހުމަދު ނިޔާޒަށެވެ. އަދި މުނި ހޯމްކެއާއިން ހުށަހެޅި ބެޑްރޫމްސެޓްގެ ނަސީބުވެރިއަކަށް ހޮވިފައިވަނީ ލ.ކުނަހަންދޫ މުސްތަރީގެ އާމިނަތު ރަޝީދާއެވެ.\nވީމީޑިއާއިން މިއަހަރުގެ ރޯދަމަހު އެސްއެމްއެސްއަށް ހުޅުވާލި އިނާމުތަކުގެ ތެރެއިން ދަރުމަ އުމްރާ ގުރޫޕުގެ އުމްރާ ދަތުރަށް 11396 އެސްއެމްއެސް ލިބިފައިވާއިރު މިއނާމުގެ ނަސީބުވެރިއަކަށް ހޮވުނީ މއ.މަލިކުވިއު، ނާސިރާ ރަޝާދެވެ.\nރަންދާން ދީނީ ސުވާލު މުބާރާތުގެ އެއްވަނައަށް އަލްސަފާ ޕްރައިވެޓް ލިމިޓެޑްގެ ފަރާތުން ހުށަހެޅި އުމްރާ ދަތުރުގެ ނަސީބުވެރިއަކަށް ހޮވުނީ ފ.ނިލަންދޫ، ކެނެރީވިލާ، އަބްދުރަޝީދު އިސްމާއީލެވެ.\nވީމީޑިއާ އިން އެސްއެމްއެސްއަށް ހުޅުވާލި އިނާމުތަކަށް ޖުމުލަ 85000 އަށްވުރެ ގިނަ އެސްއެމްއެސް ވަނީ ލިބިފައެވެ.


26 million ruifyaa ge dhe mashrooeh MTCC ah\n26 މިލިއަން ރުފިޔާގެ ދެ މަޝްރޫއެއް އެމްޓީސީސީއަށް\nފެލިދޫ ބަނދަރު ބޮޑު ކުރުމަށް އެއްބަސްވުމުގައި ސޮއި ކުރުމަށްފަހު ފޮޓޯ: ޕްލޭނިން މިނިސްޓްރީ\nސައްބީސް މިލިއަން ރުފިޔާގެ ދެ މަޝްރޫއެއް ނިންމަން މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ (އެމްޓީސީސީ) އާ ހަވާލުކޮށްފި އެވެ.\nޕްލޭނިން މިނިސްޓްރީގައި މިއަދު ކުރިއަށް ދިޔަ ރަސްމިއްޔާތެއްގައި އެމްޓީސީސީ އާ ހަވާލު ކުރީ އއ. ރަސްދޫ ގޮނޑުދޮށް ހިމާޔަތް ކުރުމުގެ މަޝްރޫއާއި ވ. ފެލިދޫ ބަނދަރު ބޮޑު ކުރުމުގެ މަސައްކަތެވެ.\nދެ އެއްބަސްވުމުގައި ވެސް މިނިސްޓްރީގެ ފަރާތން ސޮއި ކުރެއްވީ ޕްލޭނިން މިނިސްޓްރީގެ ޑިރެކްޓާ ޖެނެރަލް ޝަނާ ފާރޫގެވެ. އެމްޓީސީސީގެ ފަރާތުން ސީއީއޯ ހަސަން ޝާހެވެ. ދެ މަޝްރޫއަަށް 26.5 މިލިއަން ރުފިޔާގެ ބަޖެޓެއް ކަނޑައަޅާފައި ވެ އެވެ.\nޝަނާ ވިދާޅުވީ ރަސްދޫގެ ގޮނޑުދޮށް ހިމާޔާތްކުރުމުގެ މަޝްރޫއު ކުރިއަށް ގެންދަނީ އިންޑިއާއިން ރާއްޖެއަށް ދީފައިވާ ހިލޭ އެހީގެ ދަށުން ކަމަށެވެ. މި މަޝްރޫއުގެ ދަށުން އެ ރަށު ގޮނޑުދޮށުން 200 މީޓަރުގެ ސަރަހައްދެއް ހިމާޔަތް ކުރެވޭނެ ކަމަށާއި ތިން މަސް ދުވަހުގެ ތެރޭގައި މަސައްކަތް ނިންމަން އެއްބަސް ވެފައިވާ ކަމަށެވެ.\nމި މަޝްރޫއަށް 7.9 މިލިއަން ރުފިޔާގެ ބަޖެޓެއް ހަމަޖައްސާފައި ވެ އެވެ.\nމަޝްރޫއުތަކުގައި މިއަދު ދެ ފަރާތުގެ ވެރީން ސޮއި ކުރައްވަނީ -- ފޮޓޯ: ޕްލޭނިން\nމިއަދު ސޮއި ކުރި ފެލިދޫ ބަނދަރު ބޮޑު ކުރުމުގެ މަޝްރޫއުގެ ދަށުން، އެ ރަށުގެ ބަނދަރުގައި 61 މީޓަރުގެ ބޭރު ތޮއްޓެއް ލާނެ އެވެ. އަދި، 180 މީޓަރުގެ ރިވެޓްމެންޓް ޖެހުމުގެ އިތުރުން 126 މީޓަރުގެ އެއްގަމު ތޮއްޓެއް ހަދަން ވެސް ހަމަޖެހިފައި ވެއެވެ.\nމި މަޝްރޫއު ފުރިހަމަ ކުރަން ހަތް މަސްދުވަހުގެ މުއްދަތެއް ކަނޑައަޅާފައި ވެއެވެ. މަޝްރޫއަށް އޮތީ 18.5 މިލިއަން ރުފިޔާގެ ބަޖެޓެކެވެ.\nޕްލޭނިން މިނިސްޓްރީން މިދިޔަ ހަފްތާގައި ވެސް ވަނީ، ތިން ރަށެއްގެ ބަނދަރު ހެދުމާއި ދެ ރަށެއްގެ ބިން ހިއްކަން އެމްޓީސީސީ އާ ހަވާލުކޮށްފަ އެެވެ.\nއެމްޓީސީސީ މިނިސްޓްރީ އޮފް ނެޝަނަލް ޕްލޭނިން ރަސްދޫ + ބަނދަރު ޕްރޮޖެކްޓް\nދިއްދޫ ބަނދަރު ހެދުން އެމްޓީސީސީއަށް